5 bureege imaaraathah eh buri ithuru koh, massakai kohdheyn bayaku hoadhanee\nކުޅުދުއްފުށީ ކައުންސިލްގެ ރައީސް އާއި ނައިބު ރައީސް\nކައުންސިލުން މިހާރު ނިންމާފައިވަނީ6ބުރީގެ އިމާރާތެއް ހަދަން\nކުޅުދުއްފުށީ ކައުންސިލުން ހަދަން ނިންމާފައިވާ ފަސް ބުރީގެ އިމާރާތަށް އެއްބުރި އިތުރުކޮށް، އެމަސައްކަތްކޮށްދޭނެ ބަޔަކު ހޯދަން ފުރުސަތު ހުޅުވާލައިފި އެވެ.\nކައުންސިލުން ކުރިން ނިންމާފައިވަނީ ފަސް ބުރީގެ އިމާރާތެއް ހަދަންށެވެ. ނަމަވެސް މިހާރު ވަނީ އެއްބުރި އިތުރުކޮށް6ބުރީގެ އިމާރާތެއް އަޅަން ނިންމާ، އެމަސައްކަތް ކުރާނެ ބަޔަކު ހޯދަން އިއުލާންކޮށްފަ އެވެ.\nކައުންސިލުން ކޮށްފައިވާ އިއުލާންގައި ބުނެފައިވަނީ ހަ ބުރީގެ އިމާރާތް ހެދުމަށްޓަކާ އިމާރާތުގެ ފައުންޑޭޝަނާއި ފުރަތަމަ ޝީޓާއި ގުރައުންޑް ފްލޯރގެ މަސައްކަތް ކޮށްދޭނެ ފަރާތެއް ހޯދަން ބޭނުންވާ ކަމަށެވެ.\nކައުންސިލުން ބުނީ އެ މަސައްކަތް ކޮށްދިނުމަށް ޝައުގުވެރިކަން ހުންނަ ފަރާތްތަކުން 10 ނޮވެމްބަރު 2019 ވާ އާދިއްތަ ދުވަހުގެ ކުރިން ކައުންސިލް އިދާރާ ވަޑައިގެން ރަޖިސްޓްރީ ކުރެއްވުމަށެވެ. އެއިދާރާގެ ފޯން ނަމްބަރު 6528831 މެދުވެރިކޮށް ރަޖިސްޓްރީވުމުގެ ފުރުސަތު އޮތްކަމަށާއި އަދި އީމެއިލް [email protected] މެދުވެރިކޮށް ވެސް އެފުރުސަތު ހުޅުވިފައިވާކަމަށެވެ.\nކައުންސިލުން ބުނީ މިމަސައްކަތާއި ގުޅޭގޮތުން މައުލޫމާތު ދޭނީ 14 ނޮވެމްބަރު 2019 ވާ ބުރާސްފަތި ދުވަހުގެ 13:30 ގައި ކަމަށާއި އަދި އެމަސައްކަތުގެ އަންދާސީ ހިސާބު ހުޅުވުން ނޮވެމްބަރު މަހުގެ 24 ވާ އާދިއްތަދުވަހުގެ 13:30 ގައި ކުރިއަށްދާނެއެވެ.\nމައުލޫމާތު ދިނުމާއި އަންދާސީ ހިސާބު ބަލައިގަތުން ކުރިއަށްދާނީ ކުޅުދުއްފުށީ ކައުންސިލް އިދާރާގެ ޖަލްސާކުރާ މާލަމްގައި އެވެ. މި އަންދާސީ ހިސާބަށް މައުލޫމާތު ދިނުމުގެ ސެޝަންގައި ބައިވެރިވެވޭނީ ރަޖިސްޓްރީވުމަށް ދެވިފައިވާ މުއްދަތުގައި ރަޖިސްޓްރީވެފައިވާ ފަރާތްތަކުގެ ތެރެއިން އެންސީއާރު ގްރޭޑް GC01 ގިންތި 1،2،3،4 އަދި5ކުންފުނިތަކަށެވެ.\nއިތުރަށް ކައުންސިލުން ބުނީ މަޢުލޫމާތު ދިނުމުގެ ސެޝަންގައި ބައިވެރިނުވާ ފަރާތްތަކުން އަންދާސީ ހިސާބު ހުށައެޅުމުގެ ފުރުސަތު ނުލިބޭނެކަމަށާއި ކޮންމެ ފަރާތަކަށްވެސް ހުށައެޅޭނީ އެއް އަންދާސީ ހިސާބުކަމަށެވެ. މިބީލަމުގައި ބައިވެރިވުމަށް ނޮންރިފަންޑަބަލް ފީއެއްގެ ގޮތުގައި ފަސްސަތޭކަ ރުފިޔާގެ ފީއެއް ދައްކަންޖެހެ އެވެ. އިތުރު މަޢުލޫމާތު ކައުންސިލް އިދާރާއިންނާއި އަދި 6527174 މިނަމްބަރު ފޯނާއި ގުޅާލުމުން ލިބިގެންދާނެކަމަށް ކައުންސިލުން މައުލޫމާތުދެ އެވެ.\nކުރީގެ އުސްގެ ހުރި ބިމުގައި މި އިމާރާތް ހަދަން ނިންމާ އެކަން ފުރަތަމަ ހާމަކޮށްފައިވަނީ މިދިޔަ 2018 ވަނަ އަހަރުގެ އޮކްޓޯބަރުމަހު ތެރޭގައި އެވެ. އެ އިމާރާތް ކުރަން ނިންމާފައިވާ ތަނުގައި މިހާރު ހުންނަނީ ބޮޑުފެންޑާ އާއި ފެމެލީ ބޭކަރީގެ އިމާރާތެއްކެވެ. 2400 އަކަފޫޓް ބިމެއްގައި ހަދަން ނިންމާފައިވާ މި އިމާރާތް ހަދާނީ އެތަނުގައި މިހާރު ހުރި އިމާރާތްތައް ނަގާފަ އެވެ.\nމި އިމާރާތްތަކީ ކައުންސިލްގެ މާލިއްޔަތު ތަނަވަސްކުރުމުގެ ގޮތުން ހަދާ އިމާރާތެކެވެ. އަދި މި އިމާރާތުގެ ސަބަބުން އިޖުތިމާއީ ގޮތުން ތަރައްގީއަށް ގިނަ ކަންތައްތަކެއް ކުރުމަށް ކައުންސިލަށް ފުރުސަތު ފަހިވެގެންދާނެކަމަށް ކައުންސިލުން ބުނެ އެވެ.\nމި ބިމަކީ ރަށުގެ ވަރަށް މުހިންމު ސަރަހައްދެއްގައި ހުރި ބިމަކަށް ވާތީ އެބިމުން އެންމެ އެކަށީގެންވާ ފައިދާ ކައުންސިލަށް ހޯދުމުގެ މައިގަނޑު ބޭނުމުގައި ހަދަން ނިންމި މި އިމާރާތުގައި ފިހާރައަކާއި ލައިބުރަރީއެއް އަދި ހޯލެއްގެ އިތުރުން އެޕާޓްމަންޓާއި ވީއަޕީ އެޕާޓްމަންޓް އަދި ވީއައިޕީ ރޫމްތަކެއް ހުންނާނެ އެވެ.\nބިދޭސީންގެ ދަފުތަރު އެކުލަވާލަން އެއްބާރުލުން ނުދޭ ފަރާތްތައް ޖޫރިމަނާ ކުރަނީ\nކުޅުދުއްފުށީގައި ގަވައިދާ ހިލާފަށް އުޅޭ ބިދޭސީން ފޮނުވާލުމަށް ހިންގާ އޮޕަރޭޝަން "ފަނިކޮށްލައިފި"\nއިންކަމް ސަޕޯޓް އެލަވެންސް ފޯމް ފުރުމަށް ކައުންސިލުން އެހީވަނީ


ކުރީގެ ސަރުކާރުން ފެށި ހިޔާ މަޝްރޫއަށް ކުރިމަތިލީ މީހުންގެ ތެރެއިން ފްލެޓްތައް ހައްގުވާ ލިސްޓު އިއުލާންކުރަން ފްލެޓް ކޮމިޓީން ތައްޔާރުވެފައިވާ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nހުޅުމާލޭ ދެވަނަ ފިޔަވަހީގެ މެދަކާ ހިސާބުގައި ހުރީ ރާއްޖޭގެ ތާރީޚުގައި މިހާތަނަށް ނުފެންނަ ވަރުގެ އުސް އިމާރާތްތަކެކެވެ. ހަދަމުން އަންނަ 25 ބުރީގެ 16 ޓަވަރު ބަލާލަން ހިތްގައިމެވެ. ޖެހިޖެހިގެން ހުރީމަ ކަމަށް ވެސް ވެދާނެ އެވެ. މިއީ، "ހިޔާ މަޝްރޫއުގެ" ދަށުން ރައްޔިތުންނަށް ބޯހިޔާވަހިކަން ހޯދައި ދިނުމަށް 6،860 ފްލެޓު އަޅަމުންދާ ހިސާބެވެ.\nApril 11, 2019 121


ކޮވިޑް-19: އޭޑީކޭއިން ރަނގަޅު ވެގެން ދޫކޮށްލި ތިން މީހަކު އަލުން ފައްސިވެ، ފަރުވާ ދިން ޔުނިޓު ބަންދު! – Dhen.mv\nކޮވިޑް-19: އޭޑީކޭއިން ރަނގަޅު ވެގެން ދޫކޮށްލި ތިން މީހަކު އަލުން ފައްސިވެ، ފަރުވާ ދިން ޔުނިޓު ބަންދު!\nމަރްޔަމް ވަޙީދާ January 24, 2021 - 11:50 pm\nއޭޑީކޭ ހޮސްޕިޓަލުގެ ހައި ޑިޕެންޑެންސީ ޔުނިޓުން ކޮވިޑް-19 އަށް ފަރުވާ ދިނުމަށް ފަހު ރަނގަޅުވެގެން ދޫކޮށްލި ތިން މީހަކު އަލުން ބައްޔަށް ފައްސިވެގެން، އެ ޔުނިޓް ބަންދު ކޮށްފިއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ހެލްތު އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) ގެ ތަރުޖަމާނު ޑރ. ނަޒްލާ ރަފީގު ވިދާޅުވީ ޔުނިޓުން ކޮވިޑަށް ފަރުވާ ދީ ، ދޫކޮށްލި ފަހުން އެމީހުން އަލުން ފައްސި ވެފައިވާތީ އެ ހޮސްޕިޓަލްގައި ކޮންޓެކްޓް ޓްރޭސިންގެ މަސައްކަތްތައް މިހާރު ކުރިއަށް ދާ ކަމަށެވެ.\n"އަދި މިވަގުތު ހައިޑިޕެންޑެންސީ ޔުނިޓް ވަނީ ކްލޯސް ކުރެވިފަ. އެތަން ޑިސްއިންފެކްޓް ކުރުމުގެ މަސައްކަތް ކުރިއަށް އެބަދޭ. މުޅި ހޮސްޕިޓަލްގައި އެޑްމިޓް ކުރެވިފައި ތިބި ހުރިހާ އިންޕޭޝަންޓުން ޓެސްޓް ކުރެވިފަ ވަނީ އަދި އޭގެ އިތުރުން އެޗްޑީޔޫގައި މަސައްކަތްކުރި ހުރިހާ ސްޓާފުންގެ ތެރެއިން ބަލިމީހުންނާ ކޮންޓެކްޓްވި ހުރިހާ ސްޓާފުން ވެސް މިވަގުތު ވަނީ ޓެސްޓް ކުރެވިފަ" ޑރ. ނަޒްލާ ވިދާޅުވިއެވެ.\nމީގެ އިތުރުން ޑރ. ނަޒްލާ ވިދާޅުވީ އެއިން އެއްވެސް ސްޓާފެއް މިހާތަނަށް ފައްސިވެފައި ނުވާކަމަށާއި، އެތަނުގައި މަސައްކަތްކުރި ސްޓާފުންގެ ތެެރެއިން ބަލިމީހުންނާ ކޮންޓެކްޓްވި ހުރިހާ ސްޓާފުން ވެސް ކަރަންޓީނު ކޮށްފައިވާ ކަމަށެވެ. އަދި އެ އަައުޓް ބްރޭކް މޮނިޓާ ކުރުމުގެ ކަންތައްތައް އޭޑީކޭއާ ގުޅިގެން ކުރިއަށް ގެންދާ ކަމަށް ވެސް ޑރ. ނަޒްލާ ވިދާޅުވިއެވެ.\nއަައުޓް ބްރޭކެއް އޮތް ނަމަވެސް އޭޑީކޭގެ އެހެނިހެން ހިދުމަތްތައް ދިނުމުގެ ކަންކަން ރޭވިފައި ވަނީ ރައްކާތެރިކަމާއެކު ކަމަށް ޑރ. ނަޒްލާ ވިދާޅުވިއެވެ.\n18 އަހަރުން މަތީގެ އެންމެންނަށް ވެކްސިން ދޭން ފަށަނީ\nއެމެރިކާގެ 25 މިލިއަން މީހުން ކޮވިޑް ވެކްސިންގެ ދެވަނަ ޑޯޒް ޖަހައިފި\nކޮވިޑް-19: ދެއްވަދުއަށް އަރާ ފޭބުން މަނާ ކޮށްފި\nކޮވިޑް-19: ފައްސިވީ އަދަދު މިރޭ ވެސް 200 އާ ގާތްކުރޭ\nކައުންސިލް އިންތިހާބަށް ރީރަޖިސްޓްރީ ވުމުގެ ފުރުސަތު ހުޅުވާލައިފި\nއިތުރަށް ފައިސާ ނުލިބި އިންތިހާބު ނުބޭއްވޭނެ: ޝަރީފު\nޤާނޫނަށް ބަދަލު ގެނަޔަސް ރައީސް ޔާމީން ފިޔަވާ އިތުރު މީހަކު އިދިކޮޅު ލީޑަރަކަށް ނުނެގޭނެ: އާދަމް ޝަރީފު\nނޫސްވެރިކަމުގެ އިނާމަށް ނަން ހުށަހެޅުމުގެ ފުރުސަތު ހުޅުވާލައިފި\nކުށްމަދުކުރުމަށް ރ. އަތޮޅުގެ ދެ ރަށެއްގައި ހަރަކާތްތަކެއް ކުރިއަށް ގެންގޮސްފި


Majilees Vaan Jeheyne Vakibaehgge Killaa Akah Nun - Jameel - Vaguthu\nމަޖިލީސް ވާން ޖެހޭނީ ވަކިބައެއްގެ ކިއްލާއަކަށް ނޫން - ޖަމީލް\nދެން އިންތިޚާބު ކުރާ ރައްޔިތުންގެ މަޖިލީސް ވާން ވާނީ ވަކި ބައެއްގެ ކިއްލާއަކަށް ނޫންކަމަށް ކުރީގެ ނާއިބް ރައީސް ޑރ.މުހައްމަދު ޖަމީލް އަހުމަދު ވިދާޅުވެއްޖެއެވެ.\nޖަމީލް ވިލިމާލެ ދާއިރާގެ މަޖިލީހުގެ ގޮނޑިއަށް ވާދަކުރެއްވުމުގެ ގޮތުން ކެންޕެއިން ރަސްމީކޮށް ފެއްޓެއްވުމަށް ބޭއްވި ޖަލްސާގައި ވާހަކަދައްކަވަމުން އެމަނިކުފާނު ވިދާޅުވީ، ދިވެހ ރާއްޖެއަށް ބޭނުންވަނީ ވަކި ފިކުރެއްގެ މައްޗަށް އޮތް މަޖިލީހެއް ނޫންކަމަށެވެ. އަދި އެކަން އެގޮތަށް ނުކުރަންވީ ސަބަބަކީ ރާއްޖެއަށް ދިމާވެފައިވާ ގޮންޖެހުންތަކާއި، ބޭރުންނާއި އެތެރެއިން ދިވެހިރާއްޖޭގެ މި ގައުމީ އަސާސް ގުޑުވާލުމަށް ބަޔަކު ކެނޑިނޭޅި މައްސަކަތްތަކެއް ކުރަމުންދާތީ ކަމަށެވެ. ފަރުދާގެ އެއް ފަރާތުން އެ ބަޔަކަށް އެހީތެރިވާ ބަޔަކު ތިބިކަމަށް ގަބޫލުކުރެވޭ ކަމަށް ވެސް ޖަމީލް ވިދާޅުވިއެވެ.\nޖަމީލް ވިދާޅުވީ، ދެން އަންނަ މަޖިލީސް ވާން ވާނީ ވަކި ބައެއްގެ ކިއްލާއަކަށް ނޫން ކަމަށެވެ. އެ މަޖިލީސް ވާން ޖެހޭނީ ރާއްޖެއަށް މި ގެނައި ނިޒާމް ހިފަހައްޓާ ބަޔަކަށް ކަމަށް އެމަނިކުފާނު ވިދާޅުވިއެވެ.\n"އެ ނިޒާމަކީ ރިޔާސީ ނިޒާމް. އެ ނިޒާމުގައި ރައްޔިތުންގެ މަޖިލީސް ކުރަން ޖެހޭ އެންމެ ބޮޑު އެއް މަސައްކަތަކީ ފާރަވެރިކަމުގެ ނަޒަރަކުން ދެން ތިބި ފަރާތްތަކުން ކުރާ މަސައްކަތް ބެލެހެއްޓުން". ޖަމީލް ވިދާޅުވިއެވެ.\nއަދި އެކަން ބެލެހެއްޓޭނީ ވަކި ރަށަކަށް ވަކި މީހަކަށް، ވަކި ޕާޓީއަކަށް އަދި ވަކި ކުލަޔަކަށް ނިސްބަތްކޮށް ހޮވާތަނަކަށް ހަދައިގެން ނޫންކަމަށްވެސް ޖަމީލް ވިދާޅުވިއެވެ.\nޖަމީލް ވިދާޅުވީ، ރައްޔިތުންގެ މަޖިލީހަށް ބޭނުންވަނީ ރާއްޖޭގެ އަސާސީ ހައްގުތައް ހިފަހައްޓާނެ ބަޔަކު ކަމަށެވެ. އަދި އަސާސީ ހައްގުތަކުގެ ވާހަކަދައްކާނަމަ އެންމެ ކައިރިން ދެއްކޭނީ ވިލިމާލޭގެ ވާހަކަތައް ކަމަށާއި، ވިލިމާލެ ވަނީ ފަރުދާ އަޅާ ފޮރުވާފައި ކަމަށް ޖަމީލް ވިދާޅުވިއެވެ.\nވިލިމާލެ ވަނީ ރާއްޖޭގެ ޗާޓުން ގޮތަކަށް ގެއްލިފައިކަމަށާއި، މާލެ އާއި ހުޅުމާލެއަށް އައި ތަރައްގީ ވިލިމާލެއަށް އައިސްފައި ނެތޭ ބުނުމަކުން ބޭއިންސާފަކަށް ނުވާނެކަމަށްވެސް ޖަމީލް ފާހަގަކުރެއްވިއެވެ. ޖަމީލް ވިދާޅުވީ، ވިލިމާލޭގެ ޒުވާނުން ކުޅިވަރުކުޅުމުން މަހުރޫމްވެފައިވާކަމަށެވެ. އަދި ސިއްހީ ނިޒާމްވެސް ވަރަށް ނިކެމަތިކަމަށް ވެސް ވިދާޅުވެފައެވެ.\n"ރާއްޖޭގެ އެކި ސަރަހައްދަށް އައިސްފައިވާ މުނިފޫހިފިލުވުމާއި ކުޅިވަރުގެ ހަރަކާތުންވެސް މިރަށުގެ ޒުވާނުން ވަނީ މަހުރޫމްވެފައި. މިރަށަކީ 22000 ވަރަކަށް މީހުން ދިިރިއުޅޭ ރަށެއް. އެކަމަކު ކޮންމެ ރައްޔިތެއްގެ އަސާސީ އެއް ހައްގުކަމަށްވާ ސިއްހީ ހިދުމަަތަށް ބެލިކަމުގައިވީނަމަވެސް ހަމަ އިންސާނެއްގެ ލޮލުން ކަރުނަ އަންނާނެ". ޖަމީލް ވިދާޅުވިއެވެ.\nޖަމީލް ވިދާޅުވީ، އޭނާ މަޖިލީހަށް ނުކުންނަނީ އެކަންކަން ބަދަލު ކުރަން ކަމަށެވެ. އަދި އެކަންކަންކޮށްދިނުމުގައި ސާބިތުކަމާއެކު ހުންނަވާނެކަމަށްވެސް ޖަމީލް ވިދާޅުވިއެވެ.\nޖަމީލް ވިދާޅުވީ، ވިލިމާލެއަކީ އިސްލާމްދީނަށް ލޯބިކުރާ، ކެތްތެރި ބަޔަކު ދިރިއުޅެމުން އަންނަ ރަށެއް ކަމަށެވެ. ވިލިމާލޭގެ މިސްކިތްތަކުގެ ހާލަތު ވަރަށް ދަށް ކަމަށާއި، ރަށުގައި އެތައް އަހަރެއްވީ ނުނިމި ހުރި މިސްކިތެއް ހުރިކަމަށްވެސް ޖަމީލް ވިދާޅުވިއެވެ.\nފުލުހުންގެ އަތުގައި އަނިޔާވެރިވުމުގެެ ލައިސަންސް އޮތްކަމަށް ދެކުން ހުއްޓުވަން ޖެހޭ - ޑރ. ޖަމީލް\nރައީސްް ސޯލިހަކީ ރާއްޖެ ދުށް އެންމެ ވިސްނުންކޮށި ވެެރިޔާ - ޑރ. ޖަމީލް\nޖެނުއަރީ 24, 2019 22:53\nާމަޖިލީސްވާންޖެހޭނީ ރައްޔިތުންގެބަސްވިކޭތަނަކައް.ތީނިމިދިޔަ ރިޔާސީއިންތިހާބުގައި ރައްޔިތުންނަށް އެންމެފައިދާހުރި ވެރިކަމެކޭކިޔައިގެން ރައްޔިތުން ގާތު އެންމެ ފޮނިކެނޑި އެއްބޭފުޅާކަމެއް ރަށްޔިތުން ހަނދާނަކުން ނުނެތޭ.\nޖެނުއަރީ 25, 2019 00:37\nކީކޭ.ކީކޭ. "މާލެ އާއި ހުޅުމާލެއަށް އައި ތަރައްގީ" އޭ! ތަރައްގީ އައިއްސި ދޯ ރަންކޮޅޭ. މިތިބަ ބައެއް ދޯ ދެން.\nޖެނުއަރީ 25, 2019 00:44\nހުޅުމާލެއަކީވެސް މިހާރު މާލެ ކަހަލަ ކާރޫބާރޫ ބޮޑު ތަނެއް. ވިލިމާލެ މާހިތްގައިމު. މަށަށް މާރަނގަޅު މިގޮތަށް ހަމަހިމޭންކޮށް އޮތީމަ.\nޖެނުއަރީ 25, 2019 01:19\nއެހެންވެގެން ދޯ ވެރިކަމަށް ހޮވުނަސް ހަވާލެއް ނުކުރާނަމޭ ގޮވީ ؟\nޖެނުއަރީ 25, 2019 06:02\nތަރައްޤީ ކިޔާދީބަލަ. ސަރުކާރު ވައްޓާ ޕާޓީ.


Thinadhoo Ah Rehabilitation Centre Akaai Tertiary Hopsitaleh\nއިބޫގެ ވައުދު: ތިނަދޫއަށް ރިހެބިލިޓޭޝަން ސެންޓަރަކާއި ތާޗަރީ ހޮސްޕޮޓަލެއް--\nތިނަދޫއަށް ރިހެބިލިޓޭޝަން ސެންޓަރަކާއި ޓާޝަރީ ހޮސްޕިޓަލެއް\nރިޔާސީ އިންތިހާބަށް ގިނަ ރަށްރަށަށް ކުރައްވާ ދަތުރު ތަކުގެ ތެރޭގައި ގދ. ތިނަދޫއަށް ވަޑައިގެން އިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހް ގިނަ ވައުދުތަކެއް ވެވަޑައިގެންފިއެވެ.\nއެގޮތުން ރޭ އެރަށުގައި ބޭއްވި ބޮޑު ޖަލްސާގައި އެރަށުގެ ރައްޔިތުންނާއި ވާހަކަ ދައްކަވަމުން އިބޫ ވިދާޅުވީ އެރަށުގައި މިހާރުވެސް ރީހެބިލިޓޭޝަން ބޭނުންވާ 400 މީހުން ތިބި ކަމަށާއި އެމީހުންނަށް ޑްރަގް ރީހެބިލިޓޭޝަން ސެންޓަރަކާއި ޑީޓޮކްސިފިކޭޝަން ސެންޓަރެއް ގާއިމް ކޮށްދޭނެ ކަމަށް އިބޫ ވައުދުވެ ވަޑައިގަތެވެ.\nރީހެބިލިޓޭޝަން ސެންޓަރުން ފަރުވާ ބޭނުންވެފައި ތިބި މީހުންގެ ވާހަކަ ދައްކަވަމުން އިބޫ ވިދާޅުވީ އެފަދަ ތަންތަނުން ޒުވާނުންނަށް ނުލިބޭތީ އެމީހުން ނުކުންނަން ޖެހެނީ އިތުރު ގޮތެއް ނެތިގެން ކަމަށެވެ. އަދި މިފަދަ ޒުވާނުން ވަނީ ސިޔާސީ ބޭފުޅުން ސިޔާސީ ބޭނުން ތަކުގައި ގެންގުޅޭ ބައެއް ކަމަށް ދިރާސާތަކުން އެނގޭ ކަމަށް އިބޫ ފާހަގަ ކުރެއްވިއެވެ.\nހަމަ އެގޮތުން އިބޫ ވިދާޅުވީ އެރަށުގައި މިހާރު ބޭނުން ކުރަމުންދާ ޑރ. އަބްދުއްސަމަދު މެމޯރިއަލް ހޮސްޕިޓަލް ޓާޝަރީ ހޮސްޕިޓަލަކަށް ބަދަލު ކުރާނެ ކަމަށެވެ. އަދި އޭގެ އިތުރުން ތިނަދޫއިން ރާއްޖެއިން ބޭރަށް ދަތުރުކޮށް މުދާ ގަނައުމުގެ ފުރުސަތު ހުޅުވާލާ އެކަން ހަމަޖައްސަދޭނެ ކަމަށް އިބޫ ވައުދުވެ ވަޑައިގަތެވެ. އިބޫ ވިދާޅުވީ މިހާރު އެފަދަ ކަންކަމަށް މަގު ބަންދު ވެފައި ވަނީ ސަރުކާރުތަކުން ގެނައި ސިޔާސަތުތަކެއްގެ ސަބަބުން ކަމަށެވެ.\nއިދިކޮޅު ކޯލިޝަން އިބޫ-ފައިސަލް ރިޔާސީ އިންތިހާބު 2018 ގދ. ތިނަދޫ


150,000 dollars dhahkan kuri hukum isthiunaafu kuraanan: MP Nasheed – adduLIVE\nދޮޅުލައްކަ ޑޮލަރު ދައްކަން ކުރި ޙުކުމް އިސްތިއުނާފް ކުރާނަން: ނަޝީދު\n0 Nov 08, 2018, 22:41 ލިޔުނީ އައިޝަތު ފަތުހީ\nކުޅުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދު - ފޮޓޯ: ސަން\nއިންޑިއާގެ ރައްޔިތެއްކަމަށްވާ ޑރ. އަލަކާ ސިންގް އަށް ބަދަލުގެ ގޮތުގައި 150،000 ޑޮލަރު ދެއްކުމަށް ސިވިލް ކޯޓުން ރައްޔިތުންގެ މަޖިލީހުގެ ކުށުދުއްފުށީ ދެކުނު ދާއިރާގެ މެމްބަރު މުހައްމަދު ނަޝީދުގެ މައްޗަށް ކުރި ޙުކުމް އިސްތިއުނާފް ކުރާނެ ކަމަށް އޭނާ ވިދާޅުވެއްޖެ އެވެ.\nޑރ. އަލަކާ ސިންގް، ނަޝީދުގެ މައްޗަށް ދައުވާކޮށްފައި ވަނީ އޭނާ އިންވެސްޓްކުރި އުޅަނދެއް ކަމުގައިވާ "ބަރުތީލަ" ކުޑަ އަގެއްގައި ނަޝީދު ޭނުންވި ފަރާތަކަށް ވިއްކާލާފައިވާތީ، ލިބުނު ގެއްލުމުގެ ބަދަލު ހޯދުމަށެވެ.\nއެ ދައުވާގައި ބުނެފައިވަނީ 400،000 ޑޮލަރަށް އެ އުޅަނދު ވިއްކާލުމަށް ނިންމުމަށްފަހު، އުޅަނދު ވިއްކާލާފައި ވަނީ 250،000 ޑޮލަރަށް ކަމަށެވެ. އެހެންކަމުން އަލަކާ އަށް ގެއްލުންވި 150،000 ޑޮލަރަކީ އޭނާއަށް ލިބެންޖެހޭ އެއްޗެއް ކަމަށާއި އެ ފައިސާ ދެއްކުމަށް ނަޝީދު ވަނީ އެއްބަސްވެފައި ކަމަށްވެސް ދައުވާގައިވެ އެވެ.\nއެހެންނަމަވެސް ނަޝީދު ވަނީ ޑރ. އަލަކާ ސިންގް ބުނާފަދަ ޒިންމާއެއް ނަގަންޖެހޭ ގޮތަށް އޭނާ އެއްބަސްވުމެއް ހަދާފައި ނުވާނެ ކަމަށާއި، އެހެންކަމުން އެ ދައުވާ އަށް އިންކާރު ކުރާ ކަމަށެވެ.\nސިވިލް ކޯޓުން ނަޝީދުގެ މައްޗަށް ކުރި ޙުކުމްގައި ބުނެފައިވަނީ "ބަރުތީލަ" ވިއްކަން އެއްބަސްވި އަދަދަށްވުރެ ކުޑަ އަގެއްގައި ވިއްކާލާފައިވުމުން، ވިއްކާލަން އެއްބަސްވި އަސްލު އަދަދުން މަދުވާ ފައިސާ ނަޝީދު ދައްކަވާ ގޮތަށް އެއްބަސްވެފައިވާކަން ނަޝީދު ފޮނުއްވާފައިވާ އީމެއިލް އަކުން އެނގޭ ކަމަށެވެ. އެހެންކަމުން މިފައިސާ މިއަދުން ފެށިގެން ކުރިއަށް އޮތް 15 ދުވަހުގެ ތެރޭގައި ދައްކާ ޚަލާސްކުރުމަށް ސިވިލް ކޯޓުން ވަނީ ނަޝީދުގެ މައްޗަށް ޙުކުމްކޮށްފަ އެވެ.\nސިވިލް ކޯޓްގެ ޙުކުމާއި ގުޅިގެން ނަޝީދު ނެރުއްވި ބަޔާނެއްގައި ބުނެފައިވަނީ އެ ދައުވާއަކީ އޭނާގެ އެއްވެސް މީހެއްގެ އަތުން ގަތް މުދަލަކަށް ނުވަތަ ހޯދި ހިދުމަތަކަށް އަގު ނުދީގެން ނުވަތަ ދަރަންޏެއް ނުވަތަ ފައިސާއެއް ނުދައްކައިގެން ކުރި ދައުވާއެއް ނޫން ކަމަށެވެ.\nއެ ދައުވާ އުފުލާފައި އޮތީ ޑރ. އަލަކާ ބޭނުންވި މިންވަރަށް ފައިސާ ނުލިބޭތީ، އޭނާއަށް އެހީތެރިވުމުގެ ގޮތުން ނަޝީދު ފޮނުވި އީމެއިލްއެއްގެ މައްޗަށް އެކަނި ބިނާކޮށްގެން ކަމަށް އެ ބަޔާނުގައިވެ އެވެ. އަދި އެ އީމެއިލްއަކީ ޤާނޫނީ ގޮތުން ތަންފީޒު ކުރެވިދާނެ ހުށަހެޅުމެއް ނުވަތަ ޒިންމާއެއް ވެސް އުފައްދާ ފަދަ އެއްޗެއް ނޫން ކަމަށް ޑރ. އަލަކާ އީމެއިލް އިން ޖަވާބު ދީފައި އޮތް ވެސް އެ އެ ބަޔާނުގައިވެ އެވެ.\n"އަޅުގަނޑު ޤަބޫލު ކުރާ ގޮތުގައި ސިވިލް ކޯޓުން މިއަދު ކުރެއްވި ހުކުމް ކުރައްވާފައި އެވަނީ މުގާބިލެއް ނެތި ހުށަހެޅޭ ހުށަހެޅުންތައް ތަންފީޒު ނުކުރެވޭނެ ކަމަށް ބުނާ ޝަރުއީ ޙުކުމްތަކާއި އެ ނޫން ވެސް ޝަރުޢީ އަދި ޤާނޫނީ އުސޫލުތަކާ ޚިލާފަށެވެ."، އެ ބަޔާނުގައިވެ އެވެ.


Handhaanee binaa thalhaalaathee Jaffna gai hamanujehun\nހަނގުރާމައިގެ ހަނދާނީ ބިނާ ތަޅާލާތީ ޖަފުނާގައި ހަމަނުޖެހުން\nޖަފުނާ ޔުނިވާސިޓީ ގޯތިތެރޭގައި ހަދާފައި ހުރި ކަމަށް ބުނާ ބިނާ\nސްރީލަންކާގެ ޖަނުފާ ޔުނިވާސީޓީ ގޯތިތެރޭގައި ހުރި ހަނދާނީ ބިނާއެއް ތަޅާލާ މައްސަލަ ބޮޑުވެ ޖަފުނާ ވަރަށް ބޮޑަށް އުދާސް ވާން ފަށައިފި އެވެ. މި ބިނާއަކީ ސްރީ ލަންކާގައި ހިނގައިދިޔަ ދާހިލީ ހަނގުރާމައިގައި މަރުވި ތަމަޅައިންގެ ހަނދާނުގައި ހަދާފައި ހުރި ބިނާއެކެވެ.\nސްރީ ލަންކާ ފުލުހުންނާ ހަވާލާދީ ހަބަރު ފަތުރާ އޭޖެންސީތަކުން ބުނަނީ، މައްސަލަ ބޮޑުވީ އެތަނަށް އެެއް ނުވުމަށް ނަސޭހަތް ދިނުމުން ކަމަށެވެ. މިއީ ކޮވިޑްގެ ހާލަތަށް ވާތީ ގިނަ މީހުން އެއްތަނަކަށް އެއްނުވުމަށް ފުލުހުން އެނގީ ކަމަށެވެ.\nޖަފުނާ ޔުނިވާސީޓީ ދޮށަށް އެއްވި މީހުން ބުނަނީ، އިދާރާތަކުން މަސައްކަތް ކުރަނީ ހަނދާނީ ބިނާ ނައްތާލަން ކަމަށެވެ. ބުލްޑޯޒާ ބޭނުންކޮށްގެން ހަނދާނީ ބިނާ ތަޅާލުމަކީ ތަމަޅައިންނަށް އިހާނެތިކޮށް ހިތުން ކަމަށެވެ.\nޖަފުނާ ނުޔިވާސިޓީ ސަރަހައްދަށް ފުލުހުން ޖަމާވަނީ\nޖަފުނާ ތަމްސީލުކުރާ އޮފިޝަލުން ވިދާޅުވީ އެ ބިނާ ތަޅާލަން ޔުނިވާސިޓީއަށް އަންގާފައިވާ ކަމަށެވެ. ސްރީ ލަންކާގައި ހިނގާދިޔަ ހަނގުރާމައިގެ ހަނދާނުގައި އެއްވެސް ކަމެއް ނުކުރުމަށް ވެސް ސަރުކާރުން ބާރުއަޅާ ކަމަށެވެ.\nޔުނިވާސީޓީ ގޯތިތެރެއަށް އާންމުން ވަދެގަނެ މަސްލަހަތު ނަގާލަފާނެ ކަމަށް ފުލުން ތައްޔާރު ކަމަށް ވެސް ވެ އެވެ. މަންޒަރުތައް ރިޕޯޓްކުރި މީހުން ބުނަނީ، އެތަނަށް ޕޮލިސް ސްޕެޝަލް ޓާސްކް ފޯހެއް ޖަމާވަމުން އަންނަ ކަމަށެވެ.\nއިންޑިއާގެ އެކްސްޓާނަލް އެފެއާޒް މިނިސްޓަރު ލަންކާގައި\nލަންކާ ކައިރިން ތެޔޮ ބޯޓެއްގައި ރޯވެއްޖެ\nއިންޑިއާއާއެކު އިގްތިސޯދީ ޓެކްނޮލަޖީ ގާއިމު ކުރަން ލަންކާ ތައްޔާރު ވަނީ


މިއީ ކަޅު ދުވަހެއް! ވަޒީފާ އާއި ބެހޭ ޤާނޫނަށް މިއަދު ގެނައި އިސްލާހުތަކާއެކު ޖޮބް ސެކިއުރިޓީ ގެއްލިގެންދާނެ: އެމްއެޗްޕީޔޫ – DhiDaily\nމިއީ ކަޅު ދުވަހެއް! ވަޒީފާ އާއި ބެހޭ ޤާނޫނަށް މިއަދު ގެނައި އިސްލާހުތަކާއެކު ޖޮބް ސެކިއުރިޓީ ގެއްލިގެންދާނެ: އެމްއެޗްޕީޔޫ\nރައްޔިތުންގެ މަޖިލީހުން ވަޒީފާ އާއި ބެހޭ ޤާނޫނަށް ގެނައި އިސްލާހުތަކާއެކު ޖޮބް ސެކިއުރިޓީ ގެއްލިގެންދާނެކަމަށް މޯލްޑިވްސް ހެލްތު ޕްރޮފެޝަނަލް ޔޫނިއަން(އެމްއެޗްޕީޔޫ) އިން ބުނެފިއެވެ.\nއެމްއެޗްޕީޔޫއިން މިހެން ބުނެފައިވަނީ ސީނިއާ މެނޭޖްމަންޓް ވަޒީފާތަކުގެ %60 ދިވެހިންނަށް މީގެ ފަސް އަހަރު ފަހުން ދޭން ލާާޒިމްކުރާގޮތަށް ވަޒީފާއާބެހޭ ޤާނޫނަށް އިސްލާހު ގެނައުމުގެ ބިލަށް ހުށަހަޅާފައިވާ އިސްލާހާއެކު ރައްޔިތުން މަޖިލީހުން މިއަދު އެ ބިލް ފާސްކުރުމާއި ގުޅިގެންނެވެ.\nމި ގޮތުން އެމްއެޗްޕީޔޫއިން މިއަދު ކުރި ޓްވީޓެއްގައި ވަނީ ވަޒީފާ އާއި ބެހޭ ޤާނޫނަށް ގެނައި އިސްލާހުތަކާއެކު ޖޮބް ސެކިއުރިޓީ ގެއްލިގެންދާނެކަމަށް ބުނެފައެވެ.\nރައްޔިތުންގެ މަޖްލިސްއިން، މިއަދު ވަޒީފާ އާއި ބެހޭ ގާނޫނަށް، ގެނައި އިސްލާހުތަކާއި އެކު، ޖޮބް ސެކިއުރިޓީ، ގެއްލިގެންދާނެއެވެ. މިއީ، މަސައްކަތް ތެރިންނަށް ކަޅު ދުވަހެކެވެ. ހުރިހާ، މަސައްކަތްތެރިން، އެކުގައި މަސައްކަތް ކޮށް، އަހަރެމެންގެ ހައްގުތައް ހިމާޔަތްކުރުމަ ށް ގޮވާލަމެވެ.\n— Maldives Health Professionals Union (MHPU) (@MaldivesHPU) September 6, 2020\nމީގެ އިތުރުން އެމްއެޗްޕީޔޫއިން ވަނީ މިއީ މަސައްކަތް ތެރިންނަށް ކަޅު ދުވަހެއް ކަމަށާއި ހުރިހައި މަސައްކަތްތެރިން އެކުގައި މަސައްކަތް ކޮށް މަސައްކަތްތެރިންގެ ޙައްޤުތައް ހިމާޔަތްކުރުމަށް ގޮވާލާފައެވެ.\nރައްޔިތުންގެ މަޖިލީހުން މި ބިލް މިއަދު ފާސްކުރުމާއެކު ގިނަބަޔެއްގެ ފާޑުކިޔުންތައް ވަނީ އަމާޒުވެފައެވެ. އަދި މި ބިލް ތަސްދީޤުކުރާތާ ފަސްއަހަރުން ފަހުން މިއަށް އަމަލުކުރާއިރު ރައީސް ޞާލިޙްގެ ޒަޢާމަތް ވެސް އޮންނާނީ ނިމުމަކަށް ގޮސްފައެވެ.\nމިލަންދޫ މޮނިޓަރިންގެ ހާލަތަށް


Beleniveringe ithubaaru vanee libifai, dharivarun school ah fonuvaane kamuge yageenkan eba oiy: Minister | Jazeera\tބެލެނިވެރިންގެ އިތުބާރު ވަނީ ލިބިފައި، ދަރިވަރުން ސުކޫލަށް ފޮނުވާނެކަމުގެ ޔަޤީންކަން އެބައޮތް: މިނިސްޓަރ - Jazeera\nބެލެނިވެރިންގެ އިތުބާރު ވަނީ ލިބިފައި، ދަރިވަރުން ސުކޫލަށް ފޮނުވާނެކަމުގެ ޔަޤީންކަން އެބައޮތް: މިނިސްޓަރ\nއަބްދުﷲ ނަސީރު އިބްރާހިމް January 8, 2021 319 views0\nއުނގެނުމުގެ ހައްޤަކީ ކޮންމެ ދަރިވަރެއްގެ ހައްޤެއް ކަމަށާއި، ދަރިވަރުން ސުކޫލަށް ފޮނުވާނެކަމުގެ ޔަޤީންކަން އެބައޮތްކަމަށް އެޑިއުކޭޝަން މިނިސްޓަރ ޑރ. އާއިޝަތު އަލީ ވިދާޅުވެއްޖެ އެވެ.\nދިރާސީ އަހަރުގެ ކިޔެވުން ޖެނުއަރީ 10 ގައި ފެށުމަށް ވަނީ ނިންމާފަ އެވެ.\nޖަޒީރާއަށް މައުލޫމާތުދެއްވަމުން މިނިސްޓަރ އާއިޝަތު އަލީ ވިދާޅުވީ ދަރިވަރަކު ސުކޫލަށް ފޮނުވުމަކީ ބެލެނިވެރިންގެ ޒިންމާއެއް ކަމަށެވެ. އަދި އުނގެނުމުގެ ހައްޤަކީ ދަރިވަރުގެ ހައްޤެއް ކަމަށެވެ. އެހެންކަމުން އެ ހައްޤު ކަށަވަރުކޮށްދިނުމަށް ބެލެނިވެރިންވެސް، މުދައްރިސުންވެސް އަދި މިނިސްޓްރީންވެސް މަސައްކަތް ކުރާނެކަމަށް މިނިސްޓަރ ވިދާޅުވި އެވެ.\nމިނިސްޓަރ ވިދާޅުވީ ސުކޫލުތައް ހުޅުވުމުން ބެލެނިވެރިން، ދަރިވަރުން ސުކޫލަށް ފޮނުވާނެކަމަށާއި، ކަންބޮޑުވުންތަކާއެކު މީގެކުރިންވެސް ދަރިވަރުން ސުކޫލަށް ފޮނުވި ކަމަށެވެ. އަދި ސުކޫލަށް ފޮނުވުމުން ސުކޫލުގެ ތެރޭގައި އިންތިޒާމްތައް ހުރި ގޮތް ފެނި ބެލެނިވެރިންގެ އިތުބާރު ލިބިފައިިވާކަމަށް މިނިސްޓަރ ވިދާޅުވި އެވެ.\n"އެހެންވީމަ އަޅުގަނޑަކަށް ނުފެނޭ އެއްވެސް ބެލެނިވެރިއެއް، ނުފޮނުވަން ހުންނާނެއެކޭ." މިނިސްޓަރ ވިދަޅުވި އެވެ.\nމިނިސްޓަރ އާއިޝަތު އަލީ ވިދާޅުވީ، އިޖުތިމާއީ ގައިދުރުކަމާއި އެއްކޮށް ސުކޫލަށް ގެންދާތީވެ ބައެއް ސުކޫލްތަކުގެ ދަރިވަރުންނަށް ކޮންމެ ދުވަހަކު ސުކޫލަށް ނުދެވިދާނެކަމަށާއި، އެ ސުކޫލްތައް ކުރިއަށްގެންދާނީ ޑުވެލް މޯޑަށް ކަމަށެވެ. އެގޮތުން ސުކޫލްގައި ކުރިއަށްގެންދާ ކްލާސްތަކުގެ އިތުރުން އޮންލައިންކޮށް ކްލާސްތައް ކުރިއަށްގެންދާނެކަމަށް މިނިސްޓަރ ވިދާޅުވި އެވެ.\n"ވަރަށް ބޮޑު ފޯކަސްއެއް އެބަދެވޭ، އޯލެވެލް ކުދިންނަށް އޯލެވެލް އޮންނާނެ މެއި/ޖޫންގައި. އެހެންވީމަ އެ ކުދިން ހަމަ ކޮންމެ ދުވަހަކު ސުކުލަށްގެންދެވޭތޯ ވަރަށް ބޮޑަށް ހުރިހާ ސުކޫލަކުންވެސް އެބަ މަަސައްކަތްކުރޭ." މިނިސްޓަރ ވިދާޅުވި އެވެ.\nއުއްމީދަކީ ވީހާވެސް އަވަހަކަށް އާންމު ހާލަތަށް ރުޖޫއަވެވުންކަން ފާހަގަކޮށް މިނިސްޓަރ ވިދާޅުވީ މި ހާލަތުގައިވެސް ސުކޫލުތައް އޮތީ ދަރިވަރުންނަށް މަރުހަބާ ކިޔުމަށް ފުރިހަމައަށް ތައްޔާރަށް ކަމަށެވެ. އަދި ހަފްތާގެ ތެރޭގައި ރާއްޖޭގެ ހުރިހާ ސުކޫލެއްގެ ޕްރިންސިޕަލުންނާއި ބައްދަލުކުރެވިފައިވާކަން ފާހަގަކޮށް މިނިސްޓަރ ވަނީ ސުކޫލުތައް ފުރިހަމައަށް ތައްޔާރުވެފައިވާކަމުގެ ޔަޤީންކަން ދެއްވާފަ އެވެ.\nBeleniveringe ithubaaru vanee libifai, dharivarun school ah fonuvaane kamuge yageenkan eba oiy: Minister @aisthly\nRead more: https://t.co/KWz7PF6Nzv pic.twitter.com/Mf4eRHhGX9\n— Jazeera News (@JazeeraBrk) January 8, 2021


Arsenal aai united bahdhalu kuri match ehvaruvejje\nމެންޗަސްޓަރ ޔުނައިޓެޑް، އާރސެނަލް ރޭ ކުޅުނު މެޗްގެ ތެރެއިން\nއިނގިރޭސި ޕްރިމިއާލީގްގައި ރޭ އާސެނަލް އާއި މެންޗެސްޓާ ޔުނައިޓެޑު ބައްދަލު ކުރި މެޗުން ދެ ޓީމު އެއްވަރު ވެއްޖެ އެވެ.\nޔުނައިޓެޑް ދަނޑުގައި ކުޅުނު މި މެޗުގައި އާސެނަލުން ލީޑުނެގީ ޝޮކޮޑްރަން މުސްތާފީ ޖެހި ގޯލުންނެވެ. މުސްތާފީ ބޮލުން ފޮނުވާލި ބޯޅަ ޔުނައިޓެޑްގެ ކީޕަރު ޑޭވިޑް ޑެހެއާ އަތުގައި ޖެހިފައި ވަނީ ގޯލުގެ ރޮނގު ހުރަސްކޮށްފަ އެވެ. މެޗުގެ ފުރަތަމަ ހާފު ނިމުމުގެ ކުރިން ޔުނައިޓެޑުން ވަނީ ލަނޑެއް ޖަހާ ނަތީޖާ އެއްވަރު ކޮށްފައެވެ. ޔުނައިޓެޑަށް ލަނޑެއް ކާމިޔާބުކޮށްދީ ނަތީޖާ އެއްވަރުކޮށްދިނީ އެންތަނީ މާޝިއަލް އެވެ.\nއާސެނަލުން ދެ ވަނަ ފަހަރަށް ލީޑުނެގީ މެޗުގެ 68 ވަނަ މިނިޓްގައި ޔުނައިޓެޑްގެ މާކޯސް ރޯހޯ އަތުން ބައިކޮޅަށް ވަން ގޯލުންނެވެ. އޭގެ މިނިޓެއް ފަހުން ޖެސީ ލިންގާޑް ވަނީ ދެވަނަ ފަހަރަށް ޔުނައިޓެޑަށް ނަތީޖާ އެއްވަރުކޮށްދީފަ އެވެ.\nމެޗަށް ފަހު ޔުނައިޓެޑްގެ ކޯޗު ހޯސޭ މޮރީނިއޯ ބުނީ ޔުނައިޓެޑަށް ބޭނުންވި ނަތީޖާ ނުނެރެވުނީ އަމިއްލަ އަށް ހެދުނު ގޯސްތަކެއްގެ ސަބަބުން ކަމަށާއި އެކަމަކު ކުރިއަށްވުރެ ބޮޑަށް ހިތްހަމަޖެހޭ ސަބަބަކީ ކުޅުންތެރިން މޮޅުވާން ވެގެން ކުރާ މަސައްކަތް ރަނގަޅުވުމުން ކަމަށެވެ.\nއާސެނަލްގެ ކޯޗު އުނާއި އެމެރީ ބުނީ އެ ޓީމަށް މޮޅެއް ނުހޯދުނީ ކޮންމެ ފަހަރަކު ވެސް ލީޑުލިބުމުން ކޮންމެވެސް ވަރަކަށް މެޗު ފަސޭހަކޮށްލުމުގެ ވިސްނުމުގައި ކުޅުންތެރިން ކުޅެން ފެށުމުން ކަމަށެވެ. މި ނަތީޖާއާއެކު އާސެނަލް އޮތީ 30 ޕޮއިންޓާއެކު ލީގްގެ ފަސްވަނައިގައެވެ. އަދި މެންޗަސްޓާރ ޔުނައިޓެޑް އުޅެނީ 22 ޕޮއިންޓާއެކު ނުވަ ވަނައިގައެވެ.\nމެންޗެސްޓާ ޔުނައިޓެޑް ކުޅިވަރު އާސެނަލް ޕްރިމިއާ ލީގު ފުޓްބޯޅަ


ކުދި ދައުލަތްތަކުގެ ޤައުމީ ސަލާމަތުގެ މަންޒޫރަކުން ދިވެހިރާއްޖޭގެ މިނިވަންކަން\nޝިފްޒާން އަހްމަދު 27 ޖުލައި 2020 17:18\nޤައުމީ ބޮޑު ދިދަ/ ފޮޓޯ: އަވަސް\nޖުލައި މަހުުގެ 26 ވަނަ ދުވަސް އަޅުގަނޑުމެންނާ ބައްދަލުކޮށް ވަކިވެގެން ހިނގައްޖެއެވެ. އަޅުގަނޑުމެންގެ ޤައުމަށް ޚާރިޖީ އަދި ދާޚިލީ މިނިވަންކަން ފުރިހަމައަށް ލިބުނުތާ 55 އަހަރު ފާއިތުވެ، 56 ވަނަ އަހަރު ފެށިގެން ދިޔައީއެވެ. މިފަދަ މުނާސަބަތެއްގައި އަޅުގަނޑުމެންގެ ޤައުމުގެ ޠަބީޢަތާއި، ދިވެހި ޤައުމު ދިރިއުޅޭ މިވަޠަނުގެ ވަށައިގެންވާ ޙަޤީޤަތްތަކާއި، ދިވެހި ދައުލަތުގެ އެންމެ މަތީ ޒިންމާއާ ގުޅޭ ގޮތުން ވާހަކަ ދެއްކުމަކީ ކުރަންޖެހިފައިވާ ކަމެކެވެ. ސިޔާސީ ފިކުރު އެއްފަރާތްކުރުމަށްފަހު ވަޠަނީ ނަޒަރަކުން މިދަންނަވާ ކަންކަމުގެ މައްޗަށް ކޮންމެވެސް މިންވަރަކަށް އަލިއަޅުވައިލަން ޖެހެއެވެ.\nކުޑަ ޤައުމެއް، ކުޑަ ދައުލަތެއް\nދިވެހި ޤައުމަކީ ކުޑަ ޤައުމެކެވެ. މިލިޔުމުގައި ޤައުމު މިބަސް ބޭނުންކުރަމުންދާނީ "ނޭޝަން"ގެ ފުޅާ މާނައިގައެވެ. ޤައުމު ކަމުގައި މިދަންނަވަނީ ވަކި ސަރަހައްދެއްގައި އާބާދުވެގެން ދިރިއުޅޭ ހިއްސާވަނިވި ޞިފަތަކެއް ލިބިފައިވާ އިންސާނީ ޖަމާޢަތަކަށެވެ. ދިވެހި ޤައުމަކީ ދިވެހި ބަހުން ވާހަކަދައްކާ، އިސްލާމްދީން ޤަބޫލުކުރާ، ދިވެހިރާއްޖެއޭ ކިޔޭ ޖަޒީރާ ރަށްތަކުގައި ދިރިއުޅޭ އިންސާނުންގެ މައްޗަށް އެކުލެވޭ އިންސާނީ ޖަމާޢަތެވެ. މިޤައުމުގެ މީހުން ދިރިއުޅޭ ވަޒަނަކީ ނުވަތަ ވަތަނަކީ ދިވެހިރާއްޖެއެވެ. އެމީހުންގެ މިވަތަނާއި، އެމީހުންގެ އަމިއްލަ މަސްލަހަތުތައް ހިމާޔަތްކުރުމަށް، މުއައްސަސާތަކާއި، ބާރުތަކާއި ގުނަވަންތަކުގެ މައްޗަށް އުފައްދާފައިވާ ދައުލަތަކީ ދިވެހި ޖުމްހޫރިއްޔާއެވެ. އެއީ ޖުމްހޫރީ ވެރިކަމެއް ހިނގާ، ޔުނިޓަރީ އަދި ރިޔާސީ ނިޒާމެއް އޮންނަ، އިސްލާމީ ދައުލަތެކެވެ.\nދިވެހި ޤައުމަކީ ކުޑަ ޤައުމެކެވެ. ޤައުމެއްގެ ކުޑަ ބޮޑުމިން މިންކުރާ މިންގަނޑަކީ އާބާދީއެވެ. އެގޮތަށް ބާލައިރު ދިވެހި ޤައުމަކީ އާބާދީގެ ގޮތުން ކުޑަ ޤައުމެކެވެ. ޤައުމުގެ ކުޑަ ކަމާއި އެއްވަރަށް އެޤައުމުގެ ކަންކަން ތަންޒީމުކުރުމަށް އުފައްދާފައިވާ ދައުލަތަކީވެސް ކުޑަ ދައުލަތެކެވެ. ދައުލަތެއްގެ ކުޑަ ބޮޑުމިނަކީ އެންމެ މިންގަނޑަކުން ބަލާ ވަޒަންކުރާ ކަމެއް ނޫނެވެ. ވަރަށް ގިނަ ގޮތްގޮތަށް ވަރަށް ގިނަ މިންގަނޑުތަކުން ދައުލަތެއްގެ ކުޑަބޮޑުމިން ބަލައެވެ. އެހުރިހާ މިންގަނޑަކުން ބެލިނަމަވެސް ދިވެހިރާއްޖެވާނީ ކުޑަ ދައުލަތަކަށެވެ.\nކުޑަ ދައުލަތެއްގެ ތައާރަފު ދެ ގޮތަކަށް ބައިނަލްއަޤުވާމީ ގުޅުންތަކުގައި ދެވެއެވެ. އެއް ގޮތަކީ ދައުލަތުގެ ވަސީލަތްތަކާއި އިޤުތިޞާދާއި އާބާދީއާއި ސަރަހައްދު ފަދަ އެތައް ކަމެއްގެ ބޮޑު މިނަށް ބެލުމެވެ. މިދެންނެވި މަންޒޫރުން ބަލާއިރު، ދިވެހިރާއްޖެއަކީ ޤުދުރަތީ ވަސީލަތްތައް މަދު ޤައުމެކެވެ. އަޅުގަނޑުމެންގެ އަތުގައި އޮތީ އަޅުގަނޑުމެން ދިރިއުޅޭ ވެށީގެ ރީތިކަމާއި ކަނޑުގައި މާތްﷲ ލެއްވެވި ދިރުންތަކުގެ މުއްސަނދި ކަމެވެ. އިޤުތިޞާދަށް ބަލާއިރު އަޅުގަނޑުމެންގެ އިޤުތިޞާދަކީ ދުނިޔޭގެ ބޮޑެތި އިޤުތިޞާދުތަކާ އަޅާބަލާއިރު ކުޑަ އިޤުތިޞާދެކެވެ. އެންމެ6ބިލިއަން ޑޮލަރުގެ އިޤުތިޞާދެކެވެ. އާބާދީއަށް ބަލާއިރު ދުނިޔޭގެ އެންމެ އާބާދީގެ ގޮތުން ކުދި ޤައުމުތަކުގެ ތެރޭގައި ދިވެހި ޤައުމު ހިމެނޭނެއެވެ. ސަރަހައްދަށް ބެލިނަމަވެސް ސަރަހައްދީ ގޮތުން އެންމެ ތަނަވަސް އަދި ބޮޑެތި ޤައުމުތަކުގެ ތެރޭގައި ރާއްޖެ ނުހިމެނޭނެއެވެ.\nދެވަނަ ތައުރީފު ބިނާވަނީ ބައިނަލްއަޤުވާމީ މުޖުތަމަޢުގައި ލިބިފައިވާ ނުފޫޒަށެވެ. އަދި ބައިނަލްއަޤުވާމީ ވެށިން ނުފޫޒު ފޯރާ މިންވަރަށެވެ. މިމިންގަނޑުން ބެލި ނަމަވެސް ދިވެހިރާއްޖެއަކީ ކުޑަ ޤައުމެކެވެ. ރާއްޖެއަކީ ދުނިޔޭގެ ބޮޑެތި ބާރުތަކުގެ ނުފޫޒަށް ހުށަހެޅިފައި އޮތް ޤައުމެކެވެ. އެހެން ޤައުމުތަކަށް ނުފޫޒު ފޯރުވުމުގެ މާ ބޮޑު ބާރެއް ލަޔާގަތެއް ދިވެހި ޤައުމުގައި ނެތެވެ. އެއީ ކުރިން ދެންނެވި ފަދައިން ވަސީލަތްތަކުގެ މަދުކަމާއި ޠަބީޢީ ގޮތުން ސަރަހައްދުގެ ކުޑަކަމާއި، އިޤުތިޞާދުގެ ކުޑަކަމާއި، އަސްކަރީ ބާރުގެ ހީނަރުކަމުންނެވެ. މިއީ ހައްތާވެސް އަޅުގަނޑުމެންގެ ނުފޫޒު ކުޑަކޮށް އެހެން ޤައުމުތަކުން އަޅުގަނޑުމެންގެ މައްޗަށް ނުފޫޒު ފޯރުވުމަށް ދޮރު ހުޅުވާ ކަންކަމެވެ.\nކުދި ޤައުމުތަކުގެ ޤައުމީ ސަލާމަތް\nޤައުމުތަކުގެ ޤައުމީ ސަލާމަތުގެ މަފުހޫމާއި ޢަސްކަރީ ފުދުންތެރިކަމާއި ބޮޑުކަން އޮންނަނީ ލާމެހިފައެވެ. ގުޅިފައެވެ. ޚާއްޞަކޮށް 20 ވަނަ ޤަރުނުގެ ފަހުކޮޅާ ހަމައަށް މިކަން އޮތީ އެގޮތަށެވެ. ޤައުމުތަކުގެ ޤައުމީ ސަލާމަތް އިސްތިޤުރާރުވެފައި (ސްޓޭބަލިޓީ) އޮންނަ މިންވަރު ކަނޑައެޅުމުގައި އެޤައުމެއްގެ އަސްކަރީ ލަޔާގަތާއި ޤާބިލުކަމަށް ބަލައެވެ. ދައުލަތެއްގެ ގޮތުގައި ޤައުމު ދިފާޢުކުރުމުގެ ބާރު ހުރި މިންވަރު ކަނޑައަޅަނީ މިދެންނެވި މިންގަނޑުންނެވެ. ނަމަވެސް ފިނި ހަނގުރާމަ ނިމުމަށްފަހު ދުނިޔެއަށް އައި ބޮޑެތި ބަދަލުތަކުގެ ތެރެއިން އެމިންގަނޑަށް އެކި މިންވަރުގެ ބަދަލުތައް އައިސްފައިވެއެވެ. ޚާއްޞަކޮށް ދުނިޔޭގެ ސިޔާސީ ނިޒާމު އެންމެ ދައުލަތެއްގެ މައްޗަށް ބަރޯސާވެފައި އޮތުމަށްފަހު، ވާދަވެރި އިތުރު ދައުލަތެއް 21 ވަނަ ޤަރުނު ފެށުމާއެކު ފާޅުވުން ވެގެން ދިޔައީ ޤައުމީ ސަލާމަތުގެ މަފުހޫމަށް ކޮންމެވެސް މިންވަރެއްގެ ބަދަލުތަކެއް ގެނުވި ކަމެއް ކަމުގައެވެ. ނަމަވެސް އަދިވެސް އަސްކަރީ ދާއިރާއަކީ ޤައުމީ ސަލާމަތާ މެދު ވިސްނުމުގައި އެންމެ މުހިއްމު އެއް ޒާވިޔާ (ޑައިމެންޝަން)އެވެ.\nޤައުމުތަކުގެ ޤައުމީ ސަލާމަތަށް އަދި ޚާއްޞަކޮށް ކުދި ޤައުމުތަކުގެ ޤައުމީ ސަލާމަތަށް އަސްކަރީ ގޮތުން އޮތް ނުރައްކާ ފާއިތުވި އަހަރުތަކުގައި ކުޑަވެފައިވަނީ، ޤާއިމުވެފައިވާ ބައިނަލްއަޤުވާމީ ނިޒާމުގެ ސަބަބުންނެވެ. ޤައުމުތަކަށް އަރައިގެން އަސްކަރީ ގޮތުން ޤައުމުތަކުގެ މައްޗަށް ވެރިވުމަކީ މިހާރު އެހައި ފަސޭހަ ކަމެއް ނޫނެވެ. އެހެންނަމަވެސް މިހާރުވެސް މިބާވަތުގެ ކަންކަން ހިނގައެވެ. މިސާލަކަށް ދަންނަވާނަމަ، ރަޝިޔާއިން ޔޫކްރެއިނުގެ ކްރައިމިއާ ސަރަހައްދު ނެގި ނެގުމަކީ އަދިވެސް އަސްކަރީ ބާރު ބޭނުންކޮށްގެން ޤައުމެއް ޖަހައިގަތުމަކީ ބޮޑު ދައުލަތަކަށް ކުރެވިދާނެ ކަމެއް ކަމުގެ ނަމޫނާއެކެވެ.\nނަމަވެސް މިހާރަކަށް އައިސް ކުދި ދައުލަތްތަކުގެ ޤައުމީ ސަލާމަތަށް އޮތް އެންމެ ބޮޑު ނުރައްކަލަކީ އިޤުތިޞާދީ ބަރޯސާވުމެވެ. ޚާއްޞަކޮށް އެންމެ ދައުލަތެއްގެ މައްޗަށް ބަރޯސާވާންޖެހުމަކީ ކުދި ދައުލަތްތަކުގެ ޤައުމީ ސަލާމަތަށް ނުރައްކާވާ ކަމެކެވެ. މިދެންނެވި ފަދައިން އެއް ޤައުމު އަނެއް ޤައުމުގެ މައްޗަށް އިޤުތިޞާދީ ގޮތުން ބަރޯސާވާ ބަވަނަ ނިޒާމެއް އޮތުމުގެ ސަބަބުން ފާޅުކަން ބޮޑުކޮށް އިޤުތިޞާދީ ދަތިކުރުމުގެ ފިޔަވަޅުތައް އަޅައި، އެފިޔަވަޅުތަކާ ވިއްދައިގެން ސިޔާސީ ކަންކަމަށް އެދި އެކަންކަމަށް މަޖުބޫރުކުރުމަކީ އާންމު ކަމެކެވެ. ކުދި ދައުލަތްތަކަށް މިދެންނެވި ފަދަ ހާލަތްތައް މެދުވެރިވުމުގެ ނުރައްކާ އެހެން ދައުލަތްތަކަށްވުރެ ބޮޑެވެ. އަދި ސިއްރިއްޔާތުގައި ދަތިކުރުމުގެ އެކި ބާވަތްތަކުގެ ފިޔަވަޅުތައް އަޅައި އެފިޔަވަޅުތަކުގެ ނިވަލުގައި ސިޔާސީ ވަކި އަމާޒުތަކެއް ޙާޞިލުކުރުމަށް މަސައްކަތްކުރުމަކީވެސް ކުދި ދައުލަތްތަކާ މުއާމަލާތްކުރުމުގައި ބައެއް ބޮޑެތި ޤައުމުތަކުން ގެންގުޅޭ އިސްތިރާޖިޔާއެކެވެ.\nޤައުމުތަކުގެ މެދުގައި އޮންނަ އިޤުތިޞާދީ ބަރޯސާވުން ސިޔާސީ ބޭނުންތަކަށް ބޭނުންކުރެވޭ އެއް ސަބަބަކީ މިބަރޯސާވުން ގިނަ ފަހަރުވަނީ ހަމަހަމަ ކަމެއް ނެތް، އެއް ފަރާތަށް ބުރަވާ ބަރޯސާވުމެއް ކަމަށްވާތީއެވެ. އެގޮތުން ކުދި އަދި ތަރައްޤީވަމުންދާ ޤައުމުތަކުން، ބޮޑެތި އަދި ކުރިއަރާފައިވާ ޤައުމުތަކުގެ މައްޗަށް ބަރޯސާވާންޖެހޭ މިންވަރު ވަަރަށް ތަފާތެވެ. އެހެން މެދުވެރިވާ އެއް ސަބަބަކީ އުފައްދާ މުދަލާއި ޚިދުމަތުގެ ތަފާތު ބޮޑުވުމެވެ. އާންމުކޮށް ކުދި އަދި ތަރައްޤީވަމުން އަންނަ ޤައުމުތަކަކީ އެންމެ ބާވަތެއްގެ އުފެއްދުމެއް އުފައްދާ ޤައުމުތަކެވެ. އެހެންކަމުން އެފަދަ ޤައުމުތަކާ ބޮޑެތި ޤައުމުތަކުގެ މެދުގައި އޮންނަ ގުޅުމުގެ ތިލަފަތް ވަރަށް ބޮޑަށް ބުރަވާނީ ބޮޑެތި ޤައުމުތަކަށެވެ.\nމިދެންނެވުނީ ޠަބީޢީ ގޮތުން އެކަން އޮންނަ ގޮތެވެ. މިދެންނެވި "އިމްބެލެންސް" ނުވަތަ ތިލަފަހަތް ހަމަނުވުމަކީ ސިޔާސީ މަޤުޞަދަކަށް ބަޔަކު ނާޖާއިޒު ގޮތުގައި އެކަން ބޭނުންނުކުރި ނަމަވެސް އެކަން އޮންނާނެ ގޮތެވެ. މިހެން މިކަން އޮއްވައި ކުޑަ ޤައުމަކީ އިސްތިރާޖީ ގޮތުން މުހިއްމު ޤައުމަކަށްވެއްޖެނަމަ، އެޤައުމެއްގެ މިނިކަމެތިކަން ބޮޑެތި ޤައުމުތަކުން ނަހަމަ ގޮތުގައި ބޭނުންކުރުމަކީ ވަރަށް އެކަށީގެންވާ ކަމެކެވެ. ކުޑަ ޤައުމެއް އިސްތިރާޖީ ގޮތުން މުހިއްމުވާ ވަަރަށް ގިނަ ސަބަބުތައް ހުރެއެވެ. އޭގެ ތެރެއިން އެންމެ މުހިއްމު އެއް ކަމަކީ އެޤައުމެއް އޮންނަ ތަނެވެ. ދިވެހިރާއްޖެ ބަޔަކަށް އެންމެ މުހިއްމުވާނެ އެއް ސަބަބަކީ އެއީއެވެ. ރާއްޖެ އޮތް ތަނެވެ. ޗައިނާއާއި އިންޑިޔާ އަދި އެނޫންވެސް ބައެއް ޤައުމުތަކަށް ރާއްޖެ މުހިއްމުވަނީ ރާއްޖެ އޮންނަ ތަނުގެ ސަބަބުންނެވެ. ދުނިޔޭގެ ކަނޑު ދަތުރުފަތުރުގެ މަގުތަކުގެ މެދުގައި މުހިއްމު ނުކުތާއެއްގައި ރާއްޖެ އޮންނަ ކަމެވެ. ދިވެހިން ނޫން އެންމެނަށް މިކަން އެނގެއެވެ. އެކަމުގެ މުހިއްމުކަންވެސް އިހުސާސުވެއެވެ.\nމިނިވަންކަމާއި ޤައުމީ ސަލާމަތް\nޚާރިޖީ އަދި ދާޚިލީ ސިޔާސަތު އެކުލަވައިލުމުގައި ޤައުމީ ސަލާމަތަކީ ސިޔާސަތުތަކުގެ މަދު ކަމުގައި ވާންޖެހެނީ ކުރިން ދެންނެވުނު ސަބަބަށެވެ. ދިވެހިރާއްޖެއަކީ މިވަޠަން އޮތް ތަނުގެ ސަބަބުން އިސްތިރާޖީ މުހިއްމު ނުކުތާއަކަށްވާތީއެވެ. އެހެންވީމާ ޤައުމުގެ ދާޚިލީ އަދި ޚާރިޖީ ގުޅުންތައް ބައްޓަންކުރުމުގައި ޤައުމީ ސަލާމަތަކީ ސިޔާސަތު ތަރުތީބުކުރާއިރު މެދުގައި އޮންނަ ނާރެސް ކަމުގައި ހެދުން މުހިއްމެވެ.\nއެގޮތުން ޢަސްކަރިއްޔާއެއް އޮތުމާއި އަސްކަރިއްޔާގެ ޤާބިލުކަން އިތުރުކުރުމާއި، މަދަނީ ހަމަޖެހުމާއި ޤައުމުގެ ދާޚިލީ އަމާންކަން ނެގެހެއްޓުމަށް ފުލުހުންގެ މުއައްސަސާއެއް އޮތުމާއި، އެމުއައްސަސާގެ ވަސީލަތްތައް ތަނަވަސްކުރުމާއި ހަރުދަނާކޮށް ޤާބިލިއްޔަތުކަން އިތުރުކުރުމަކީ މުހިއްމު ކަމެކެވެ. ޤައުމުގެ ދާޚިލީ ހަމަނުޖެހުން ނެތިވެގެން ދިއުމަކީ ކޮންމެވެސް ސިފައެއްގައި ބޭރުގެ ނުފޫޒު ޤައުމުގެ ތެރެއަށް އެތެރެވުމަށް ހުޅުވައިލެވޭ ދޮރެކެވެ. އަދި ޤައުމުގެ އަސްކަރިއްޔާ ބަލިކަށިވުމަކީ، އެހެން އަސްކަރީ ނުފޫޒުތައް ޤައުމެއްގައި އިންދުމަށް ބޭނުންކުރެވޭ އުޒުރެކެވެ. ގިނަ ފަހަރަށް މިކަންކުރަނީ އެޤައުމެއްގެ ވެރިންނާއި ސިޔާސީ ލީޑަރުންގެ ރުހުމާއެކެއެވެ.\nއެހެންނަމަވެސް ދިވެހިރާއްޖޭގެ ޤައުމީ ސަލާމަތާމެދު އުފެދޭ ސުވާލުގެ އެންމެ އެތެރޭގައި އޮތީ އަސްކަރީ ސުވާލެއް ނޫނެވެ. ކުރިންވެސް ދެންނެވި ފަދައިން ބަވަނަވެފައިވާ ބައިނަލްއަޤުވާމީ އިޤުތިޞާދީ ނިޒާމުގެ ތެރޭގައި އެހެން ދައުލަތްތަކުގެ މައްޗަށް ބަރޯސާވާންޖެހިފައިވުމެވެ. މިހިސާބުން އުފައްދަންޖެހޭ ސުވާލަކީ އަޅުގަނޑުމެން އެޤައުމުތަކަކާ މުއާމަލާތްކުރާ ޤައުމުތަކުގެ ޚާރިޖީ ސިޔާސަތު ބައްޓަންކޮށްފައިވާ ގޮތާ ގުޅޭ ސުވާލެކެވެ. ބައިނަލްއަޤުވާމީ ޤާނޫނުގެ އެންމެ ފުނުގައި އޮންނަ މަފުހޫމަކީ ސިޔާދީ ހަމަހަމަކމެވެ. ނުވަތަ "ސޮވެރައިން އިކުއަލިޓީ"އެވެ. ދައުލަތްތަކުގެ ހަމަހަމަކަމެވެ. ނަމަވެސް އެކި ޤައުމުތަކުން މިމަފުހޫމު ޤަބޫލުކުރަނީ އެކި މިންވަރަށެވެ. ބައެއް ޤައުމުތަކުން ޤަބޫލުކުރާ ގޮތުގައި އެޤައުމުތައް ބޮޑުވެފައި، ބާރުގަދަވުމުން، އެޤައުމުތަކުގެ އިރާދާ "ވިލް" ނުވަތަ ބޭނުންވާ ގޮތް ކުދި އަދި ބަލިކަށި ޤައުމުތަކުގެ މައްޗަށް މަޖުބޫރުކުރުވޭނެއެވެ. މިފަދަ ޤައުމުތަކާ އިޤުތިޞާދީ ކަންކަމުގައި ނެގޯޝިއޭޓުކޮށް ވާހަކަދައްކާއިރު ކުދި ދައުލަތްތައް އަބަދުވެސް ސަމާލުވާންޖެހޭނެއެވެ.\nމިކަމުގައި ކުރެވޭނެ ދެތިން ކަމެއް އޮވެއެވެ. އެއް ކަމަކީ އަމިއްލަ ފައިމައްޗަށް ތެދުވުމުގެ ގޮތުން ބޭރުގައި އިންވެސްޓުކުރަން ފެށުމެވެ. މިގޮތުން ކުދި ބައެއް ޤައުމުތަކުގެ ބާރަކީ އެޤައުމުތަކުން ޤާއިމުކޮށްފައިވާ ސިޔާދީ ތަނަވަސްކަމުގެ ފަންޑުތައް ނުވަތަ ސޮވެރައިން ވެލްތު ފަންޑުތަކެވެ. އެފަންޑުތައް މެދުވެރިކޮށް އެޤައުމުތަކުން އެހެން ޤައުމުތަކުގެ ބޮޑެތި ވިޔަފާރިތަކަށް އިންވެސްޓުކުރެއެވެ. ނަތީޖާއެއްގެ ގޮތުން ބައިނަލްއަޤުވާމީ ވިޔަފާރީގައި އެޤައުމުތަކުގެ ބާރު ގަދަވެއެވެ.\nދެވަނަ ކަމަކަށް ކުރެވޭނެ ކަމަކީ އެެންމެ ޤައުމެއްގެ މައްޗަށް ބަރޯސާވުމުގެ ބަދަލުގައި ގިނަ ޤައުމުތަކެއްގެ ބައިވެރިވުން ހޯދުމެވެ. މިކަން އޮންނަނީ ވަރަށް ދަތިވެފައެވެ. ސަބަބަކީ އިޤުތިޞާދީ ހަރަކާތްތަކުގައި އެހީވުމަށް ބޮޑެތި ދައުލަތްތަކުގެ ޤާބިލުކަން ހުންނަނީ އެކި މިންވަރަށެވެ. ޤާބިލުކަން އެއް ފަރާތުގައި ބާއްވައި ބޭނުންވާވުންވެސް ހުންނަނީ ތަފާތުކޮށެވެ. ބައެއް ޤައުމުތަކުން ވަރަށް ފަސޭހައިން އެހީވެއެވެ. އަނެއް ބައި ޤައުމުތަކުން އެހީވަނީ އިޤުތިޞާދީ މަންފާއަށް ވިސްނުމުގެ ބަދަލުގައި، ސިޔާސީ މަންފާއަށް ބަލައިގެން، ސިޔާސީ ބާރުވެރިކަން ހޯދުމުގެ ނިޔަތުގައެވެ. މިކަންކަމަކީވެސް ޤައުމީ ސަލާމަތުގެ މަންޒޫރަކުން ވިސްނައިލުން މުހިއްމު ކަންކަމެވެ.\nމިދެންނެވި ކަންކަމަށް ނުވިސްނާ ދާޚިލީ އަދި ޚާރިޖީ ސިޔާސަތު ތަރުތީބުކޮށްފިނަމަ، މިނިވަންކަމަކީ ހަމައެކަނި ނަމެއްގައި އޮންނަ ކަމަކަށްވެގެން ހިނގައިދާނެއެވެ. ޤައުމުގެ އެންމެ މަތީ މަސްލަހަތުތަކަށްވުރެ އެހެން ދައުލަތެއްގެ މަސްލަހަތުތައް އިސްކުރަން ޖެހިދާނެއެވެ. އެފަދަ ޙާލަތެއް މެދުވެރިނުވުމަށް އެންމެ މުހިއްމީ މިކަންކަމާމެދު ފުންކޮށް ވިސްނާ ރައްޔިތެކެވެ. ޚާރިޖީ އަދި ދާޚިލީ ސިޔާސަތުތަކަށް ނަޤުދީ ނަޒަރަކުން ވިސްނައި، ސިޔާސަތުތައް ކިރައި މިންކުރުމަށްފަހު ވޯޓުދޭނެ ރައްޔިތެކެވެ.\n67 % މައުލޫމާތު މުއްސަނދިވި\nޤައުމީ ސަލާމަތް ދިވެހިރާއްޖެ މިނިވަންކަން\nAugust 02, 2020 11:39:09\nއުތުރު ކަރައިގެ އޮރެންޖު ސާރިދޯޅުގެ ވާހަކަ (1)


ދުރުގައިވިޔަސް…38 ވަނަ ބައި – Esfiya\nދުރުގައިވިޔަސް…38 ވަނަ ބައި\nނަކީލް އަމިއްލަ ނަފްސުކުށްވެރިކުރަމުންދިޔައީ އެންމެ ފަހުވަގުތުވެސް މަންމައާއި މެދު ކަންތައްކުރެވުނުގޮސް ހިތަށް އަރާފައެވެ. އެމަންމަ ކިހާ އާދޭހެއްކުރިހެއްޔެވެ. ނަކީލްގެ ފަރާތުން އޯގާތެރިކަން ބޭނުންވީވަގުތު ނަކީލްއަށް ނުދެވުނީ ކީއްވެހެއްޔެވެ.\nހަފްތާއެއް ވޭތުވެގެން ދިޔައިރު މަޑުމަޑުން މެލިސާނެތްކަމުގެ ހިތާމައަށް ކުޑނަމަވެސް ލުޔެއް ލިބިގެންދިޔައެވެ. ނަކީލް އެ ހަފްތާ އެކީ ވޭތުކުރީ ނިހާލްގެ ގޭގައި ކަމަށްވިޔަސް ފޯނުން ކައިލްއަށް ގުޅައި މާޔާގެ ކަންތައް ބަލަމުންދިޔައެވެ. ނިހާލްވެސް ނެތް ހިތްވަރަކުން ހިތްވަރުކޮށްގެން އުޅެނީ ނަކީލްއާއި ނީލްއަށްޓަކައެވެ. މަންމަ ނިޔާވި ހަބަރު އިވުމުން ނީލް އަންނަން ކިތަންމެ މަސަކަތްކުރިއަސް އެގޮތަށް މަގުފަހިނުވީ ޓިކެޓް ނުލިބުމުންނެވެ. ދިރިއުޅުން އޮސްޓްރޭލިއާރ އަށް ބަދަލުކުރީ އެކޮޅުގައި ވިޔަރާފީއެއްފަށައިގެންނެވެ. އެ ހަފްތާ ނިމުމުން ނިހާލް އޮސްޓްރޭލިއަރ އަށް ފުރީ ނަކީލްކައިރީ ދިރިއުޅޭނެ ހިތްވަރެއް ނެތޭ ބުނަމުންނެވެ. މެލިސާ ކުރި ކަންތަކުން މާޔާގެ ކުރިމައްޗަށް އަރަން ދައްކާނީ ކޮންމޫނެއްހޭ ބުނަމުންނެވެ. ދެކުދިންނަށް ބާއްޖަވެރި ދިރިއުޅުމަކަށް އެދެމުން ފުރައިގެން ދިޔައީ ދެން ކޮރެއާއަށް ނާންނަ ގޮތަށެވެ. އެދެކުދިންގެ ހާދަ ގިނަ ކަންތަކާއި ކުރިމަތިލައިފިއެވެ. އެއްފަހަރުނަމަވެސް މައިންބަފައިންގެ ނުފޫޒާއި ނުލައި ދިރިއުޅެވޭނެ ފުރުސަތެއް ހޯދައިދޭންވެއްޖެތާއެވެ.\nނަކީލް ގެއަަށް އައި ނަމަވެސް ނަކީލްގެ މިިިލާފައިވާ މޫނު ފެނުމުން މާޔާގެ ހިތުގައި ރިއްސާލިއެވެ. ނަކީލްގެ ހިތާމައިގައި ފުރިހަމައަށް ބައިވެރިވާން ބޭނުންވިޔަސް މާޔާއަށް އެހިތްވަރެއް ނުލިބުނެވެ. ވޭތުވެދިޔަ ހަފްތާތެރޭ މާޔާއަށްވެސް ވަނީ އެކިއެކި ކަންތައް ހަދާންވާން ފަށާފައެވެ. އެކަމަކުވެސް އޮޅުންގަނޑެއްގެ ތެރޭގައިވީ ހަދާންވާ ތަންތަންކޮޅުން ނަގަންވީ ކޮންމާނައެއްކަން ދޭހަ ނުވާތީއެވެ.\nނަކީލް އާއި މާޔާގެ ދެމެދުގައި ލެވިފައިވާ ފާރު ފެނި އެދެހިތްވެސް ދިޔައީ ވޭނުގައި އަދަމުންނެވެ. އެކަމަކު ކުރާނެ ކަމެއް ނެތްތާއެވެ. މާޔާ އެންމެ ފަހަރަކުނަމަވެސް ހަދާން އާވިވާހަކަ ނަކީލް ކައިރީ ބުނެލިނަމަ އެބޯފާރު މިހާރު ނުހުރީހެވެ. ނަކީލްގެ އިންތިޒާރުތަކަށް ނިމުން އައީހެވެ.\nހަވީރުގެ ވަގުތެވެ. ނަކީލްމެންގެ ކޮޓަރިއާއި އިންވެގެން ހުރި ނަތީޤްގެ ކޮޓަރިން ނިކުމެ ލޯ ފޮހެލިތަން ކައިލްއަށް ރީއްޗަށްވެސް ފެނުނެވެ. ނަކީލް ދޮރު ތަޅުލުމުގެ ކުރިން ކައިލް ކޮންމެވެސް ވާހަކައެއް ދައްކަމުން ނަކީލް ގެންދިޔައެވެ. ނަކީލްވެސް ވާހަކައިގައި ޖެހުމުން ކުރަން އުޅުނު ކަންތައްމަތިން ހަދާންނެތުނީއެވެ. އެހެން ނޫންނަމަ ތަޅުލުނައި ނުދިޔައީހެވެ. ހުވަފެނުންވެސް އެހިތާމަ މާޔަށް ދޭކަށް ނަކީލް ބޭނުންނުވާތީއެވެ. ނަތީޤްގެ ހަދާންތައް އާވެގެން އުފަލަށްވުރެ ބޮޑަށް އެހިތަށް ދެވޭނީ އަނިޔާއަށްވީތީއެވެ. ކައިލް ކުޑަކޮށް ހުޅުވިފައިވާ އެކޮޓަރީގެ ދޮރަށް ބަލާލައި އެއްމިޔަކަނުން ހީލީ ބޭނުންވީގޮތަށް ކަންތައްވީތެއެވެ. ވާހަކައިގައި ހުރެ ނަކީލް ގޮވައިގެން ގޭގެ ފެންއަރުވާ ވަޑާން ކައިރިއަށް ދިޔައީ އެދިމާ ހިތްގައިމު ކަމަށް ބުނަމުންނެވެ.\nމާޔާ ބަދިގެތެރޭގައި އުޅުމަށްފަހު ނިކުތީ ކައިލްގެ މެސެޖެއްފޯނަށް ލިބުމުންނެވެ. ” ކީއްކުރަންތަ ނަކީލްގެ ކޮޓަރިއަށް އަންނަން ބުނީ.. މިތާ ވާހަކަ ދައްކަން އެނޫން ތަންތަންވެސް އެބަހުއްޓެނު …” މާޔާ ކުދިޔަމުން ދިޔައީ ނަކީލްގެ ކޮޓަރިއަށް އެތަށް ދުވަހެއް ފަހުން ވަދެވޭތީއެވެ. މާޔާ ނަކީލްގެ ކޯޓަރި ކައިރިއަށް ގޮސްގޮސް ހުއްޓާ ޖެހިގެން ހުރި ކޮޓަރީގެ ދޮރު ހުޅުވިފައިހުރުމުން ފިޔަވަޅުތަށް މަޑުޖައްސާލީ އެ ކޮޓަރިބެލުމަށް ޝައުޤުވެރިކަން އުފެދުނީތީއެވެ. އެހެންދުވަސްދުވަހު ތަޅުލާފައި ހުންނަ ކޮޓަރިއެއް ހުޅުވިފައި ހުރުމުންކަމަށްވެސް ވެދާނެއެވެ. މާޔާ ދެފަރާތަށް ބަލާލީ ނަކީލް އާދޭތޯއެވެ. އަވަސްއަވަހަށް އެކޮޓަރި ތެރެއަށް ދެމިގަތީ ބޭރުން ފިޔަވަޅުތަކެއްގެ އަޑުއިވުމުންނެވެ. ވާހަކަދައްކަމުން އައި އިރު އެއީ ކައިލްއާއި ނަކީލްކަން މާޔާއަށް ޔަޤީންވިއެވެ.\nކޮޓަރިއަށް ކަހާލެވިފައިވާ ފަރުދާތަކުން އަލިއެޅިފައިވުމުން ލައިޓް ޖައްސާކަށްވެސް ނުޖެހުނެވެ. ނޫކުލައިން ޑިސައިން ކުރެވިފައިވާ ކޮޓަރިއަކީ ކުޑަކުއްޖަކަށް މީހަކު ފަރުމާކުރާނެ އެންމެ ފުރިހަމަ ކޮޓަރިއޭ ބުންޏަސް ދޮގަކަށް ނުވާނެއެވެ. ތަރުތީބު ކޮށް އަތުރާލެވިފައިވާ އެކިވަރުވަރުގެ ކުޅޭ އެއްޗެހިން އެކަނިވެސް ފުދެއެވެ. އޭގެއިން ކޮންމެ އެއްޗަކުންވެސް މާޔާއަށް ވާހަކައެއް ކިޔައިދޭން އުޅޭކަހަލައެވެ.ކޮޓަރީގެ އެދުބަހައްޓާފައި ހުރި ފާރުގައި ހަރުކޮށްފައިވާ ފޮޓޯ ފްރޭމް މާޔާއަށް ފެނުމުން އެއްފިޔަވަޅު ފަހަތަށް އަޅައިލެވުނެވެ. މާޔާާާއާއި ނަކީލްގެ ދެމެދުގައި ހެވިފައި ހުރި ކުޑަކުޑަ ކުއްޖާއަކީ މިހުރިހާ ދުވަހަކުވެސް މާޔާގެ ހުވަފެންތަކުން ފެންނަ ކުއްޖާއެވެ. އެވަގުތަކީ ނަކީލްއަށްވެސް ކޮޓަރިއަށް އަރައި ހަމަވިވަގުތުކަމުން އެތެރޭގައި ހުރި މާޔާ ފެނިފައި ނަކީލް ހާސްވިއެވެ. ނަކީލް މާޔާއަށް ގޮވަން އުޅުމުން އެކަން ހުއްޓުވީ ކައިލް އެވެ.\nމާޔާއާއި އައިސް ވަށައިލީ އެކިއެކި ހަދާންތަކެވެ. ” ތީ ކޮއްކީގެ އެންމެ ބެސްޓް މަންމީ…” ” ކޮއްކީ ލަވްޔޫ އަލޮޓް…” އެ މައުސޫމް އަޑު ކަންފަތުގައި ގުގުމަންފެށީ ކުލަނުޖެހޭ ތަސްވީރުތައް ދައްކައިދެމުންނެވެ. މަޑު މަޑުން ހިގާފައިގޮސް އެބޮނޑު ތަސްވީރުގައި ފިރުމާލިއިރު ދެލޮލުން ކަރުނަތައް ފައިބަމުންދިޔައެވެ. ” މަންމީ..” އެކުޑަކުޑަ އަޑުން މާޔާއަށް ހުރިހާކަމެއް ހަދާންގެނުވާ ފަދައެވެ. މިވީހާތަނަށް ހިނގި ކަންތައްތައް ސިފަވާންފެށީ ހަދާން އަންނަން ފެށުމުންނެވެ. ނަތީޤްގެ ކުޑަ އަލަމާރި ހުޅުވާލުމަށްފަހު މާޔާ ނެނގީ ނަތީޤް އެންމެ ގިނައިން ނިދަންލާ ކުރުތާއެވެ. އޭގެއިން ވަސްބަލާލީ އަދިވެސް އެވަސް އޭގެއިން ދުވާތޯއެވެ. މާޔާ އަޑުން އަޑުނަގައި ރޮމުން ބިންމައްޗަށް ތިރިވީ އެހިތްދަތިހަދާންތައް ވަށާލުމުންނެވެ. ތަޤްދީރުގެ ނިޔާ ދެކި ބަލާށެވެ. އެ ހިތާމައިގެ ދެވަނަ ފަހަރަށް މާޔާ ހަނާވާންޖެހެނީއެވެ. އެ ކުރުތާގައި ބޮސްދެމުން ގެންސިޔައިރު ހީވަނީ ކުރިމަތިން ނަތީޤް ހިނިތުންވެފައި އިންހެނެވެ. ނަތީޤްގެ ގައިގައި ބައްދައިގެން ހުރެވޭހެންނެވެ.” މަންމިއަށް މާފްކުރޭ ދޫންޏާ… މަންމީ ބެސްޓް މަންމީ އަކަށްވެސް ނުވިއެއްނު… ހުރިހާ ކަމެއް ހަދާންވީއިރުވެސް ކޮއްކީ މަތިން ހަދާނެއް ނުވި.. ސޮރީ… އެކަމަކު މަަންމީ އަބަދުވެސް ލޯބިވަން…” މާޔާ އަށް ރޮވެމުންދިޔައ ވަރުން އެއަޑު އަންނަނީވެސް ކެޑިކެޑިގެންނެވެ.\nމިހުރިހާ އިރު ދޮރުމަތީގައި މަންޒަރުބަލަން ނަކީލް ހުރީ ކެތްކޮށްލައިގެންނެވެ. އެހެންނަމަވެސް މާޔާ އެގޮތަށް ރޯތަން ބަލަން ކެތްނުވުމުން ކުރިއަށް ހިނގައިގަތީ އެއަތުގެ ތެރެއަށްލާ ފޮރުވުމަށެވެ. މާޔާގެ ހަދާންތައް އާވީތީ އުފާކުރާ ހާލުގައެވެ. އެެހެންނަމަވެސް މިގޮތަށް ކަންތައްކުރަން ނަކީލް ބޭނުންނުވިޔަސް ތަޤްދީރުގައި ވާންއޮތްކަމެއް މީހަކަށ ބަދަލެއްނުކުރެވޭނެތާއެެވެ. ނަކީލް މާޔާގެ ކުރިމައްޗަށް ވާގޮތަށް އިށީން ދެއަތުން މާޔާގެ ކޮޑުގައި ހިފިއެވެ. ނަކީލް ފެނިފައި މާޔަގެ ރުއިން ހައްތަހާވެސް އިތުރެވެ. ނަކީލްއާއި މެދުވެސް މާޔާ ކިހާ ކުންހީއެއް ކޮށްފިހެއްޔެވެ. ނަކީލްގެ ކުށެއްނެތީސް ނަކީލްއަށް ކިހާ އަދަބެއް ދެވިއްޖެ ހެއްޔެވެ. މާޔާ ރޮމުން ނަކީލްގެ ގައިގައި ބައްދަައިގަތީ އެތައްފަހަރަކު މާފަށް އެދެމުންނެވެ. ” އިޓްސް އޯކޭ މައި ކުއީން… އިޓްސް އޯލް ރައިޓް…” ނަކީލް މާޔާގެ ބޮލުގައި ފިރުމަމުން ބުނަމުން ދިޔައީ މާޔާ ހުއްޓާނުލާއި މާފަށް އެދެމުން ދާތީއެވެ.\n” ނޯ.. ނޯ… ކީލް ކައިރީ ނުބުނީ މައި… މައި ހަދާންވި އެކޮޅުގަ ހުއްޓާ…އެކަމަކުވެސް ނުބުނީ… ކައިލް ކީއްވެ މައި ވަރިކޮށްލީ….ކީއްވެ މައި ދެއްކި ވާހަކަ އެއް ޤަބޫލުނުކުރީ… އައި އޮންލީ ލަވްޑް ޔޫ… އެހެން އެއްވެސް މީހެއް ދެކެ ނުވަން އަދި ނުވެސް ވެވޭނެ..” ނަކީލްއާއި ދުރަށްޖެހިލަމުން ބުނެލީ އަސަރާއި އެކުގައެވެ. ނަކީލްގެ މޫނުމައްޗަށް ހިނިތުންވުމެއް ވެރިވީ މާޔާ ސިއްރުކުރި ސަބަބު ވިސްނުނީތީއެވެ. ” ތީ މޮޔައެއް ދޯ… ކީލް ބުނަމެއްނު އަބަދުވެސް… މޮޔަ… މައި ވަރިކުރެވުނީތީ ސޮރީ.. އެކަމަކު ތީ އަދިވެސް އަހަރެންގެ ވައިފް… ވީ މެރިޑް އެފަހުން… ހެހެ… ދެން ދުވަހަކުވެސް ދޫކޮށްނުލާނަށް.. ލާހިކެއްނޫން މައި އަކަށްވެސް ދުރަށް ދެވޭކަށް…” ނަކީލް މާޔާގެ ނޭފަތުގައި ހިފަމުން ބުނެލީ ހިނިތުންވެ ހުރެއެވެ.\n” އައި ކްނޯ…” މާޔާ އެހެން ބުނެލީ މަޑުމަޑުންނެވެ. ” މައި އަށް އަދަބު ލިބޭނެ… ” ނަކީލް އެހެން ބުނެލީ މާޔާ ވިސްނަމުންދިޔަކަންތަކުން މިންޖުކުރުވާ ހިނިތުންވުމެއް އެމޫނުމައްޗަށް ގެނައުމަށެވެ. ” ކީއްވެ… މައި ނުކުރަން އަދަބު ލިބޭ ވަރުގެ ކަަމެއް…” މާޔާ ކޮޅަށް ތެދުވަމުން ބުނެލިއެވެ.\n” ހަމަ ޔަޤީންތަ ނުކުރާކަން…” މާޔާގެ ގައިގައި ފުރަގަހުން އައިސް ބައްދަމުން ބުނެލީ ކަންފަތް ދޮށުގައެވެ. ކައިލް އެ ކޮޓަރިން ނިކުމެގެން ދިޔައީ ދޮރު ލެއްޕުމަށް ފަހުގައެވެ. އެތަކެއް ދުވަހަކަށްފަހު ދެލޯބިވެރިން އެއްތަންވުމުން ވަގުތު ދެމުންނެވެ.\n” ހްމްމް.. ނުކުރަން” މާޔާ ކެރިހުރެ ބުނެލީ ޅަގޮތަކަށެވެ.\n” މައިގެ ފުރަތަމަ ކުށަކީ ކީލް މަތިން ހަދާން ނައްތާލުން…ދެވަނަ ކުށަކީ ކިޔާރާއަށް ވެގެން މިހިތަށް އަނިޔާ ދިނުން..އެހެންވީމަ މައި އަށް އަދަބު ލިބުން ހައްޤު..” ނަކީލް މަޑުމަޑުން ބުނެލީ އިތުރަށް މާޔާ އެއަތުގެ ތެރޭގައި ބޮޑިކުރަމުންނެވެ.\n” ކީލް ކީއްވެ ކިޔާރާ އެއީ މައި ކަން އެނގޭއިރު ނޫނެކޭ ބުނީ.. ހާދަ ދެރަވިއޭ..” މާޔާ ޝަކުވާކޮށްލިއެވެ. އެއާއި އެކު ނަކީލް ހޭންފެށިގޮތުން މާޔާ ނަކީލްއަށް ލޯ އަޅާލިއެވެ. ” ނެތެއްނު ސަލާމަތެެއް.. ކިޔާރާއަށް އާއެކޭ ބުނިނަމަ މިއަދު މައި ކީލް ފަހާ ދުވާނީ މިއޮއް މަގުތަކުގަ.. ބުނާނެ އަންހެނެއް ފެންނަ އިރަށް ދިޔައިއްޔޭ…ހެވޭ ދެން…އެންމެ މިނިޓެއްވެސް މައި އާ ދުރުގަ ހުންނަން ކެތެއްނުވާނެ… ބޭނުމީ މުޅިއުމުއްރަށްވެސް އެކީގައި އުޅެން.. ދުރުގައިވިޔަސް ތިޔަނޫން ފަރާތެއް ނޭދެން… މިހިތަކުން ތިނަމެއް ފޮހެނުލެވުނު… އައި ލަވްޔޫ އަލޮޓް މައި ކުއީން…” ނަކީލް އާއި ވީ ފަރާތަށް މާޔާ އެބުރުމުން ދެމީހުންގެ ލޮލާއި ލޯ ބައްދަލުވިއެވެ. ނަކީލް މާޔާގެ ތުންފަަތަށް ބޮސްދިނީ މާޔާއަށް އިންތިހާއަށް ބޭނުންވެފައިވުމުންނެވެ. “ލެޓްސް ބިލްޑް އަވަރ ކިންގްޑޮމް..” ނަކީލް މާޔާގެ ކަންފަތްފޮށުގައި އެހެން ބުނެލިއިރު އެއަޑުގައިވި މަސްތީ ރާގުން މާޔާ ލަދުން ނަކީލްގެ މޭގައި މޫނުފޮރުވައިލިއެވެ.\nކައިލްވެސް އެމެރިކާއަށް ފުރައިގެންދިޔައީ ދެމަފިރިންނަށް ބާއްޖަވެރިދިރުއުޅުމަކަށް އެދެމުންނެވެ. މާޔާ ކައިރީ ކަމެއް ބޭނުންވެއްޖެނަމަ ލަސްނުކޮށް ބުނުމަށްވައުދުކުރުވާފައެވެ. އަބަދުވެސް ބޭބެއެއް ފަދައިން ހިމާޔާތްދޭނެކަމަށް ވައުދުވަމުންނެވެ. ނަކީލްވެސް އަމާނެތްތެރިކަމާއި އެކު މާޔާ ބަލައިދިނީތީ ކައިލްއަށް ޝުކުރުއަދާކުރީ ހެޔޮހިތުންނެވެ.\nމާޔާއާއި ނަކީލް އެތަކެއް ވައުދުތަކެއް ވަމުން ދިރިއުޅުމާއި ކުރިމަތިލީ ނަތީޤް ނެތްކަމުގެ ފަޅުކަން އިހްސާސް ވަމުންދާ ހާލުގައެވެ. އުފާވެރި ބާއްޖަވެރި ދިރިއުޅުމެއް އެދެމުންނެވެ.\nވިއްސާކޮޓަރީގެ ބޭރުގައި ނަކީލް މަޑުކޮށްގެން އިނީ ހިތްތެޅެމުންދާހާލުގައެވެ. މާޔާ ހެޔޮހާލުގައި ލެއްވުން އެދި ދުއާކުރަމުންދާ ހާލުގައެވެ. ތުއްތުކުޖެއްގެ ރުއިމުގެ އަޑު ފަޒާތެރޭގައި ގުގުމާލުމާއި އެކު ނަކީލް ހެއްދެވިފަރާތަށް ހަމްދުކުރިއެވެ. ނަރުސްކުއްޖާއައިސް ނަކީލްގެ އަތަށް ފުއްކޮޅެއްހާ ލޯބިލޯބި އަންހެން ކުއްޖެއް ލައިދެމުން މާޔާވެސް ރަގަޅުކަމުގައި ބުނެލިއެވެ.\nމާޔާ ވަރުބަލިކަމާއި އެކު ދެލޯ ހުޅުވައިލި އިރު ކައިރީ ހެވިފައި އިން ނަކީލް ފެނި މާޔާވެސް ހިނިތުންވުމެއް ރައްދުކޮށްލިއެވެ. ކުޑަކުޑަ އެދުގައި އޮތް މާޔާއާއި ނަކީލްގެ ދަރިފުޅު ކުކުރާލި އަޑުއިވުމުން މާޔާގެ އެދުމުގެ މަތިން ނަކީލް އެ ތުއްތުކުއްޖާ މާޔާގެ އަތުތެރެއަށް ލައިދިނެވެ. މާޔާ ލޯތްބާއި އެކު އެކުއްޖާގެ ނިތަށް ބޮސްދިނީ ނަތީޤްމަތިން ހަދާންކުރަމުންނެވެ.\n” އެނގޭތާ.. ނަތީޤްވެސް އޮތީ ހަމަ މިހެން… ހީވަނީ ހަމަ ކުޑަކުޑަ ނަތީޤް އެއްހެން..” މާޔާ އެކުއްޖާގެ ކުޑަކުޑަ އަތުގައި ހިފައިލަމުން ބުނެލީ ނަކީލްއަށް ބަލަމުންނެވެ. ނަކީލް މާޔާގެ ލޮލުން ވެއްޓުނު ކަރުނަތިކި ފޮހެލަދިނީ ލޯތްބާއި އެކުގައެވެ. ނަތީޤްގެ ހަދާންތައް އަބަދުވެސް އެކީގައި ވާނެއެވެ.\n” މިއީ ޑެޑީގެ ކުޑަކުޑަ ނަވާރު… އަވަރ ލިޑިލް ޕްރިންސެސް..” ނަކީލްވެސް މާޔާގެ މަގަތުގައި އިށީންދެ މާޔާ ގެނެސް ގަޔާއި ކައިރިކޮށްލަމުން ތުއްތުކުއްޖާގެ އަތުގައި ހިފާލަމުން ބުނެލިއެވެ . ” ޔޫ އާރ މައި ކުއީން… އެންޑް ދިޒް އިސް އަވަރ ޕްރިންސަސް… ކިނގްޑަމް ފުރިހަމަ ވީ..” މާޔާގެ ތުންފަތަށް ބޮސްދެމުން ނަކީލް ބެނެލީ ހިނިތުންވެއިދެއެވެ. ” އެންޑް ޔޫ އަރ މައި ކިނގް..” މާޔާ އިތުރުކޮށްލިއެވެ. ތުއްތުތުއްތު ނަވާރު ކުކުރާލި އަޑަށް ނަކީލް މާޔާގެ އަތުން އަތުލިއެވެ. އަދި ފަރިތަކަމާއި އެކު ކުއްޖާ އުރާލާއި ނިންދަވަން ފެށީ މާޔާއަށް އަރާމްކުރުމަށް ފުރުސަތުދެމުންނެވެ. އެދެދެމުގައި ވި ވަރުގަދަ ލޯބި ދުވަހަކުވެސް ފަޑުނުވޭނެ ކަމަށް ވައުދުކުރަމުންނެވެ. ދުރުގައިވިޔަސް ގާތުގައިވިޔަސް އެހިތަކީ ހަމަ ޔާރާގެ މިލްކެކެވެ. ޔާރާއެވެ. ދެން ދުރަށް ދެވުނަ ނުދޭނަމޭ ބުނާފަދައެވެ.\n” ނޯޓް: ރައިޓަރ ގެން އަންނަ ވާހަކަ އަކީ ދުރުގައިވިޔަސް އަދި ޔާރާއޭ މިދެވާހަކައިގެ މައްޗަަަށް ބިނާކޮށްގެން ލިޔާވާހަކައެއް. އެވާހަަކަ ލިޔެވުނު ހާ އަވަހަށް އަޕްލޯޑްކުރަން ފަށާނެ ވާހަކަ ދަންނަވަން… ބާއްޖަވަރި ދުވަހަކަށް އެދެން.. ޝުކުރިއްޔާ… ރައިޓަރ ގެ ވާހަކައަށް އިންތިޒާރުކޮށް ތިޔަދެއްވި އެއްބާރުލުމަށް ޝުކުރު ދަންނަވަން..”\nYayy me first.. nuvx kiyan adhi.. hehe\nAlheyyy… v v v reethi.. ??\nThank you and congra\nYayyy. Me first. Nimuny dho. Habeys\nvarah reethi story eh mi, one of the best stories i read. waiting eagerly foranew story. just love the happy ending. thanq writer\nMi vaaahaka varah reethi…….. eykamu episode thakuge dhaytherayga ai breaktha maa ginaeee\nvarah nice this story….\nFoohi kameh nethi writer ah furusathu dhinythy shurukur verikvan…. next story upload kuraany liyenimunyma… eyrah mi story ga dhimaavi masala dhimaa nuwaane… thank you for being so understanding\nNimunytha? story vrh vrh reethi ekmvesss??\nv reethi mi part ves .. ekamu maaya ge mom aa ves dhimaavefa ninmaali nama adhi varah furihama vees\nJust woooooowwww… amaazing..v.v.nice ending..n writer mi vaaahaka genesdhee faivaaleh ves v.furihama…keep it up dear..dhigu inthizaaru thakakah fahu ves vaahaka ehkkoh genesdhineethee v.bodah Shukuriyyaa…hope to c ur new story sooon…???????????lotzzzz of love..??????????????\nwowww.. varah reethi story eh… love it\nv v v reethi mievaahaka.\nMasha allah stry v v rythi ?? nimunytha?????❤??\nHmmm…mi nimaaly… thank you\nKNOW ދިވެހިން ލިޔާނީ “ނޯ” މި ގޮތަށް\nކްނޯ” އެއް ނޫން”\nAe mistake eh… writer ahefenuny upload kurevunu fahun.. ekam efahun site akah access eh nuwi edit kuraakah…??\nFabulous work ? Waited for so long to see them together ????\nHope to see you withanew story very soooooon ?❤\nThank you ryn… ryn ge story ves vvv furihama… ekamaku v dhera vey naina ah ehn vaathy… hehe\nAww… hama maii beynun vihen loabi loabi princess eh libuny??stry vrh rythi..love this stry nd ly writer..??waiting for your next stry…\nStry v furihama ingay writer.but maayage mom\naa dhimaavefe ninmaalinama dear.waiting for your new stry….☺?☺? GOOD LUCK WRITER???\nIraadha kureviyya adhi fahun dhimaavaane maaya ge mom aa… thank you kiaa\nVarah inthixaaru kuri vaahakeh. Nimuni dhow . writer ge ehen vaahakah inthixaarukuran\nWowww…this stry is awesome….. Love thx stry….\nފުރަ ބަންދު 1\nދުރުގައި ވިޔަސް… ( 11ވަނަ ބައި)\nއެދި އެދި ހޯދީމޭ ( ފުރަތަމަ ބައި )\nބޭނުންވަނީ އުމުރަށް 03\nބޭވަފާތެރި ނުވަމޭ ޔާރާއޭ……\nހިތާމަ ލޯބި April 20, 2016


މިނިސްޓްރީ އޮފް ޑިފެންސްގެ ސަރވިސް ޗާޓަރ - GOV.MV\nއާންމު ލިޔުންތައް މިނިސްޓްރީ އޮފް ޑިފެންސްގެ ސަރވިސް ޗާޓަރ\nޝާއިޢުކުރީ : 21 އޮކްޓޯބަރު 2021\nއެންމެފަހުން އަދާހަމަކުރީ : 21 އޮކްޓޯބަރު 2021\nމިނިސްޓްރީގެ މިޝަން: މިނިސްޓްރީ އޮފް ޑިފެންސްގެ މިޝަންއަކީ ދިވެހިރާއްޖެއާއި ދިވެހިރާއްޖޭގެ ޤާނޫނު އަސާސީ ޙިމާޔަތްކޮށް، ޤާނޫނު އަސާސީގެ ދަށުން އެކަށައަޅާ ވެރިކަން ދެމެހެއްޓުމާއި، ޤައުމީ ސަލާމަތުގެ ސިޔާސަތު ރާވާ ހިންގާ ތަންފީޒުކުރުމާއި، ރާއްޖޭގެ އެކްސްކްލޫސިވް އިކޮނޮމިކް ޒޯނާއި ސިޔާސީ ސަރަޙައްދު ދިފާޢުކޮށް ބެލެހެއްޓުމާއި، މިނިސްޓްރީގެ ފަރާތުން ރައްޔިތުންނަށާއި ސަރުކާރުގެ އެހެނިހެން ދާއިރާތަކަށް ޚިދުމަތްތައް އެންމެ ފުރިހަމަކަމާއެކު ފޯރުކޮށްދިނުމަށްޓަކައި ބޭނުންވާ ނިޒާމްތައް ޤާއިމް ކުރުމާއި، ޤާބިލް މުވައްޒަފުން ހޯދާ، މިޚިދުމަތްތައް ދެމެހެއްޓުމެވެ. އަދި މިނިސްޓްރީ އޮފް ޑިފެންސްގެ ބެލެނިވެރިކަމުގެ ދަށުގައިވާ އިދާރާތައް ބަލަހައްޓާ، އެއިދާރާތަކާ ގުޅިގެން މަސައްކަތްކުރުމެވެ.\nޚިދުމަތް ފޯރުކޮށްދިނުމުގައި އަޅުގަނޑުމެން ގެންގުޅޭ އާންމު މިންގަނޑުތައް:\n•\tމިނިސްޓްރީ އޮފް ޑިފެންސް ހުޅުވިފައި ހުންނާނީ ބަންދު ނޫން ދުވަސްތަކުގެ 08:00 - 14:00 އަށެވެ. މިނިސްޓްރީގެ ބެލެނިވެރިކަމުގެ ދަށުގައިވާ އިދާރާތައް ހުޅުވިފައި ހުންނަ ގަޑިތައް އެ އިދާރާތަކުގެ ސަރވިސް ޗާޓަރުގައި ބަޔާންކޮށްފައި ހުންނާނެއެވެ\n•\tޚިދުމަތެއް ހޯދުމަށް އެދި މިނިސްޓްރީއަށް ލިބޭ ފޯން ކޯލްތަކަށް ރަޙުމަތްތެރިކަމާ، އޯގާތެރިކަމާ، އިޙުތިރާމާއެކު ޖަވާބު ދޭނަމެވެ.\n•\tމިނިސްޓްރީން ހޯއްދަވަން އެދިވަޑައިގަންނަވާ ޚިދުމަތްތައް ވީ އެންމެ އަވަހަކަށް ފޯރުކޮށްދިނުމަށްޓަކައި މަސައްކަތް ކުރާނަމެވެ.\n•\tމިނިސްޓްރީން ފޯރުކޮށްދޭ ޚިދުމަތްތައް ފުރިހަމަކުރުމަށްޓަކައި ހުށަހެޅޭ ޚިޔާލުތައް އިޚްލާސްތެރިކަމާއެކު ބަލައިގަންނާނަމެވެ.\n•\tމިނިސްޓްރީގެ ކޯލް ސެންޓަރގެ ނަންބަރު 3322601 އަށް ލިބޭ ކޯލުތަކަށް ވީހާވެސް އަވަހަށް ޖަވާބުދޭނަމެވެ. ކޯލް ސެންޓަރ ގެ ކިޔޫގައި މަޑުކުރައްވަން ބޭނުންފުޅުނުވާނަމަ މިނިސްޓްރީގެ މޯބައިލް ނަންބަރު 7522601 އަށް ނަމާއި އައިޑީ ކާޑު ނަންބަރާއި ބޭނުންފުޅުވާ ޚިދުމަތަކާ ބެހޭގޮތުން ކުރު މެސެޖެއް ފޮނުއްވުމުން ވީއެންމެ އަވަހަކަށް ޖަވާބު ދޭނަމެވެ.\n•\tމިނިސްޓްރީއަށް ލިބޭ ސިޓީތަކާއި އީމޭލްތަކަށް ރަސްމީ މަސައްކަތު ދުވަހުގެ5ދުވަހާއި 10 ދުވަހުގެ ތެރޭގައި ޖަވާބުދޭނަމެވެ.\nޚިދުމަތްތައް ފޯރުކޮށްދިނުމުގެ މިންގަނޑުތަކާއި ހޭދަވާނެ ވަގުތު:\nޚިދުމަތް\tޚިދުމަތްތައް ފޯރުކޮށްދިނުމުގެ މިންގަނޑު / ހޭދަވާނެ ވަގުތު\n1\tގްރީން ޒޯން ސަރަޙައްދުތަކުގެ މަގުތަކުގައާއި އެ ސަރަހައްދުތަކުގައި ހުންނަ އުސް އިމާރާތްތަކުގައި، މަސައްކަތްކުރުމަށް ނުވަތަ ހަރަކާތެއް ހިންގުމަށް ހުއްދަ ދޫކުރުން.\n•\tމާލެ ސިޓީ ކައުންސިލުން ހުއްދަދޫކުރާ މަސައްކަތްތަކަށް މި މިނިސްޓްރީއިން ދޫކުރާ ގްރީންޒޯން ހުއްދައަށް އެދި ހުށަހަޅާނީ އެ ކައުންސިލުންނެވެ. އެހެންކަމުން އެ ސަރަހައްދުތަކުގައި މަސައްކަތެއް ކުރުމަށް މާލޭ ސިޓީ ކައުންސިލްގެ ހުއްދައަކަށް އެދޭ ފަރާތްތަކުން، މި މިނިސްޓްރީގެ ހުއްދަ ހޯދަން ވަކިން ހުށަހަޅާކަށް ނުޖެހޭނެއެވެ. މާލެ ސިޓީ ކައުންސިލުން ހުއްދައަށް އެދި މިނިސްޓްރީއަށް ފޮނުވާ ފޯމުތަކަށް، މިނިސްޓްރީން ބަލަންޖެހޭ ކަންކަން ބެލުމަށްފަހު، ރަސްމީ މަސައްކަތު ދުވަހުގެ ގިނަވެގެން3ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n•\tމާލެ ސިޓީ ކައުންސިލުން ހުއްދަ ނަގަން ނުޖެހޭ މަސައްކަތެއް ގްރީން ޒޯން ސަރަޙައްދެއްގައި ކުރައްވަން ބޭނުންވާނަމަ މިނިސްޓްރީގެ ވެބްސައިޓް www.defence.gov.mv ގައިވާ "ސެކިއުރިޓީ ޒޯންގެ ތެރޭގައި ހިމެނޭ ސަރަޙައްދުތަކުގައި މަސައްކަތްކުރުމަށް ނުވަތަ ޙަރަކާތް ހިންގުމަށް ހުއްދައަށް އެދޭ ފޯމް" ފުރިހަމަކުރެއްވުމަށްފަހު admin@defence.gov.mv އަށް އީ-މެއިލް ކުރެއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ރަސްމީ މަސައްކަތު ދުވަހުގެ ގިނަވެގެން3ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n2\tރާއްޖެއަށް ކެމިކަލް އެތެރެކުރުމުގެ ހުއްދަދިނުން.\n•\tރާއްޖެއަށް ކެމިކަލް އެތެރެކުރުމަށް އެދި "މަކުޑި" ސިސްޓަމް މެދުވެރިކޮށް ހުށަހެޅުއްވުމުން، ހުށަހަޅުއްވާފައިވާ ރިކުއެސްޓްގައި މިނިސްޓްރީގެ ފަރާތުން ބަލަންޖެހޭ އެންމެހާ ކަންކަން ބެލުމަށްފަހު، ރަސްމީ މަސައްކަތު ދުވަހުގެ ގިނަވެގެން6ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n•\tކެމިކަލް އެތެރެކުރުމަށް އެދި ހުށަހަޅުއްވާއިރު އެ ކެމިކަލެއް ރައްކާކޮށް ބެހެއްޓުމަށްޓަކައި މިނިސްޓްރީން ހުއްދަ ދީފައިވާ ގުދަނެއް ހުންނަންވާނެއެވެ.\n•\tރާއްޖެއަށް އެތެރެކުރާއިރު ހުއްދަ ނަގަން ނުޖެހޭ ކެމިކަލްތަކުގެ ލިސްޓު މިނިސްޓްރީގެ ވެބްސައިޓުގައި އާންމުކުރެވިފައި ހުންނާނެއެވެ.\n3\tރާއްޖެއަށް އެތެރެކުރާ ކެމިކަލް ރައްކާކުރުމަށް ހަދާ ގުދަނަށް ހުއްދަދިނުން.\n•\tކެމިކަލް ރައްކާކުރުމަށް ހަދާފައިވާ ގުދަނަށް ހުއްދަ ހޯދުމަށް އެދި "މަކުޑި" ސިސްޓަމް މެދުވެރިކޮށް ހުށަހެޅުމުން ގުދަން ޗެކުކުރުމަށް އެމް.އެން.ޑީ.އެފް ގެ ފަރާތުން ދާނެއެވެ. ޗެކްކުރާއިރު ގުދަންހުރީ ކަނޑައެޅިފައިވާ ސަލާމަތީ މިންގަނޑުތަކާ އެއްގޮތަށް ކަމުގައިވާނަމަ ބަންދު ދުވަސްތައް ނުހިމަނާ5ދުވަހުގެ ތެރޭގައި ހުއްދަ ދެވޭނެއެވެ. ޗެކް ކުރާއިރު ސަލާމަތީ މިންގަނޑުތަކަށް ހަދާފައިނުވާ ގުދަންތައް، ސަލާމަތީ މިންގަނޑަށް ގެނައުމަށްޓަކައި ކުރަންޖެހޭ ކަންތައްތަކުގެ މަޢުލޫމާތު ބަންދު ދުވަސްތައް ނުހިމަނާ5ދުވަހުގެ ތެރޭގައި ފޯރުކޮށްދެވޭނެއެވެ.\n4\tއިމާރާތްތަކުގައި ޤާއިމްކުރާ ފަޔަރ ސޭފްޓީ ސިސްޓަމްގެ ކުރެހުންތައް ފާސްކޮށްދިނުމާއި، ސިސްޓަމްތައް ޗެކްކޮށް ލިޔުން ދޫކުރުން.\n•\tފަޔަރ ސޭފްޓީ ސިސްޓަމްތަކުގެ ކުރެހުން ފާސްކޮށް ދިނުމަށް އެދި ހުށަހަޅުއްވާނަމަ ސިޓީއަކާއެކު ކުރެހުން ހުށަހަޅުއްވަން ވާނެއެވެ.\n•\tފަޔަރ ސޭފްޓީ ސިސްޓަމްތައް ޗެކްކުރަން ހުށަހަޅުއްވާނަމަ، އިމާރާތާއި، ޗެކުކުރަން ބޭނުންވާ ސިސްޓަމްތަކުގެ މައުލޫމާތާއެކު ހުށަހަޅުއްވަން ވާނެއެވެ.\n•\tމިދެންނެވި ޚިދުމަތްތަކަށް އެދި admin@defence.gov.mv އަށް ހުށަހެޅުއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ7ދުވަހުގެ ތެރޭގައި ޖަވާބުދެވޭނެއެވެ.\n5\tތެލުގެ ވިޔަފާރި ކުރުމަށްޓަކައި ތެޔޮ ރައްކާކުރުމަށް ހަދާ ތަންތަނަށް ހުއްދަ ދިނުން.\n•\tތެޔޮ ރައްކާކުރުމަށް ހަދާ ތަންތަނުގެ ކުރެހުން އެޕްރޫވްކުރުމަށް ހުށަހަޅުއްވާނަމަ ސިޓީއާއެކު ކުރެހުން ހުށަހަޅުއްވަން ވާނެއެވެ.\n•\tތެލުގެ ވިޔަފާރި ކުރުމަށްޓަކައި ތެޔޮ ރައްކާކުރުމަށް ހަދާ ތަންތަނަށް ހުއްދަ ހޯދުމަށް ހުށަހަޅުއްވާނަމަ، މިނިސްޓްރީގެ ވެބްސައިޓްގައިވާ "ތެލުގެ ބާވަތްތަކުގެ ވިޔަފާރި ކުރުމާއި، ގުދަން ކުރުމާއި، އުފުލުމުގެ ހުއްދައަށް އެދޭ ފޯމް" ފުރިހަމަ ކުރެއްވުމަށްފަހު ހުށަހަޅުއްވަން ވާނެއެވެ.\nނޯޓް: ހުއްދަ ދެވެނީ އެތަނެއް ޗެކް ކުރުމަށްފަހުގައި ކަމަށްވާތީ، އަތޮޅުތެރޭގައިނަމަ، އިތުރު ވަގުތު ނަގާނެއެވެ.\n6\tތެޔޮ އުފުލާ އުޅަނދުފަހަރަށް ހުއްދަ ދިނުން.\n•\tތެޔޮ އުފުލާ އުޅަނދުފަހަރަށް ހުއްދަ ހޯދުމަށް ހުށަހަޅުއްވާނަމަ، މިނިސްޓްރީގެ ވެބްސައިޓްގައިވާ "ތެލުގެ ބާވަތްތަކުގެ ވިޔަފާރި ކުރުމާއި، ގުދަން ކުރުމާއި، އުފުލުމުގެ ހުއްދައަށް އެދޭފޯމް" ފުރިހަމަ ކުރެއްވުމަށްފަހު ހުށަހަޅުއްވާނީ admin@defence.gov.mv އަށެވެ.\n•\tޚިދުމަތައް އެދި ހުށަހެޅުއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ7ދުވަހުގެ ތެރޭގައި ޖަވާބުދެވޭނެއެވެ.\nނޯޓް: ހުއްދަ ދެވެނީ އެއުޅަނދެއް ޗެކް ކުރުމަށްފަހުގައި ކަމަށްވާތީ، އަތޮޅުތެރޭގައިނަމަ، އިތުރު ވަގުތު ނަގާނެއެވެ.\n7\tއަލިފާން ނިވާ ނިޒާމުތައް ޤާއިމް ކުރުމުގެ މަސައްކަތްކުރާ ފަރާތްތަކަށް ހުއްދަދިނުން.\n•\tމިޚިދުމަތަށް އެދި ހުށަހަޅުއްވާނީ މިނިސްޓްރީގެ ވެބްސައިޓްގައިވާ "އަލިފާނުން ރައްކާތެރިވުމުގެ މަސައްކަތްކުރުމުގެ ހުއްދައަށް އެދޭ ފޯމް" ފުރިހަމަކުރެއްވުމަށްފަހު admin@defence.gov.mv އަށެވެ.\n8\tއަލިފާން ނިވާ ނިޒާމުތަކުގައި ބޭނުންކުރާ ތަކެތި މިނިސްޓްރީގެ މިންގަނޑަށް ފެތޭތޯ ބަލާ ލިޔުން ދޫކުރުން.\t•\tމިޚިދުމަތަށް އެދި ހުށަހަޅުއްވާނީ މިނިސްޓްރީގެ ވެބްސައިޓްގައިވާ "ފަޔަރ ސޭފްޓީ އިކްއިޕްމަންޓް / ސްޕެސިފިކޭޝަން އެޕްރޫވްކުރުމަށް ހުށަހަޅާ ފޯމް" ފުރިހަމަކުރެއްވުމަށްފަހު admin@defence.gov.mv އަށެވެ.\n9\tބޯޓުފަހަރުގެ ސަލާމަތާ ރައްކާތެރިކަމަށް ބަހައްޓާ ފްލެއާރ އެތެރެކުރުމަށް ހުއްދަ ދިނުން.\n•\tމިޚިދުމަތަށް އެދި ހުށަހަޅުއްވާނީ މިނިސްޓްރީގެ ވެބްސައިޓްގައިވާ "ފަޔަރ ވަރކްސްގެ ބާވަތްތައް އެތެރެކުރުމާއި ބޭނުންކުރުމުގެ ހުއްދަ އަށް އެދޭ ފޯމް" ފުރިހަމަކުރެއްވުމަށްފަހު admin@defence.gov.mv އަށެވެ.\n•\tފޯމާއެކު މޯލްޑިވްސް ޓްރާންސްޕޯޓް އޮތޯރިޓީން އިޢުތިރާޒެއް ނެތްކަމުގެ ސިޓީއެއް މިނިސްޓްރީއަށް ހުށަހަޅުއްވަން ވާނެއެވެ.\n10\tމޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) އިން ސަލާމަތީ ކަންކަން ބަލަހައްޓާ ސަރަޙައްދުތަކުގައި އަންމޭންޑް އޭރިއަލް ވެހިކަލް (ޔޫ.އޭ.ވީ) ނުވަތަ ޑްރޯން އޮޕަރޭޓްކުރުމުގެ ހުއްދަ ދޫކުރުން.\n•\tޑްރޯން އޮޕަރޭޓްކުރުގެ ހުއްދަ ބޭނުންވާ ފަރާތްތަކުން އެކަމަށްއެދި މިނިސްޓްރީގެ ވެބްސައިޓް ގައިވާ "ޑްރޯން އޮޕަރޭޓްކުރުމުގެ ހުއްދައަށް އެދޭ ފޯމް" ފުރިހަމަކުރެއްވުމަށްފަހު admin@defence.gov.mv އަށް އީ-މެއިލް މެދުވެރިކޮށް ހުށަހެޅުއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ3ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n•\tމާލެ ނުވަތަ މާލެކައިރީ ސަރަހައްދެއްގައި ޑްރޯން އަރުވާނަމަ ހުއްދައަށްއެދޭ ފޯމާއެކު ޑްރޯން އަރުވާ ސަރަހައްދުގެ ޗާޓެއް ހުށަހަޅުއްވަންވާނެއެވެ.\n11\tއަލިފާނުގެ ހާދިސާތަކާއި ކަނޑުމަތީގައި އުޅަނދުފަހަރު އެކްސިޑެންޓްވެ ހިނގާ ހާދިސާތަކުގެ ރިޕޯޓު ދޫކުރުން.\n•\tމި ޚިދުމަތަށް އެދި ހުށަހަޅުއްވާނީ ސިޓީއަކުން admin@defence.gov.mv އަށެވެ.\n•\tކަނޑުމަތީގެ ހާދިސާއަކާގުޅިގެން އިންޝުއަރެންސްގެ ބޭނުމަށް ރިޕޯޓެއް ހޯއްދަވަން އެދި ހުށަހަޅުއްވާނަމަ، އެ އުޅަނދެއްގެ ރަޖިސްޓްރީގެ ކޮޕީއާއި، އުޅަނދުގެ ވެރިފަރާތުގެ އައި.ޑީ.ކާޑުގެ ކޮޕީއާއި، ސަލާމަތީ ސެޓްފިކެޓުގެ ކޮޕީއާއި އުޅަނދުގެ ކެޕްޓަންގެ ލައިސަންސް ނުވަތަ ސަނަދުގެ ކޮޕީ ހުށަހަޅުއްވަންވާނެއެވެ.\n•\tޚިދުމަތައް އެދި ހުށަހެޅުއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ7ދުވަހުގެ ތެރޭގައި ރިޕޯޓް ދޫކުރެވޭނެއެވެ.\n12\tކަނޑުމަތީގެ ހާދިސާތަކުން ރައްކާތެރިވުމާ ބެހޭގޮތުންނާއި އަލިފާނުގެ ހާދިސާތަކުން ރައްކާތެރިވުމާ ބެހޭގޮތުން ހޭލުންތެރިކުރުވުމުގެ ޕްރޮގްރާމް ހިންގައިދިނުން.\n•\tޚިދުމަތައް އެދި ހުށަހެޅުއްވުމުން، މިނިސްޓްރީން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ7ދުވަހުގެ ތެރޭގައި ޖަވާބު ދެވޭނެއެވެ.\n13\tމިނިސްޓްރީން އިޢުލާން ކޮށްފައިވާ ބިޑަކާ ބެހޭގޮތުން މަޢުލޫމާތު އޮޅުން ފިލުއްވުމަށް ބޭނުންވާ ފަރާތްތަކަށް މަޢުލޫމާތު ފޯރުކޮށްދިނުން.\tމަޢުލޫމާތު އޮޅުން ފިލުއްވުމަށް ބޭނުންވާ ފަރާތްތަކުން އެކަމަށްއެދި tender@defence.gov.mv އަށް އީމެއިލް ކުރެއްވުމުން، ބަންދު ދުވަސްތައް ނުހިމަނާ3ދުވަހުގެ ތެރޭގައި ޖަވާބު ދެވޭނެއެވެ.\n14\tމިނިސްޓްރީއަށް ހުށަހަޅުއްވާފައިވާ ބިލަކާ ބެހޭގޮތުން މަޢުލޫމާތު އޮޅުން ފިލުއްވުމަށް ބޭނުންވާ ފަރާތްތަކަށް މަޢުލޫމާތު ފޯރުކޮށްދިނުން.\tމަޢުލޫމާތު އޮޅުން ފިލުއްވުމަށް ބޭނުންވާ ފަރާތްތަކުން އެކަމަށްއެދި accounts@defence.gov.mv އަށް އީމެއިލް ކުރެއްވުމުން، ބަންދު ދުވަސްތައް ނުހިމަނާ3ދުވަހުގެ ތެރޭގައި ޖަވާބު ދެވޭނެއެވެ.\n15\tމިނިސްޓްރީން ބަލައިގަންނަ ފައިސާ ބަލައިގަތުން.\tމިނިސްޓްރީ އާއި އެމް.އެން.ޑީ.އެފް އަށް ބަލައިގަންނަ ފައިސާ ބަލައިގަންނާނީ ސަރުކާރު ބަންދުނޫން ދުވަސްތަކުގައި މިނިސްޓްރީ އޮފް ފިނޭންސްގެ ބަނޑޭރިޕޭ ޕޯޓަލް މެދުވެރިކޮށެވެ. ބަނޑޭރިޕޭ ޕޯޓަލް މެދުވެރިކޮށް ފައިސާދެއްކުމަށް ހުށަހެޅުއްވުމަށްފަހު ރަސްމީ ގަޑީގައި ގުޅުއްވާނީ 3313124 އަށެވެ. ފައިސާ ދެއްކުމަށްއެދި ހުށަހެޅުއްވުމަށްފަހު ގުޅުއްވާތާ ލަސްވެގެން 1 ގަޑިއިރުގެ ތެރޭގައި ފައިސާ ބަލައިގަތުމަށް އެޕްރޫވަލް ދެވޭނެއެވެ.\n16\tސިވިލް ސަރވިސްގެ ވަޒީފާތަކަށް ކުރިމަތިލާ ފަރާތްތަކަށް ޖަވާބު ދިނުން.\n•\tމިނިސްޓްރީގެ ވަޒީފާތަކަށް މުވައްޒަފުން ހޯދުމަށް ސަރުކާރުގެ ގެޒެޓްގައާއި މިނިސްޓްރީގެ ވެބްސައިޓްގައި އިއުލާންކުރުމުން އެޕްލިކޭޝަން ފޯމާއި ލިޔުންތައް ފޮނުއްވާނީ މިނިސްޓްރީގެ އީމެއިލް careers@defence.gov.mv އަށެވެ.\n•\tއެޕްލިކޭޝަން ފޯމާއި ލިޔުންތައް ލިބުނުކަން ޔަގީން ކުރެއްވުމަށް ނުވަތަ މަޢުލޫމާތު ހޯއްދެވުމަށް، ހިއުމަން ރިސޯސް މެނޭޖްމަންޓް ސެކްޝަން (އެޗް.އާރު) ގެ އީމެއިލް hr@defence.gov.mv އަށް ނުވަތަ careers@defence.gov.mv އަށް ލިޔުއްވުމުން، ނުވަތަ އެޗް.އާރު ގެ ފޯނު ނަންބަރު 3313724 އަށް ނުވަތަ ކޯލް ސެންޓަރގެ ނަންބަރު 3322601 އަށް ގުޅުއްވުމުން ޖަވާބުދެވޭނެއެވެ.\n•\tއެޕްލިކޭޝަން ފޯމާއި ލިޔުންތައް ލިބުމުން، އެތަކެތި ލިބިފައިވާކަން ބަންދު ދުވަސްތައް ނުހިމަނާ3ދުވަހުގެ ތެރޭގައި ހުށަހެޅިފަރާތަށް ލިޔުމުން އަންގާނެއެވެ.\n17\tމިނިސްޓްރީއާއި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ގައި ވަޒީފާ އަދާކުރި މުވައްޒަފުންނަށް، އެ މުވައްޒަފުން ވަޒީފާއަދާކުރިގޮތުގެ ލިޔުން ހޯދުމަށް އެދި މިނިސްޓްރީއަށް ހުށަހަޅާ ލިޔުންތަކަށް ޖަވާބުދިނުން.\n•\tމިކަމަށްއެދި ސިޓީއަކުން ނުވަތަ އީމެއިލް މެދުވެރިކޮށް admin@defence.gov.mv ހުށަހެޅުއްވުމުން، އެފަރާތަކީ މިނިސްޓްރީގައި ވަޒީފާ އަދާކޮށްފައިވާ މުވައްޒަފެއްނަމަ، ބަންދު ދުވަސްތައް ނުހިމަނާ3ދުވަހުގެ ތެރޭގައި އެފަރާތަކަށް ލިޔުން ދޫކުރެވޭނެއެވެ.\n•\tއެފަރާތަކީ އެމް.އެން.ޑީ.އެފްގައި ވަޒީފާއަދާކޮށްފައިވާ ފަރާތެއްނަމަ، ބަންދު ދުވަސްތައް ނުހިމަނާ 14 ދުވަހުގެ ތެރޭގައި އެފަރާތަކަށް ލިޔުން ދޫކުރެވޭނެއެވެ.\n18\tދިވެހިރާއްޖޭގެ މަދަނީ ވައިގެ ބަނދަރުތަކުގެ އެއަރޕޯޓު ސެކިއުރިޓީ ޕްރޮގްރާމްތަކަށާއި، ދިވެހިރާއްޖޭގެ މަދަނީ ވައިގެ ބަނދަރު ތަކުގެ ކުރެހުންތަކަށާއި، ވައިގެ ބަނދަރުތަކަށް ގެނެވޭ ބަދަލުތަކަށާއި، ދިވެހިރާއްޖެ އަށް އޮޕަރޭޓްކުރާ ބޭރުގެ އެއަރލައިންތަކާއި ރާއްޖޭގެ އެއަރލައިންތަކުގެ އެއަރލައިން އޮޕަރޭޓަރ ސެކިއުރިޓީ ޕްރޮގްރާމްތަކަށާއި، އޭވިއޭޝަން ސެކިއުރިޓީ ތަމްރީން ދޭ މަރްކަޒްތަކަށާއި އެތަމްރީންތައް ދޭ މުދައްރިބުންނަށާއި، އޭވިއޭޝަން ސެކިއުރިޓީ ސްކްރީނަރުންނަށާއި، އޭވިއޭޝަން ސެކިއުރިޓީ އިންސްޕެކްޓަރުންނަށް ހުއްދަ ދިނުން.\nމިކަމަށްއެދި ސިޓީއަކުން ނުވަތަ އީމެއިލް މެދުވެރިކޮށް dasa@defence.gov.mv އަށް ހުށަހެޅުއްވުމުން؛\n•\tހުށަހަޅާތާ3ދުވަސް ތެރޭގައި ރިވިއޫ ކުރުމުގެ މަސައްކަތް ފަށްޓާ ހުށަހެޅި ފަރާތަށް އެކަން އަންގާނެއެވެ.\n•\tDASA އިން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ ގިނަވެގެން 30 ދުވަހުގެ ތެރޭ ޕްރޮގްރާމް ތަކަށް ހުއްދަ ނުވަތަ ޖަވާބު ދެވޭނެއެވެ.\n•\tDASA އިން ބަލަންޖެހޭ ކަންކަން ބެލުމަށްފަހު، ބަންދު ދުވަސްތައް ނުހިމަނާ ގިނަވެގެން 15 ދުވަހުގެ ތެރޭ ކުރެހުން އެޕްރޫވްކުރެވޭނެއެވެ.\nތަމްރީނު ދޭ މަރުކަޒުތަކަށާއި، މުދައްރިބުންނަށާއި، ސްކްރީނަރުންނަށާއި، އިންސްޕެކްޓަރުންނަށް ޑާސާއިން ބަލަންޖެހޭ ކަންތައްތައް ބެލުމަށްފަހު ބަންދު ދުވަސްތައް ފިޔަވައި ގިނަވެގެން 45 ދުވަހުގެ ތެރޭގައި ހުއްދަ ދެވޭނެއެވެ.\n19\tމަދަނީ މަތިންދާބޯޓު ފަހަރުގައި އެއަރލައިންގެ ޤަވާއިދުތަކާއި އެއްގޮތަށް ހަތިޔާރު އުފުލުމުގެ ހުއްދަ ދިނުން.\tމި ޚިދުމަތަށް އެދި ހުށަހަޅުއްވާނީ ސިޓީއަކުން dasa@defence.gov.mv އަށެވެ. DASA އިން ބަލަންޖެހޭ ކަންކަން ބެލުމަށްފަހު، ރާއްޖޭގެ އެތެރޭގެ އުދުހުންތަކަށް ބަންދު ދުވަސްތައް ނުހިމަނާ ގިނަވެގެން 02 ދުވަހުގެ ތެރޭ އަދި ރާއްޖެއިން ބޭރުގެ އުދުހުންތަކަށް ބަންދު ދުވަސްތައް ނުހިމަނާ ގިނަވެގެން 07 ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n20\tއޭވިއޭޝަން ސެކުއިރިޓީ މަސައްކަތްތަކުގައި ބޭނުންކުރެވޭ އިކުއިޕްމަންޓުތަކުގެ ޓެކްނިކަލް ސްޕެސިފިކޭޝަނަށް ހުއްދަ ދިނުމާއި އެތަކެތި އެއަރޕޯޓްތަކުގައި ބޭނުންކުރުމުގެ ހުއްދަ ދިނުން. މި ޚިދުމަތަށް އެދި ހުށަހަޅުއްވާނީ ސިޓީއަކުން dasa@defence.gov.mv އަށެވެ.\n•\tއިކުއިޕްމަންޓްތަކުގެ ޓެކްނިކަލް ސްޕެސިފިކޭޝަންއަށް، ބަންދު ދުވަސްތައް ނުހިމަނާ ގިނަވެގެން7ދުވަސް ތެރޭގައި ހުއްދަ ނުވަތަ ޖަވާބު ދެވޭނެއެވެ.\n•\tއިކުއިޕްމަންޓްތައް އެއަރޕޯޓްތަކުގައި ބޭނުން ކުރުމުގެ ހުއްދައަށް އެދި ހުށަހެޅުމުން، ބަންދު ދުވަސްތައް ނުހިމަނާ ގިނަވެގެން7ދުވަހުގެ ތެރޭގައި ހުއްދަ ނުވަތަ ޖަވާބު ދެވޭނެއެވެ.\n21\tނޭޝަނަލް ސިވިލް އޭވިއޭޝަން ސެކިއުރިޓީ ޕްރޮގްރާމް (އެންކާސްޕް)، ނޭޝަނަލް ސިވިލް އޭވިއޭޝަން ސެކިއުރިޓީ ޓްރޭނިންގ ޕްރޮގްރާމް އަދި ނޭޝަނަލް ސިވިލް އޭވިއޭޝަން ސެކިއުރިޓީ ކޮލިޓީ ކޮންޓްރޯލް ޕްރޮގްރާމް، އައިކާއޯގެ (17 އަދި9) އެނެކްސްތަކަށް ގެނެވޭބަދަލުތަކާއި އެއްގޮތްވާގޮތުގެ މަތީން ތައްޔާރުކޮށް، މުރާޖާކޮށް، ގެންނަންޖެހޭ އިސްލާޙްތައް ގެނެސް، ޕްރޮގްރާމް ފާސްކޮށް، ކަމާއިބެހޭ އިދާރާތަކަށް ކަނޑައެޅިފައިވާ އުސޫލުން ޕްރޮގްރާމް ފޮނުވާ ޕްރޮގްރާމް ތަންފީޒް ކުރުމަށް އެންގުން.\tއައިކާއޯގެ އެނެކްސްތަކަށް ގެންނަ ބަދަލުތަކާއި ގުޅިގެން ޕްރޮގްރާމްތަކަށް ގެނެވޭ ބަދަލުތައް އޭވިއޭޝަން ސެކިއުރިޓީ އާއި ގުޅުންހުރި ފަރާތްތަކަށް އަހަރަކު އެއްފަހަރު ހިއްސާ ކުރެވޭނެއެވެ.\nބައިނަލްއަގްވާމީ އަދި ޤައުމީ ލެވެލްގައި އޭވިއޭޝަން ސެކިއުރިޓީ ތްރެޓްތަކާއި ގުޅިގެން ޕްރޮގްރާމް އަށް ގެނެވޭ ބަދަލުތައް ކަމާބެހޭ ފަރާތްތަކަށް ވަގުތުން އެންގޭނެއެވެ.\n22\tދިވެހިރާއްޖޭގެ މަދަނީ ވައިގެ ދަތުރުފަތުރުގެ ނިޒާމަށް ކުރިމަތި ވެދާނެ ނުރައްކާތަކާއި ބެހޭ މައުލޫމާތު ދިވެހިރާއްޖޭގެ އިންޓެލިޖެންސް އިދާރާ ތަކުންނާއި ބައިނަލްއަޤްވާމީ އިދާރާތަކުން ލިބިގަތުމާ، ރިސްކް އެސެސްކޮށް ތްރެޓް ލެވެލް ކަނޑައަޅައި ނުރައްކާތަކާއި ބެހޭ މައުލޫމާތު، ކަނޑައެޅިފައިވާ އުސޫލުގެ ދަށުން ކަމާބެހޭ ފަރާތްތަކާއި، ހިއްސާކުރުން.\tކަމުގެ ކުޑަ ބޮޑު މިނަށް ބަލާ ތްރެޓް ލެވެލްއަށް ބަދަލެއް ގެންނަން ޖެހިއްޖެނަމަ ކަމާއިބެހޭ ފަރާތްތަކަށް ވަގުތުން އެންގޭނެއެވެ.\n23\tދިވެހިރާއްޖޭގެ މަދަނީ ވައިގެ ދަތުރު ފަތުރުގެ ނިޒާމުގެ ސަލާމަތާއިބެހޭ ކަންކަން ހަރުދަނާ ކުރުމަށްޓަކައި ހެދިފައިވާ އުސޫލުތަކާއި ސިޔާސަތުތަކާއި ގަވާއިދުތައް ތަންފީޒް ކުރުމުގައި އެހީތެރިކަމާއި، އިރުޝާދާއި ލަފާ ފޯރުކޮށްދިނުން.\tމި ޚިދުމަތަށް އެދި ހުށަހަޅުއްވާނީ ސިޓީއަކުން dasa@defence.gov.mv އަށެވެ.\nއެދިވަޑައިގެންފައިވާ ޚިދުމަތެއްގެ ބާވަތުން ބަންދު ދުވަސްތައް ނުހިމަނާ ގިނަވެގެން2ދުވަހާއި 15 ދުވަހުގެ ތެރޭގައި އެހީތެރިކަން، ނުވަތަ އިރުޝާދާއި ލަފާ ފޯރުކޮށްދެވޭނެއެވެ.\n24\tއިންޓަރނޭޝަނަލް ސިވިލް އޭވިއޭޝަން އޯގަނައިޒޭޝަން (ICAO) ގެ އޭވިއޭޝަން ސެކިއުރިޓީ އާއި ގުޅޭ ފޯކަލް ޕޮއިންޓް އޮފް ކޮންޓެކްގެ ހައިސިއްޔަތުން މުޢާމަލާތް ކުރުން. ދިވެހިރާއްޖޭގެ ސިވިލް އޭވިއޭޝަން ސެކިއުރިޓީ ކަންތައްތަކާއި ގުޅޭގޮތުން އިންޓަރނޭޝަނަލް ސިވިލް އޭވިއޭޝަން އޯގަނައިޒޭޝަން (ICAO) އިން ކަނޑައަޅާ ވަގުތަށް ޙިއްސާކުރަން ޖެހޭ މަޢުލޫމާތުތައް ޙިއްސާ ކުރެވޭނެއެވެ.\n25\tމަޢުލޫމާތު ހޯދާ ލިބިގަތުމުގެ ޙައްޤުގެ ޤާނޫނުގެދަށުން ހޯދަން އެދޭ މަޢުލޫމާތު ދިނުން.\tމަޢުލޫމާތު ހޯދާ ލިބިގަތުމުގެ ޙައްޤުގެ ޤަވާޢިދުގައި ބަޔާންކޮށްފައިވާ ގޮތަށް ހުށަހަޅާ ހުށަހެޅުންތަކަށް އެ ޤަވާޢިދުގައި ބަޔާންކޮށްފައިވާ މުއްދަތުގައި ޖަވާބު ދެވޭނެއެވެ. އިތުރު މަޢުލޫމާތު ހޯއްދެވުމަށް އިންފޮމޭޝަން އޮފިސަރ (ފޯން: 9977885) އާ ގުޅުއްވުމުން ސާފުކޮށްދެވޭނެއެވެ.\nސަރވިސް ޗާޓަރުގައި ނުހިމެނޭ ކަންތައްތައް: މި ސަރވިސް ޗާޓަރަކީ އަޅުގަނޑުމެން ފޯރުކޮށްދޭ ޚިދުމަތްތަކުގެ ފެންވަރު ހިފެހެއްޓުމަށްޓަކައި އެކުލަވާލެވިފައިވާ އެއްޗަކަށްވާތީ، ބައެއް ބާވަތުގެ ކަންތައްތައް މި ޗާޓަރުން އިސްތިސްނާވާނެއެވެ. އޭގެތެރޭގައި މިނިސްޓްރީ ހިންގުމުގައި އިދާރީގޮތުން ގެންނަ ބަދަލުތަކާއި އަޅާ ފިޔަވަޅުތަކާ ބެހޭގޮތުން ހުށަހެޅޭ ސުވާލަށް ޖަވާބު ދިނުމާއި، ޤައުމީ ސަލާމަތާ ގުޅުންހުރި ކަންތައްތަކާއި، ޕޮލިސީ ނިންމުމެއް ބޭނުންވާފަދަ ކަންކަމާ ގުޅޭގޮތުން ހުށަހެޅޭ ސުވާލަށް ޖަވާބު ދިނުންފަދަ ކަންކަން ހިމެނޭނެއެވެ.\nމިނިސްޓްރީއާ ގުޅުއްވުމަށް: \tޚިދުމަތްތަކާ ބެހޭގޮތުން މަޢުލޫމާތު އޮޅުންފިލުއްވުމަށް: •\tފޯން ނަންބަރު: 3322601 (ކޯލް ސެންޓަރ ނަންބަރު)\nބަންދު ނޫން ދުވަސްތަކުގެ 08:00 - 14:00 އަށް މަތީގައިވާ ފޯން ނަންބަރުން ގުޅޭނެއެވެ. •\tކޯލް ސެންޓަރ ފޯން ކިޔޫގައި މަޑުކުރައްވަން ބޭނުންފުޅު ނުވާނަމަ މެސެޖް ފޮނުއްވާނެ ނަންބަރު: 7522601 •\tފެކްސް: 3325525\t•\tއީމޭލް: admin@defence.gov.mv •\tވެބްސައިޓް: www.defence.gov.mv\n\tޚިދުމަތަކާ ގުޅޭގޮތުން އެއްވެސް ޝަކުވާއެއް އޮތްނަމަ މިނިސްޓްރީގެ ވެބްސައިޓްގައި އޮތް ޝަކުވާ ހުށަހަޅާ ފޯމު ފުރިހަމަ ކުރެއްވުމަށްފަހު admin@defence.gov.mv އަށް އީމޭލް ކޮށްދެއްވާށެވެ. މިދެންނެވި ފޯމު ތިރީގައިވާ ލިންކުން ލިބިވަޑައިގަންނަވާނެއެވެ.\nފުރަތަމަ ޕަބްލިޝް ކުރީ: 31 އޯގަސްޓް 2021\t* އެންމެފަހުން އަޕްޑޭޓް ކުރީ: 12 އޮކްޓޫބަރު 2021\nސައިޒް: KB 3.24 MB


Rahim negumuge kaamiyaab operation eh Tree top gai koffi | Mihaaru\nޓްރީ ޓޮޕް ހޮސްޕިޓަލްގެ މުވައްޒަފުން މަސައްކަތުގައި: އެތަނުގައި ވަނީ ރަހިމު ނެގުމުގެ ކާމިޔާބު އޮޕަރޭޝަނެއް ކޮށްފައި. މިހާރު/ފައިލް ފޮޓޯ\nރަހިމު ނެގުމުގެ ކާމިޔާބު އޮޕަރޭޝަނެއް ޓްރީ ޓޮޕްގައި ކޮށްފި\n16 މެއި 2019 - 21:106comments\nޓޯޓަލް ލެޕްރޮސްކޮޕިކް ހިސްޓެރެކްޓޮމީ އަކީ ލޯވަޅެއްތޮރުފައިގެން ރަހިމް ނެގުމަށް ކުރާ ހާއްސަ އޮޕަރޭޝަނެކެވެ. އެއީ ދަރިމައިވުމުގެ ނިޒާމަށް ޖެހޭ ބައެއް ބަލި ބައްޔާ ގުޅިގެން ކުރަންޖެހޭ އޮޕަރޭޝަނެކެވެ.\nހުޅުމާލޭގައި ހުންނަ ޓްރީ ޓޮޕް ހޮސްޕިޓަލުގައި އިއްޔެ އެ އޮޕަރޭޝަން ކުރުމުގައި އިސްކޮށް ހުންނެވީ އެ ހޮސްޕިޓަލުން ބުނި ގޮތުގައި އަންހެނުންގެ ބަލިތަކުގެ ހާއްސަ ޑޮކްޓަރު ޑރ.ވަރްޝާ ރެންގަރާޖް އެވެ. އޭނާ އަށް އެހީތެރިވީ ހޭނައްތާ ޑޮކްޓަރަކާއި ނަރުހުން ޓީމެކެވެ.\nޓްރީ ޓޮޕް ހޮސްޕިޓަލުން ބުނީ އެ ތަނުގެ އޮބްސްޓެޓްރިކްސް އެންޑް ގައިނޮކޮލޮޖީ ޑިޕާޓްމަންޓަކީ ކޮންމެ އުމުރުފުރައެއްގެެ އަންހެނުންނަށް ވެސް ފަރުވާދިނުމުގެ ގާބިލްކަން ހުރި ޕާޓްމަންޓެއް ކަމަށެވެ. އެގޮތުން ދަރިމައިވުމުގެ ސިއްހަތާއި އަންހެނުންގެ އެހެން ބަލިތަކަށް ރަނގަޅު ފެންވަރަކަށް ފަރުވާ ކުރުމަށް އެ ޑިޕާޓްމަންޓުން މަސައްކަތްކުރާ ކަމަށް ވެސް އެހޮސްޕިޓަލުން ބުންޏެވެ.\n"...ޓްރީ ޓޮޕް ހޮސްޕިޓަލްގެ އަމާޒަކީ ސިއްހީ ދާއިރާއިން ދިވެހިރާއްޖޭގައި ވީހާ ވެސް ގިނަ ފެންވަރު ރަނގަޅު ހިދުމަތްތައް ފޯރުކޮށްދިމުގައި ދެމިތިބުމެވެ"، އިއްޔެ ކުރި އޮޕަރޭޝަނާ ގުޅޭ ގޮތުން ޓްރީޓޮޕުން އާއްމުކުރި ބަޔާނުގައި ބުންޏެވެ.\nދަރިމައިވުމާއި ވިހެއުމުގެ ކަންކަމުގައި އެހޮސްޕިޓަލުން ގިނަ ބަޔަކު ފަރުވާ ހޯދަ އެވެ. ހޮސްޕިޓަލުގައި 100 ވަނަ ކުއްޖާ އުފަންވީ މިދިޔަ މަހު އެވެ.\nއިތުރު ލިޔުންތައް ސިއްހަތު އަންހެނުން ޓްރީޓޮޕް ހޮސްޕިޓަލް


ކަރުނައިން ފުރެނީ ލޮލާ ކޯތާފަތާ - 19 - DhiDaily\nކަރުނައިން ފުރެނީ ލޮލާ ކޯތާފަތާ – 19\nފޯނުމަތިން އިފާ ހަނދާންވީ ވެސް އަޔާޒު އެހެން ބުނުމުންނެވެ.\n”އޯހް!“ އިފާގެ އަނގައިން އާހެއްގެ އަޑު ބޭރުވި އަޑު އަޔާޒަށް އިވުނެވެ.\n”އަހަންނަށް ފިލަންތަ ތިއުޅެނީ! ……. ފިލިދާނެ!…… އެކަމަކު ހިތް ތި ކުރާ އާދޭހަށް ފިލިދާނެތަ!“\nއަޔާޒު ފިތައިލީ ލަފުޒުތަކަކުން އިފާގެ ހިތުގައެވެ.\n”ތީ މީހެއްގެ ފިރިއެއް! އެ ހަނދާން ނެތްތ\nފުރަތަމަ ފަހަރަށް އިފާ އަނގަ ހުޅުވައިލިއެވެ. އެއީ އަޔާޒަށް ލިބުނު ފެހި ސިގުނަލެކެވެ.\n”އަހަރެން ބުނިން ތިހެން، ދޯ! ހަގީގަތަކީ ވެސް އެއީ! އަދި އެއަށްވުރެ ބޮޑު ހަގީގަތަކީ އިފާ އަހަރެން ދެކެ ތިވާ ލޯބި! ….. ނޫންތަ!“\nއަޔާޒާ ދިމާއަށް އިފާ ބަލައިލީ ހިތްދަތި ނަޒަރަކުންނެވެ. ދެވަނަ ސިކުނތުގައި އިފާ ގާތަށް އައީ ފާޑެއްގެ ރުޅިއެކެވެ.\n”އާނ! އަހަރެން ލޯބިވަން . އިނދެގެން ތިއުޅޭ އަނބި މީހާއަށްވުރެ މާބޮޑަށް އަހަރެން އަޔާޒު ދެކެ ލޯބިވަން! އެއީކީ އިއްޔެއަކު މިއަދަކު ނޫން! އަޔާޒު އަހަންނަށް ނުލިބޭނެކަން އެނގޭއިރު ވެސް… މިހާރު ތީ މީހެއްގެ ފިރިއެއްކަން އެނގޭ އިރު ވެސް…… މި ލޯބީގައި އަހަރެން ދީވާނާ ވިޔަސް …. “ އިފާގެ އަޑު ކުރެހިއްޖެއެވެ. ވާހަކަ އެއް ނުދެއްކުނެވެ.\nއަޔާޒު ތެދުވެގެން ހިނގައިގަތީ އިފާއާ ދިމާއަށެވެ. އިފާ އިސް ޖަހައިލިއެވެ.\n”ލޯބި ވުމަކީ ކުށެއްތަ! ކުށަކަށް ވާނީ … މި އީ އަހަރެން އިޚުތިޔާރު ކުރި ކަމެއްނަމަ ނު! ….. ތިން އަހަރަށް ވުރެ ގިނަ ދުވަސްވީ މިގިލަނުން އަހަރެން އަރައި ނުގަނެވިގެން މަސައްކަތް ކުރާތާ! އަމުދުން މިހާރު….. އަޔާ، އަހަރެން ވަރުބަލި ވެއްޖެ ! އަހަންނަށް އެހީވެދީ! ނޫނީ އަހަރެން މޮޔަވެދާނެ!“\nއެއަޑުގައި ވަނީ ވޭނެވެ. އާދޭހެވެ.\nއަޔާޒުއަށް ހިފެހެއްޓުނީ އިފާގެ ދެ ކޮނޑުގައެވެ. އެއްވެސް ހިފެހެއްޓުމެއް ނެތި އަޔާޒުގެ އެ ހަރަކާތުގެ ސަބަބުން އިފާ އައިސް ތަތްވެލީ އަޔާޒުގެ މޭމަތީގައެވެ. އެއީ އިފާއަށް މިހާތަނަށް ތަޖުރިބާ ކުރެވުނު އެންމެ ފޮނިހިނދުކޮޅެވެ.\n”އަހަރެން ނުކުރާ ކުށަކަށް އަހަންނަށް ސަޒާ ދިނުމުގެ ޙައްގެއް އެކަކަށް ވެސް ނޯންނާނެ! އިންސާނާގެ އިޚުތިޔާރަކާ ނުލާ ކުރެވޭ އެއްވެސް ކަމަކަށް އެފަރާތަކަށް އަދަބު ލިބުމަކީ އަހަރެން ގަބޫލުކުރާ ފަލްސަފާއެއް ނޫން!“\nއިފާއަށް ވާހަކަ ދައްކަމުން ގޮސް އެންމެ ފަހުން ގިސް ލެވުނީއެވެ.\n”އިފާ! އަހަރެން އެއްގޮތަކަށް ވެސް އިފާ ކުށްވެރިއެއް ނުކުރަން! އަދި އަހަރެން ދެކެ ލޯބި ނުވާށެކޭ ވެސް ނުބުނާނަން!…….. އަހަރެން މިހިރީ މއަދު ވެސް އަހަރެންގެ އަނތްބަކަށް އިފާ ހަދަން ތައްޔާރަށް! އިފާ ބޭނުމިއްޔާ! މި އެކަން މި ގޮތަށް އަހަރެން ނިންމީ ވަރަށް ގިނަ ކަންކަމަށް ވިސްނާފަ! އަދި އިފާ އަހަރެން ދެކެ ތިވާ ލޯބި އަހަންނަށް ތަޖުރިބާ ކުރެވުމުން!… އެކަމަކު އިފާ ގަބޫލުކުރަންޖެހޭ ހަގީގަތަކީ އަހަންނަށް އިފާ އާ އިނދެވޭނީ ދެއަނތްބަށްކަން!“\nއަޔާޒު ވާހަކަ ދައްކަމުން ދިޔައިރު ވެސް އިފާ ހުރީ އަޔާޒުގެ މޭގައި ބޯއަޅާލައިގެންނެވެ.\nއެހެންނަމަވެސް އަޔާޒުގެ ވާހަކަ ނިމުމުން އަޔާޒު އިފާ ދުރަށް ފެއަށް ޖައްސައިލިއެވެ.\n”މިއަދު ޖަވާބެއް ދޭތި!“\nއިފާގެ ދަތްދޮޅީގައި ހިފާލަމުން އަޔާޒުހިގަނއިގަތީ ކޮޓަރިއާ ދިމާއަށެވެ. އެއީ އަޔާޒު ކުރި އަމުރެކެވެ.\nއަޔާޒު ދާތަން ބަލަން އިފާއަށް ހުރެވުނީ ކަރުނަވީ ދެލޮލުންނެވެ. އެހެންނަމަވެސް އެމޫނުގައިވަނީ ހިނިތުންވުމެވެ.\nއަޔާޒާ އިފާއާ ދެމެދެ ދެކެވުނު ވާހަކައިގެ ބޮޑުބައި އަޑު އެހި އިފާގެ ބައްޕަ ކުޑަދޮރުފަތް އިތުރަށް ކައިރިކުރަން ނަހަދާ ގޮސް އިށީނީ އެނދުގައެވެ. ދެއަތުން ބޮލުގައި ހިފެހެއްޓުނީ ދަރިފުޅުގެ ހާލާމެދު ވީދެރައިންނެވެ. އެމީހުންނަށް ނޭނގި ނަމަވެސް އެމީހުންގެ ހުރި ހަމަ އެކަނި ދަރިފުޅު އެ އުފުލަމުން ދަނީ ހާދަ ވޭނެކެވެ. ޝައިބާގެ ރަށުގައި ހުރެފަ އައި ހިސާބުން އެމީހުންނަށް އެމީހުންގެ ދަރިފުޅު ގެއްލި މުޅިން އާ އިފާއެއް އުފަންވީއެވެ. އިފާއަށް އައިސްގެން އުޅުނު ބަދަލާ މެދު އެދެމަފިރިން ވަރަށް މަޝްވަރާކުރިއެވެ. ދަރިފުޅު އަރީޝްއާ ކައިވެނި ކުރަން ނިންމި ނިންމުމަކީ އެ ހިތާމަތަކުން އަރައިގަތުމަށް ކުރި ހިތްވަރެކެވެ. އެކަން އިފާގެ ބައްޕައަށް މިއަދު ޔަގީން ކުރެވުނު ހިނދު އެ ދަރިފުޅަށްޓަކައި ހިތުގައި އިތުރަށް ލޯބި އުތުރިގެން ދިޔައެވެ……. އެ ދުވަހު ދަރިފުޅު އެ ބަލިވި ބަލިވުމުގެ ޙަގީގަތް މިއަދު އެނގުނު އިރު އެ ދަރުފުޅު އެވަނީ މީހަށްޓަކައި ދީވާނާ ވެފައެވެ. އެ މައުސޫމު ހިތް އެވަނީ މުޅިން ހަލާކުވެ ފުނޑުފުނޑު ވެފައެވެ. ކުށެއް ނުކޮށް އަދަބި ލިބި ލިބި އެވެ.\nއިންސާފަކީ ކޮބައިހެއްޔެވެ! އިފާ އެންމެ ލޯބިވި މީހާ މިއަދު އޭނަގެ ހަޔާތަށް އިފާ ގެންނަން އެއްބަސް ވީއެވެ. އެހެންނަމަވެސް އެއީ ދެވަނަ މަޤާމަކަށެވެ.\nއަމިއްލަ ދަރިފުޅުގެ ހާލަތާ މެދު އެ ބައްޕަގެ ލޮލުން ފޭބި ކަރުނަ ތިކި ކަނާތުގެ ޝަހާދަތް އިނގިލިން ފޮހެލީ ނިދިފައި އޮތް އިފާގެ މަންމަ ފުރޮޅި ލުމުންނެވެ. މީގެ ކުރިން މިކަން އެނގުނު ނަމަ ކިހާ ރަނގަޅުހެއްޔެވެ! ޔަގީނުންވެސް އެ ދަރިފުޅަށްޓަކައި، އެ ދަރިފުޅުގެ ލޮލުން ވެއްޓޭ އެންމެ ކަރުނަތިއްކަކަށްޓަކައި އެކަނި ވެސް މި ބައްޕަ މިލިޔަނުން ވެސް ޚަރަދު ކުރީހެވެ.\nއިފާ ގޮސް އެނދުގައި އަނެއްކާވެސް އޮށޯތެވެ. ރަނގަޅަށް ނިދި ނުލިބުމުގެ ސަބަބުން އަދި ރޭގައި ކުރަން ޖެހުނު ފިކުރުގެ ސަބަބުން މީހާގެ ސިކުނޑި މާބޮޑަށް ވެސް ވަރުބަލި ވެއްޖެއެވެ. އެނދުގައި އޮށޯވެ އިއްޒަގެ މޫނަށް ބަލައިލިއެވެ. އެ މޫނުން ފެންނީ މައުސޫމުކަމެވެ. އިފާ ހިނިތުންވަމުން އެނބުރި ލީ އަނެއް ފަރާތަށެވެ. ދެން ދެލޯ މަރައިލުމުން ނިކަން ފަސޭހައިން ނިދިއްޖެއެވެ.\nދުވަހުގެ އިރު އެރީ ތެތްފިނި ދޯދިތަކުން ދުނިޔެއަށް ލިބިފައިވާ ފިނިކަން ކަނޑުވަމުންނެވެ. އެހެންނަމަވެސް އަރާމުކޮށް ނިދާލަން ބޭނުންވާމީހުންނަށް ނިދާލަން އަރާމު ހެނދުނެކެވެ. ކުރީ ރޭ އަޔާޒަށް ނިދުނީ އިފާއަށް ނިދުނު ވަގުތަށް ވުރެ މާކުޑަ ވަގުތުކޮޅަކަށެވެ. އެހެންކަމުން ނިދާލުމުގެ އުންމީދުގައި އޮށޯތް އަޔާޒަށް ވެސް ވަރަށް ފަސޭހައިން ނިދިއްޖެއެވެ.\nގަޑީގެ ސޯނާގެ އަޑު އިވުމުން އިފާ ތެދުވީ އޮފީހަށް ދާގަޑި ޖެހެނީކަން ކަށަވަރު ވުމުންނެވެ. އިފާ ތެދުވި އިރު ޝައިބާ ވެސް އުޅެނީ ހޭލައެވެ. އިފާއަށް ހޭލެވިދާނެތީ އިއްޒަ ތެދުވުމުން ގޮވާ ގެނެސް އިއްޒަ ވެސް ޝައިބާ ގާތު ބާއްވައިގެން އޮތްތަން ފެނުމުން އިފާ ހިނިތުން ވެލިއެވެ.\n”ގުޑުމޯނިންގ، ބާއްޖަ ވެރި އުފާވެރި ހެނދުނަކަށް………ހޭލާ އުޅުނު އެންމެނަށް އެދެން!“\nމި ވީ މަހެއްހާ ދުވަސް ތެރޭ ލާނެއްކަން ޝައިބާގެ އަޑުން ފުރަތަމަ ފަހަރަށް އިފާއަށް ފާހަގަ ކުރެވުނެވެ. އެ އަޑުން އެކަނި ވެސް އިފާގެ ހިތް އުފަލުން ނަށާ ގަތެވެ. އެއީ މި މަދު ސިކުނތުކޮޅަށް އެކަނި ކުރީގެ މަޖާ ޝައިބާއެވެ.\n”ގަޑި އެޖެހެނީ! ތައްޔާރު ވާންދޭ!“ ޝައިބާ ހަނދާންކޮށްދިނީ ވަގުތު ކުޑަތަން ވިކަމެވެ. އިފާ ތުވާލި ހިފައިގެން ފާޚާނާއާ ދިމާއަށް ހިނގައިގަތުމުން ޝައިބާ އަނެއްކާވެސް ގޮވައިލިއެވެ.\n”އިފާ ދޭބަލަ ތިއްތިބެ އޮފިހަށް ދިޔަތޯ ބަލަން! ބުނެބަލަ އަހަރެން ބުންޏޭ ފެނިލާފަ ދާށޭ!“\nޝައިބާގެ އަޑު ނުކެނޑެނީސް އިފާ ހުރީ ދޮރުން ނިކުމެއެވެ.\nއަޔާޒުގެ ކޮޓަރީގައި ދެތިން ފަހަރު ޓަކި ދިނުމާއެކު އަޔާޒު ދޮރުހުޅުވައިލީ ކާކުތޯ ބަލަން ވެގެންނެވެ. ތުވާލި އެކަނި އަނދެގެން، ހުސްގަޔާ ހުރުމުން އަޔާޒު އެ ނިކުތީ ފެންވަރައިގެންކަން ކަރުދޮށުން ފެށިގެން ތިރިއަށް ރޮނގުލާ ދެމެމުންދާ ފެންތިކިތަކުން ދޭހަވެއެވެ.\nއިފާގެ އާޝޯޚު ވެފައިވާ މޫނުމަތީ އަޔާޒު އިނގިލި ހިންގައިލިއެވެ. ވަގު ހިފުނީއެވެ.\n”އަމްމްމް، ޝައިބުނި ފެނިލާފަ ދާށޭ!“\nވާހަކަ ދައްކަން ވެސް އިފާއަށް އުދަނގޫވިއެވެ. ރަކި ހީނލުމަކާއެކު އިފާ ހިނގައިގަތީ އަވަސް ފިޔަވަޅުތަކެއް އަޅަމުންނެވެ.\nއަޔާޒަށް އާނބަސް ބުނި މެސެޖު އިފާ ކުރީ އޮފީހަށް ގޮހެވެ. އެކަނި ލިބުނު ހުސް ވަގުތުކޮޅުގައި ވަރަށް ވިސްނުމަށްފަހު ދެއަނތްބަށް އިނުމުން ދެން ދިމާވެދާނެ މައްސަލަތަކާ މެދު އިފާ ވަރަށް ފުންކޮށް ވިސްނިއެވެ. އިފާގެ ވިސްނުމުގެ ތިލަފަތް ބަރުވީ އެ ލިބުނު ފުރުސަތަށް އާނއެކޭ ބުނުމަށެވެ. އެހެންނަމަވެސް ބައްޕަ މެންގާތު އެ ވާހަކަ ބުނަން ނުކެރޭނެ ވާހަކަ އިފާ ބުނީ ދެރަވެލާފައެވެ.\nއަޔާޒުގެ މެސެޖު އައީ އިފާ މެސެޖުކުރިތާ ގަޑިއެއްހާ އިރު ފަހުންނެވެ. އޭރު އިފާއަށް އެ ޖަވާބުލިބުން ލަސް ވެގެން ފޯނު ޗެކުކޮށްލެވުނު އަދަދެއް ވެސް ނޭނގެއެވެ.\n”އިފާ ބޭނުންތާރީޚެއް ބުނެލާ! އަހަންނަށް އޯކޭ މާދަމާ ވެސް! އެކަމު ރަނގަޅީ އަންނަ ހަފުތާއަށް ފަސްކޮށްލަ ދިނިއްޔާ! އަދި ފަރު ކައިރިއަކު ނުބުނަން! ….. މަންމަ ކައިރިއަކު ވެސް! މިރޭ ބަލާނަން އިފާ ބައްޕައާ ވާހަކަ ދެއްކޭތޯ! ނޫނީ މާދަމާނަމަވެސް!“\nއަޔާޒުގެ ދެވަނަ މެސެޖުގައި ލިޔެފައި އޮތެވެ.\n”ދެ އަނތްބަށް އިފާއާ އަހަރެން އިނަސް އިފާއަށް އަހަރެން ފެންނާނީ އިންސާފުވެރި ފިރިއެއްގެ ގޮތުގައި! އަދި އަހަރެން އެދެނީ އިފާ ވެސް ފަރުއާ ވީހާވެސް ބޮޑަކަށް ގުޅިގެން އުޅުން… އަހަރެން އިފާއާ މި އިންނަނީ އަހަރެންގެ ވެސް އުފަލަށްޓަކައި އަދި އެހެން އެތައް ބައެއްގެ ވެސް އުފަލަށްޓަކައި! އަނެއްކޮޅުން އިފާ ދަންނަންވާނެ، ފަރު އެއީ އަހަރެންގެ ފުރަތަމަ އަނބި މީހާކަން! ……. ދެމީހުން ކޯޅޭތަން ފެނުމަކީ އަހަންނަށް ވަރަށް އުދަނގޫ ވާނެކަމެއް!“\n”އޮފީސް ނިމިގެން ގުޅާލާތި ދާނަން ސައިކުގަ ބަލާ!“\nއަޔާޒު ލިޔެފައިވާ ކޮންމެ ލަފުޒަކީ، އެ ލަފުޒު ލިޔުމަށް ބޭނުން ކުރި ކޮންމެ އަކުރަކީ އިފާއަށް އެއާ ދޭތެރޭ ވިސްނައިލެވުނު ކަމެކެވެ. އަޔާޒުގެ ވާހަކައިން އިފާގެ ހިތުގައި އަޔާޒަށް ކުރެވެމުން އައި ޤަދަރު އެތައް ގުނައަކަށް އުފުލިގެން ދިޔައެވެ. ހިތުގައި ހިނގަމުން ދިޔަ ލޯބި އިތުރު ވެގެން ދިޔައެވެ. އޭގެ ކޮންމެ ވާހަކައެއް ހިތުގެ އަޑިން ގަބޫލުކުރެވުނެވެ.\n”ތީ ނަސީބުވެރިއެއް އިނގޭ!“\nއެއްކުއްޖަކު އިފާގެ ކަންފަތް ދޮށުގައި ބުނެލިއެވެ. އިފާއަކީ އެމީހުންނަށްވުރެ ސީނިއަރ މަޤާމެއްގަ ހުންނަ މީހަކަށްވިޔަސް އެންމެނާއެކު ވެސް އިފާ ބާއްވަނީ އެކުވެރި ގުޅުމެކެވެ. ޖަވާބަކަށް ހީނލާފަ ބާރަކަށް ހިނގާލަފަ ދިޔަ އިފާ ބައެއް ފަހަރު ފައި އޮޅޭގޮތް ވެސް ވެއެވެ. އަޔާޒު ބަލަން ހުރީމައެވެ.


SunOnline: #VAAHAKA: Thiya loabi edhigen - Episode 05\nތިޔަ ލޯބި އެދިގެން... - 05\nމަރިޔަމް ހިމްނާ (ހިމީ) 15 Sep 2021, 09:24\n"ތެންކިޔު..." ޝުކުރު އަދާކޮށްފައި އޭނާ ފަހަތަށް އެނބުރިލިވަގުތު، އަރި އަޅައިލުމާއެކު، މަޑު ހަޅޭކެއްގެ އަޑު އޭނާގެ ދެ ތުންފަތް ފޫ އަޅުވާލާފައި ނިކުތެވެ. ލޯ މަރާ ފިއްތާލެވުނު ޔޫލިންއަށް ދެވަނަ ސިކުންތުގައި ލޯ ހުޅުވައިލަން މަޖުބޫރުވީ، މީހަކު އޭނާގެ އުނަގަނޑުގައި ހިފެއްޓި ކަހަލަ އިޙްސާސްއެއް ވުމާއެކުގައެވެ. ލަސްލަހުން އޭނާ އެސްފިޔަތައް ދުރުކޮށްލާ، ލޯ ހުޅުވައިލިއެވެ.\nއެ އަތުގެ ހިމާޔަތް އޭނާއަށް ދީގެން ހުރީ އައިހަމް ނޫން ދެވަނަ މީހެއް ނޫނެވެ. އަވަސްވެފައިވީ ހިތުގެ ހިނގުން އިހުނަށްވުރެ ބާރުވެލައިފިއެވެ. ހިންދިރުވައިލެވުމާއެކު، އޭނާގެ މުޅި ހަށިގަނޑުގައި ބުނެދޭން ނޭނގޭ ފިނިކަމެއް ދައުރުކޮށްލިއެވެ. ދެމީހުންގެ ލޯ އަމާޒުވެގެންދިޔަ ވަގުތު، އައިހަމް ލުއި ހިނިތުންވުމެއް ހަދިޔާކޮށްލުމަށްފަހު، ޔޫލިންގެ ހަށިގަނޑު ސީދާކޮށްލިއެވެ. ޔޫލިންގެ މޫނު ލަދުން ރަތްވިއިރު، ދެން ތިބި މީހުންގެ ލާނެތް ސަމާސާތަކާ އެ ދެމީހުންނަށް ކުރިމަތިލާން ޖެހުނެވެ. މިންހާ އޭނާގެ ފޯނަށް ބަލައިލިއެވެ. އެކަކަށް ވެސް ނޭނގޭ ގޮތަށް އެ މަންޒަރު ރީތިކޮށް އޭނާގެ ފޯނުގައި ރައްކާކުރިއެވެ.\nޔޫލިން ގޮސް އިށީނީ މިންހާ ކައިރީގައެވެ. އެންމެން ހަމަޖެހިލުމާއެކު، ނަބީލް ޑިންގީ ދުއްވައިލިއެވެ. ކަނޑުގެ ލޮނުގަނޑު ކަފަމުން ޑިންގީ ދިޔައިރު އެމީހުން ހީ ސަކަރާތްޖަހަމުންދިޔައެވެ. އެކަކު އަނެކަކާ ދިމާކުރަމުން ދިޔައެވެ. ގައިގަނޑަކަށް ދިހަވަރަކަށް މިނިޓް ދުއްވާފައި ފަސްގަނޑަށް އާދެވިއްޖެއެވެ. އެ ފަސްގަނޑަކީ މީހުންނަށް ދަތުރު ދެވޭގޮތަށް ފަސް އަޅައިގެން ހަދާފައިވާ ކުޑަކުޑަ ރަށެކެވެ. ތަފާތު ވައްތަރުގެ ގަސްތައް ހެދިފައިވުމުން ވެސް ފެހިކަމަށް ދައްކައެވެ. ސާފު ބިއްލޫރިކޮޅެއްފަދަ މޫދާ، ހުދު ދޮންވެލިގަނޑުގައި ބޮސްދެމުން ނާނާ ކިޔަމުންދިޔަ ރާޅުތަކުން ފެށިގެން އެކުޑަ ރަށުގެ މަލަަމަތިން ވެސް ފެންނަނީ ޤުދުރަތުގެ ފުރިހަމަ މަނާޒިރެކެވެ. ބަލައިލި ކޮންމެ ދިމާލަކުން ކުޅަދުންވަންތަ ކަމުގެ ހެކިތައް ފެންނަމުންދިޔައެވެ. ޖެހެމުންދިޔަ ވައިރޯޅިތަކުގައިވެސް ލޮނުގެ ވަސް ހިފާލާފައި ހުރިހެންހީވާއިރު އެ ވައިރޯޅިތައްވެސް ފިންޏެވެ.\nޑިންގީއަށް އެރުވި އެއްޗެހިތައް ބޭލުމަށްފަހު، އެ އެއްޗެހި ހިފައިގެން އެމީހުން ހިނގައިގަތީ ތިބޭނެ ރަނގަޅު ހިސާބެއް ހޯދުމުގެ ބޭނުމުގައެވެ. މިންހާ އޭނާގެ ފައިވާން އަތަށް ނަގައިލިއެވެ. ހިމުން ހުދުދޮންވެލި ގަނޑުގައި ފައިތިލަ ޖެހުމާއެކު އޭނާއަށް އަރާމުވިއެވެ. އޭރުވެސް އޭނާ ހުރީ ބޮލުގައި ތޮފި އަޅައިލައިގެންނެވެ. މެދު އުޑުގައި އިރު ރަސްކަން ކުރަމުންދިޔައިރު، މޫދުގެ ލޮނުގަނޑުންވެސް ހީވަނީ އާވި އަރާހެންނެވެ.\nގަސްތަކެއްގެ މެދަށް ވާގޮތަށް އެއްޗެހިތައް ބެހެއްޓުމަށްފަހު އެތަނުގައ އެމީހުން ގެނައި ޓެންޓް ރޭވުމުގައި ފިރިހެން ވެރިން މަސްއޫލުވިއިއިރު، ތެލި ތަށިތައް ތަރުތީބުކޮށް ކައްކަން ތައްޔާރުކުރަން އަންހެންވެރިން އަވަސްވެގަތެވެ. ފިރިހެންވެރިން ގަސްތުކުރީ ޓެންޓު ހަދާ އަންހެން ވެރިންނަށް ކެއްކޭނޭ ގޮތް ހަދައިދިނުމަށްފަހު މަހެއް ބޭނޭތޯ ދިޔުމަށެވެ. އެ މަސައްކަތް ކޮށް ނިމުމުން ހަތަރު އަންހެންވެރިން ވެގެން ގެނައި ސާމާނުތައް ނަގާ ކައްކަން އަވަސްވެގަތެވެ.\nބަތްހަދަންވެގެން ފިޔާކޮށަށް މިންހާއާއި ޔޫލިން ފެށިއިރު ދެން ހުރި ކަންތައް ކުރީ ނަދާ އާއި ރީމާއެވެ. އެކި އެކި ވާހަކައިގައި ތިބެގެން އެމީހުން މަސައްކަތް ކުރަމުންދިޔައެވެ. ބަތް އެތި ކައްކާ، ފިޔާގަނޑު ރަތްކުރުމަށްފަހު، ބަތް ހަދައިލިއެވެ. އެމީހުން އެކަން ކޮށް ނިމުނުތަނާ އައިހަމްއާއި ރައިހާންއާ ދެމީހުން އަތުވެއްޖެއެވެ.\n"ކޮބާ ދެން ތިބި މީހުން؟" ޔޫލިން ސުވާލުކޮށްލިއެވެ.\n"އެމީހުން އެބަތިބި އެ ދިމާލުގަ. އަހަރެމެން ދެން މިއައީ...." އައިހަމް ބުނެލިއެވެ.\n"ކާއެއްޗެހިވެސް ރެޑީވެއްޖެ ދޯ... ލީން ދޭބަލަ އެމީހުންނަށް ގޮވާލާފަ އަންނަން..." ރައިހާން ބުނެލިއެވެ. ޔޫލިން އާއެކޭ ބުނެ އެ ދިމާލަށް ހިނގައިގަތުމުން، އައިހަމްވެސް ޔޫލިން ފަހަތުން ހިނގައިގަތެވެ.\n"އަހަރެން އަންނާނަން ލީންއާއެކީ އެދިމާލަށް ޖެހިލާފަ..." އައިހަމް ކުޑަކޮށް ދުވެލާފައި ގޮސް ޔޫލިންއާ އަރާ ހަމަކޮށްލިއެވެ. ފަހަތުން މީހަކު އަންނަމުންދިޔަ އިޙްސާސްކުރެވުމާއެކު، ޔޫލިން ފަހަތަށް އެނބުރިލިއެވެ. އެއާއެކު އައިހަމް ފެނިގެން އޭނާއަށް ބުމަ އަރުވައިލެވުނެވެ. އައިހަމް އެ އަންނަނީ ކީއްކުރަންހެއްޔެވެ؟ ކުރިން ވީކަންތަކުން އިތުރަށް އޭނާ ލަދުގަންނުވަންހެއްޔެވެ؟ ނޫނީ އަދިވެސް އިތުރަށް އޭނާގެ އިޙްސާސްތަކާ ކުޅެން ހެއްޔެވެ؟\n"ހޭ... އަނެއް ދިމާލުގަ އެމީހުންވީ!" އެހެންބުނެލާފައި އައިހަމް ޔޫލިންއަށް ދާނޭ ރާސްތާ ދައްކައިލަދިނެވެ. އެމީހުން އުޅުނީ ވެލިގަނޑުގެ އަނެއް ފަރާތުގައެވެ.\n"އާނ. ކީކޭ؟" ފިޔަވަޅުތައް އެއްވަރެއްގައި ބަހައްޓައިގެން ހިނގަމުންދިޔަ ޔޫލިން އައިހަމްއަށް ބަލައިލިއެވެ.\n"މިހާރު ހާދަ ދުރުވެއްޖެޔޭ!" އައިހަމްއަށް ޔޫލިންގެ ދުރުކަމުން އުނދަގޫ ވަމުންދިޔައެވެ. އެހެން ފަހަރުތަކުގައި ވެސް ޔޫލިން އުޅޭނީ އޭނާއާ އެހާ ގާތްކޮށެވެ. އަބަދު ވާހަކަ ދައްކާނެއެވެ. ސަކަރާތްޖަހާނެއެވެ. އެކަމަކު މިފަހަރު ވަރަށް ތަފާތެވެ. އެއީ ކީއްވެގެންކަން އެނގެން އޭނާ ބޭނުމެވެ. ކުރީ ފަހަރު އައިސް އުޅުނުއިރު ކުއްލިއަކަށް ޔޫލިން އޭނާއާ ދުރުވިކަން ފާހަގަ ވިނަމަވެސް، އޭރު މާ ބޮޑަށް އޭނާ އެކަމަކާ އަޅައެއް ނުލައެވެ. އެހެންނަމަވެސް މިހާރު ކޮންމެހެންވެސް އޭނާ އެ ސަބަބު އެނގެން ބޭނުންވެއެވެ. ޔޫލިންގެ އެ ދުރުކަމުން އޭނާއަށް ނޭނގިނަމަވެސް އުނދަގޫވަމުންދިޔައެވެ.\n"ތިބުނީ ކިހިނެއް ދުރުވީ ވާހަކަތަ؟" ޔޫލިން ސުވާލުކޮށްލިއިރު، އޭނާގެ އަޑަށް މަޑުމޮޅި އަސަރުތައް ވެރިނުކުރެވޭތޯ ޔޫލިން ކިތަންމެ ވަރަކަށްވެސް މަސައްކަތް ކުރިއެވެ.\n"މިހާރު ހީވަނީ ވާހަކަވެސް ދައްކަނީ ކޮންމެހެން މަޖުބޫރުވެގެންހެން... ލީންއަށް ތިހާ ބޮޑު ބަދަލެއް އަންނަން ޖެހުނު ސަބަބެއް ވިސްނާ ވިސްނާވެސް އަހަންނަކަށް ނޭނގުނު..." އައިހަމް ބުނެލިއެވެ. އޭނާ ޔޫލިންއާއެކު ހިނގަމުންދިޔައެވެ.\n"ތީ އައިހަމްއަށް ހީވާގޮތޭ... އަހަރެން ބަދަލެއް ނުވޭ!" ޔޫލިން ފިޔަވަޅުތައް ތަންކޮޅެއް ބާރުކޮށްލިއެވެ.\n"އެތިބީ އެމީހުން." އެވަގުތު ނާއިފްމެން ލޮލުގައި އަޅައިގަތުމާއެކު އައިހަމް ބުނެލިއެވެ. ދެމީހުން ގޮސް ނާއިފްމެން ކައިރީގައި ކެއުން ތައްޔާރުވެފައިހުރި ވާހަކަ ބުނެލުމާއެކު، އެމީހުންވެސް މަސައްކަތް ހުއްޓާލާފައި އައިހަމްމެންނާއެކު ދާން ހިނގައިގަތެވެ. އެކި އެކި ވާހަކަތަކުގައި ތިބެ އެމީހުން މިންހާމެން ތިބި ތަނާ ހިސާބަށް އައިއިރު، މިންހާ އުޅެނީ ބަތް ތައްޓަށް އެޅުމަށެވެ. އޭރު ޔޫލިންއާއި ރީމާވެސް އެމީހުންނަށް އެހީތެރިވާން އުޅެއެވެ.\nހަވީރު އަތަށް އެޅިއިރު ކުޑަކޮށް އަވި ނިވައިލާ ކޮންމެވެސް ވަރަކަށް ޖެހެމުންދިޔަ ވައިރޯޅިތައް ބާރުވެލިއެވެ. އެމީހުން ގަސްތުކުރީ ކޮންމެވެސް ކުޅިވަރެއް ކުޅުމަށެވެ. ދެޓީމަށް ބައިބަހާ ފައިގަތަޅާ ކުޅެންފެށިއެވެ. އެއްޓީމުގައި ހިމެނެނީ މިންހާއާއި ޔޫލިންއާއި ރީމާއާއި ނަދާއެވެ. ބާކީ ތިބި ހަތަރު ފިރިހެންވެރިން ތިބީ އަނެއް ޓީމުގައެވެ. ފުރަތަމަ އެތެރެއަށް ވަންނަން ޖެހުނީ މިންހާމެންނަށެވެ. ފަހަރަކު މީހަކު ބޭރުވަމުން ގޮސް އެންމެ ފަހަށް ހުރީ ޔޫލިންއެވެ. އެއްފަރާތުގައި ހުރި އައިހަމްގެ ތުންފަތް މަތީގައި ލާނެތް ހިނިތުންވުމެއް ދުވެލީ މީގެ ކުރީގެ ހަނދާނެއް އޭނާއަށް އާވުމާއެކުގައެވެ. ޔޫލިންއަކީ އަބަދުވެސް އެ ކުޅިވަރުގައި އެންމެ މޮޅު ކުއްޖާއެވެ. ޔޫލިން ކަޓުވައިލަން އެމީހުންނަށް ވީ އުނދަގޫކަމަކަށެވެ. އެހެން އުޅެނިކޮށް އައިހަމް އެއްލި ބޯޅައަކުން ޔޫލިންގެ ފައިގައި ޖެހުމާއެކު، ފިރިހެން ޓީމުގެ ހަޅޭކުގެ އަޑުން އެތަން ގުގުމައިލިއެވެ. އެމީހުން އައިހަމްއަށް ތަޢުރީފް ކުރަމުންދިޔައެވެ. ޔޫލިން ބަލައިލީ އައިހަމްއަށެވެ. އޭރު އައިހަމްގެ މޫނުމަތީގައި ދާތިކިތައް ވިދަމުންދިޔައެވެ. ވަރުބަލިކަން ކޮންމެވެސް ވަރަކަށް އެމޫނުމަތިން ފެންނަމުންދިޔަނަމަވެސް، އެ ފިރިހެންވަންތަކަން ފަނޑެއް ނުކޮށްލެވުނެވެ. އިރުގެ އަލިކަން އެ މޫނަށް އެޅިފައިވާއިރުވެސް ހިތްގައިމެވެ.\nޔޫލިންއަށް ހަމަހޭވެރިކަންވީ މިންހާ ގޮވައިލުމާއެކުގައެވެ. ދެން އޮތީ މޫދަށް އެރުމެވެ. އެމީހުން އެފަދަ ސަކަރާތްތަކެއްގައި އުޅެނިކޮށް ފަސްގަޑި ބަޔަށްވުރެ ބޮޑުވެއްޖެއެވެ. އެއާއެކު އެންމެންވެސް އަވަސްވެގަތީ ރަށަށް ދިޔުމަށެވެ. ޑިންގީއަށް ގެނައި އެއްޗެހިތައް އަރުވައިގެން އެމީހުން ނައްޓައިލިއެވެ. ރަށަށް ގޮސް ލެފުމާއެކު، އެންމެން ފައިބަން އަވަސްވެގަތެވެ. މިފަހަރުވެސް ޔޫލިންއަށް އޭނާގެ އަތުގެ އެހީތެރިކަން ދިއްކޮށްލީ އައިހަމްއެވެ. ޔޫލިން އެ އަތުގައި ހިފާ ފޭބިއިރު ހަދައިލެވުނު ގޮތަކުން ގޮސް އައިހަމްގެ މޭގައި ކޮންމެވެސް ވަރަކަށް ޖެހިލިއެވެ. އެއާއެކު އަވަސްއަވަހަށް އޭނާ ދުރުވެލިއެވެ. އެއްޗެހިތައް ހިފައިގެން ނާއިފްމެން އެމީހުންގެ ގެއާ ދިމާލަށް ހިނގައިގަތްއިރު، މިންހާމެންވެސް ގެއާ ދިމާލަށް މިސްރާބުޖެހިއެވެ. އެންމެ ފުރަތަމަ އެންމެންވެސް ދިޔައީ ޔޫލިންމެން ގެއަށެވެ. އެގެއިން އެމީހުން ގެންދިޔަ އެއްޗެހި ލާފައި މިންހާއާއި އައިހަމްއާ ދެމީހުން މިންހާމެން ގޯއްޗާ ދިމާލަށް ހިނގައިގަތެވެ. މިންހާ ފުރަތަމަވެސް ގޮސްވަނީ ފާޚާނާއަށެވެ.\nފެންވަރާ ތާޒާވެލައިގެން ނިކުމެ އަތްކުރު ހުދުކުލައިގެ ޓީޝާޓަކާއި ކަޅު ކުލައިގެ ޖީންސްއެއް ލަމުން މިންހާ ހެއާރ ޑްރަޔާއިން އޭނާގެ އިސްތަށިގަނޑު ހިއްކައިލިއެވެ. އެއަށްފަހު ފުނާއަޅައިލިއެވެ. ރީތިވެގެން ނުކުމެ އޭނާ ބައްޕަ ކޮބައިތޯ ބަލައިލަން ބައްޕަގެ ކޮޓަރީގައި ޓަކި ދީފައި ދޮރު ހުޅުވައިލިއެވެ.\n"ދަރިފުޅާ އައީތަ؟" މިންހާ ފެނުމާއެކު، ހަނީފް ސުވާލުކޮށްލިއެވެ.\n"ބައްޕަ މިސްކިތަށް ނުދަނީތަ؟" ބޯ ޖަހައިލަމުން މިންހާ އޭނާގެ ސުވާލެއް ހަނީފްއާ އަމާޒުކޮށްލިއެވެ.\n"އަނެއްކާ ހުންވައްތަރުވެގެން ތެދުވާހިތްވަރުވެސް ނެތިފަ މިއޮތީ..." ހަނީފް ބަލިއަޑަކުން ޖަވާބުދިނެވެ.\n"ބޭސް ކައިފިންތަ؟" މިންހާގެ އަޑުގައި ހާސްކަންވިއެވެ. އޭނާ ކޮޓަރިތެރެއަށް ވަދެލުމަށްފަހު، ހަނީފް ގާތަށް ގޮސް ހަނީފްގެ ނިތުގައި އަތުގެ ނުފުށް ޖައްސައިލީ ހަނީފްގެ އަޑުން ބަލިކަށިކަން އޭނާއަށް އިޙްސާސްކުރެވުނީތީއެވެ.\n"ބައްޕާ! ހާދަ ހޫނޭ... ކޮން އިރަކު މިހާ ވަރަށް ހުން ގަދަވީ؟" އަތް ޖައްސައިލި ދެވަނަ ހިނދުކޮޅުގައި އޭނާއަށް އެ އަތް ދުރުކޮށްލަމުން ކުޑަކޮށް ދެލޯ ބޮޑުކޮށްލެވުނެވެ. ބައްޕަ އޮތީ ހުންއައިސް ފިިހިފައެވެ.\n"އަސުރު ނަމާދަށް ދިޔައިރުވެސް ހުރީ ހުސްއައިސް. އައިއިރު މީހާގެ ގައިގައި އެއްވެސް ވަރެއް ނެތް!" ހަނީފް ކުޑަކޮށް ތެދުވެލަން މަސައްކަތް ކުރިއެވެ.\n"ހިނގާ ސިއްޚީ މަރުކަޒަށް ދާން..." ކަންބޮޑުވުމާ ހާސްކަން މިންހާގެ އަޑުގައިވެއެވެ. އޭނާ ބައްޕައަށްޓަކާ އިންތިހާ ކަންބޮޑުވިއެވެ.\n"ނޫނޭ! އިހަށް މިރޭ ބަލައިލާނީ ބޭސް ކައިގެން. ކުރިން ފަހަރުވެސް ބޭސް ކެއިމަ ރަނގަޅުވިއެއްނު." ހަނީފް ސިއްޚީ މަރުކަޒަށް ދާކަށް އެއްބަހެއް ނުވިއެވެ.\n"އެކަމަކު ތިހާ ހުންގަދައިރު ނުގޮސް މަޑުކުރާކަށް ވެސް ނުވާނެއޭ ބައްޕާ. އަނެއްކާ މިދުވަސްކޮޅު ނުލާހިކު ގަދައަށް ހުންއަންނަ ވައިރަލް ފީވަރ އެއްވެސް އެބައުޅޭ..." މިންހާ ކިތަންމެ ވަރަކަށް ވާހަކަ ދެއްކިނަމަވެސް ހަނީފް ބޭނުންވީ ގޭގައި މަޑުކުރާށެވެ. ބައްޕަ ލައްވާ ގަދަކަމުން ކަމެއް ނުކުރުވޭނެތީ މިންހާވެސް ބައްޕައަށް ބޭސް ގެނެސްދިނެވެ. އެއަށްފަހު އޭނާ ބައްޕަ ކައިރީގައި އިރުކޮޅަކު މަޑުކޮށްލައިގެން އިނެވެ. ބޭސްކެއުމުން ހަނީފްއަށް ކޮންމެވެސް ވަރަކަށް ލުއި ވިނަމަވެސް، އޭނާއަށް ތެދުވެ އުޅެވޭހާ ވަރެއް ނުވެއެވެ. އެއްޗެއް ކާންބުނުމުން ވެސް ހަނީފް ކާކަށް އެއްބަހެއް ނުވިއެވެ.\n"ބައްޕާ! އެއްޗެއް ނުކައިއޮތީމަ އެެއްވެސް ވަރެއް ގައިގަ ނުހުންނާނެއެއްނު. ތެދުވެލާބަ މި ސޫޕް ތަށިބޮައިލަން!" އިޝާ ނަމާދުކޮށްގެން މިންހާ ބައްޕައަށް ދޭނޭ ސޫޕް ތައްޓެއް ތައްޔާރުކޮށްގެން ޖޫސްތައްޓަކާއެކު، އެ އެއްޗެހި ގެނެސްދިނެވެ. އޭނާ ގޮނޑިއެއް އެނދާ ކައިރިކޮށްލާ ގޮނޑިމަތީގައި އެ އެއްޗެހި ބެހެއްޓުމަށްފަހު، ތެދުވަން އޭނާގެ ބައްޕައަށް އެހީތެރިވެދިނެވެ. ގަދަކަމުން ކަހަލަ ގޮތަކަށް ހަނީފް ސޫޕްތަށި ބޮައިލުމަށްފަހު، ޖޫސްތަށީގެ އެއްބައި ބޮައިލިއެވެ. އެނދުގައި އޮށޯވެލުމުން މިންހާ ތަށިތައް ހިފައިގެން ބަދިގެ ބަޔަށް ގޮސް ވަނެވެ. ދޮރުތައް ނުލައްޕާ ހުރުމުން ގޯތިތެރެ ފެނެއެވެ. ރޭގަނޑުގެ ވަގުތަށްވިޔަސް ކުއްޔަށް ދޭ ބަޔާ ދިމާލުގައި ދިއްލާފައިހުރި، އަލިގަދަ ބޮކީގެ ސަބަބުން، އެތަނަށް އަލިވެއެވެ. އޭނާ ދޮރުތައް ލައްޕައިލަން އުޅުނުވަގުތު، އެބައިން އައިހަމް ނުކުތްތަން ލޮލުގައި އަޅައިގަތެވެ. އައިހަމްގެ މިސްރާބުހުރީ ޔޫލިންމެން ގެއާ ދިމާލަށެވެ. އެ މަންޒަރު ބަލަން ހުރުމަށްފަހު، ދޮރުތައް ލައްޕައިލަމުން އޭނާވެސް ގަސްތުކުރީ އެއްޗެއް ކައިލުމަށެވެ. ކާން އިށީނދެލުމަށްފަހު އޭނާ ފޯނުން މިއަދު ނެގި ޔޫލިންއާ އައިހަމްގެ ފޮޓޯގަނޑު ހުޅުވައިލިއެވެ.\nއައިހަމް ގޮސް ސަކީނާމެން ގެއަށް ވަތްއިރު ބަދިގޭގައި ސަކީނާ އޭރުވެސް ހަރަކާތްތެރި ވަމުންދިޔައެވެ.\n"އަނހާ އައިހަމް! ރައިހާން އެބައުޅޭ ކޮޓަރީގައި..." އައިހަމް ފެނުމާއެކު ސަކީނާ ބުނެލިއެވެ. އައިހަމް ގެއަށް ވަންނަން ހިނގައިގަތް ވަގުތު، ޔޫލިން ލޮލުގައި އަޅައިގަތެވެ. ޔޫލިން ހުރީ ގަދަފެހިކުލައިގެ މެކްސީއެއްގައެވެ. އޭނާގެ ބުޅި އިސްތަށިގަނޑު އޭރުވެސް އޮތީ ތެތްކޮށެވެ. އެހެންކަމުން އިސްތަށިގަނޑުގެ ކުލަ އިހުނަށްވުރެ ގަދަކަމަށް ދައްކައެވެ. ޔޫލިންގެ ގަދަ މުށިކުލައިގެ ދެލޯ އޭނާގެ ލޮލާ އަމާޒުވި ވަގުތު އައިހަމްގެ ހިތުގައި މީހަކު ކޮއްޓައިލިހެން އޭނާއަށް ހީވިއެވެ. އެހިތުގައި ފުރަތަމަ ފަހަރަށް ތަފާތު ވިންދެއް ޖަހައިލިއެވެ. ޔޫލިންގެ ފައިން ފަށައިގެން ބޮލާ ހިސާބަށް ފުން ނަޒަރަކުން އޭނާއަށް ބަލައިލެވުނެވެ. މީގެ ކުރިން ނުވާކަހަލަ ގޮތްތަކެއް ޔޫލިންގެ އެ ރީތިކަމުގެ ސަބަބުން އޭނާއަށް ވަމުންދިޔައެވެ.\n"ދޮންބެ އެބައުޅޭ ކޮޓަރީގައި..." އައިހަމް ކަޅި ޖަހާނުލާ އޭނާއަށް ބަލަން ފެށުމުން ޔޫލިން ރަކިވާގޮތްވިއެވެ. އޭނާއަށް މޫނުމައްޗަށް ވެެއްޓިފައިވާ އިސްތަށިކޮޅުތައް ކަންފަށް ދޮށަށް ލައްވައިލެވުނެވެ. ޔޫލިންއަށް ނޭނގުނަސް ޔޫލިންގެ އެ އަދާތަކުން އައިހަމްގެ ހިއްސުތައް ހޭލަމުންދިޔައެވެ. އޭނާއަށް ހިތާހިތުން ޔޫލިންއަށް ތައުރީފްކުރެވެމުން ދިޔައެވެ. އެ ރީތިކަމަށް އޭނާގެ ހިތް ލެނބެމުންދިޔައެވެ. ޔޫލިންއާ މެދު ތަފާތު ނަޒަރަކުން އޭނާއަށް ދެކެވެން ފެށުނެވެ. މީގެ ކުރިންވެސް އޭނާ ޔޫލިންއާ ގަޔާވެއެވެ. އެހެންނަމަވެސް އޭރު އޭނާ ހީކުރީ އެއީ ޔޫލިންގެ ހުންނަ މިޒާޖެއްގެ ސަބަބުން ވާކަމެއް ކަމުގައެވެ. އެކުވެރިކަމުގެ ސަބަބުން ވާކަމެއް ކަމުގައެވެ. އެހެންނަމަވެސް މިރޭ އޭނާއަށް އެ އިޙްސާސްތަކުގެ މާނަވެސް ނެގެމުންދިޔައީ މުޅީން ތަފާތު ގޮތަކަށެވެ. ހީވަނީ އޭނާގެ ހިތް އޭނާއަށް އެއްޗެއް އަންގައިދޭން މަސައްކަތްކުރާ ހެންނެވެ.\nއަމިއްލަ ޚިޔާލީ ދުނިޔެއިން ނުކުންނަމުން އައިހަމް ދެފަރާތަށް ބޯ ހޫރާއިލިއެވެ. އޭނާ ގޭތެރެއަށް ވަންނަން ދިޔުމުން ޔޫލިން އެއްފަރާތަކަށް ޖެހިލި ނަމަވެސް އައިހަމްއާ ޔޫލިންގެ އަތް ކޮންމެވެސް ވަރަކަށް ބީހުނެވެ. އެބީހުމުން އެކަނިވެސް ޔޫލިންގެ ހުރިހާ ލޯލިތައް ކޮޅަށް ޖެހުނެވެ. ކަރަންޓް އޮއިވަރެއް އޭނާގެ މުޅި ހަށިގަނޑުގައި ދައުރުކޮށްލިއެވެ. މީހާގެ ހަށިގަނޑުގައި ބުނެދޭން ނޭނނޭ ފިނިކަމެއް ދައުރުކޮށްލިއެވެ. ތުންފަތުގައި ދަތް އަޅައިލި ޔޫލިންއަށް އޭނާގެ ދެއަތް މުށްކަވައިލެވުނެވެ. ފުންނޭވާއެއް ދޫކޮށްލެވުނެވެ. އައިހަމް ގޮސް ރައިހާންގެ ކޮޓަރީގައި ޓަކި ޖަހާލާފައި ވަތް އަޑަށް ޔޫލިން ފަހަތް ބަލައިލިއެވެ. އޭރުވެސް އޭނާގެ ހިތުގެ ތެޅުން ހަމައަކަށް ނޭޅެއެވެ. ފޯނަށް މެސެޖެއް އައުމާއެކު އޭނާ ވައިބާ ހުޅުވާލާފައި އެ މެސެޖް ބަލައިލީ މިންހާގެ މެސެޖަކަށް ވީތީއެވެ. ފެނުނު މަންޒަރުން އޭނާއަށް ދެލޯ ބޮޑުކޮށްލެވުނެވެ. މިންހާ ވަނީ އައިހަމް މިއަދު އޭނާ ހިފައްޓައިގެން ހުއްޓާ ފޮޓޯއެއް ނަގާފައެވެ. އޭނާ މިންހާއަށް މެސެޖެއް ފޮނުވާލިއެވެ. އެހެން ހުއްޓާ އޭނާއަށް ސަކީނާ ގޮވައިލުމާއެކު ޔޫލިން މަންމައަށް އެހީތެރިވާން ދިޔައެވެ.\n"ބައްޕަ ކޮންއިރަކުންތަ އަންނަނީ މަންމާ؟" ޔޫލިން އޭނާގެ ބައްޕަ ރަތީބްއާއި ބެހޭގޮތުން ސުވާލުކޮށްލީ މޭޒުމައްޗަށް ތަށިތައް އަރުވަމުންނެވެ. ރަތީބްއަކީ ރަށު ކައުންސިލްގެ ރައީސްކަމުން އޭނާވީ ކަަމަކު ރަށުން ބޭރަށް ގޮހެވެ.\n"އަދި ދެ ހަފްތާއެއްހާ ދުވަސް ވާނެކަމަށް ބުނީ..." ސަކީނާ ބުނެލިއެވެ.\n"ދޮންބެގެ އިންޓަރވިއުއަށް އަދިވެސް އެމީހުން ނުގުޅާ ދޯ..." ޔޫލިން އަނެއްކާވެސް އިތުރު ސުވާލެއް ކޮށްލިއެވެ. އުމުރުން ހަތާވީސް އަހަރުގެ ރައިހާން ރިސޯޓް ވަޒީފާ ދޫކޮށްލާފައި ރަށަށްއައީ އޭނާ ރަށުގައި ދިރިއުޅެން ބޭނުންވާތީއެވެ. އައިސް އޭނާ ރަށު ކޯޓުގެ އިދާރީ ބަޔަށް ވަޒީފާއަށް ލީނަމަވެސް އަދިވެސް އިންޓަރވިއުއަށް ނުގުޅައެވެ.\n"ދޭބަލަ ގޮސް ދޮންބެމެންނަށް ގޮވަން..." ކާން ހަދާ ނިންމާފައި ސަކީނާ އެހެން ބުނެލުމާއެކު، ޔޫލިން ގޮސް އެމީހުންނަށް ގޮވިއެވެ. ކައި ނިމިގެން އައިހަމްވެސް މަޑުކުރާ ޚިޔާލެއް ނުކުރެއެވެ. ވަރުބަލވެފައިހުރީތީ އޭނާވެސް ދިޔައީ ނިދާލުމަށެވެ.\nނިދަން ތައްޔާރުވެގެން އައިސް އޮށޯވެލިތަނާ އާހިލް މިންހާއަށް ގުޅައިފިއެވެ. އެއާއެކު މިންހާގެ ތުންފަތްމައްޗަށް ހިނިތުންވުމެއް ވެރިވިއެވެ.\n"ބޭބީ... ދަތުރު ކިހިނެއް؟" އާހިލް ސުވާލުކޮށްލިއެވެ.\n"ވަރަށް މަޖާ! އާހިލް މަތިން ވަރަށް ހަނދާންވި، އެގޮތަށް އާހިލްއާއެކީ ދަތުރަކު ދާން ބޭނުންވަނީ." މިންހާ ބުނެލިއެވެ.\n"އަދި އިރާދުކުރެއްވިއްޔާ ދެވޭނޭ ލަވް... ކިހިނެއް އެނގެނީ އަހަރެން ނުލާހިކު އަވަހަށް މިންނު ކައިރިއަށް ނުދާނެކަމެއް!" އާހިލް އެހެން ބުނެލުމާއެކު، މިންހާގެ ދެލޯ ވިދައިގަތެވެ. އެކަމަށް އޭނާ އުންމީދު ކުރާވަރު އެކަމުން އެކަނިވެސް ދޭހަވެއެވެ.\n"ބުނެބަ އަސްލުވެސް އަންނާނަންތަ؟" މިންހާ ސުވާލުކޮށްލިއެވެ.\n"ކީއްވެ ނުދާންވީ؟" އާހިލް ލުއިކޮށް ހީލިއެވެ. ދެމީހުން އެތައް އިރަކު ވާހަކަ ދައްކަން ތިއްބެވެ. މިންހާ ފޯނު ބާއްވާފައި ބައްޕަގެ ޚަބަރެއް ބަލައިލަން ދިޔައެވެ. ހުން މަޑުވެފައި ހުރީތީ އޭނާ ހިތްހަމަޖެހިފައިވީ ހިތަކައިގެން އައިސް އެނދުގައި އޮށޯވެލިއެވެ. މާގިނައިރެއްނުވެ އޭނާއަށް ވެސް ނިދޭގޮތްވީ ހަށިގަނޑަށް ވަރުބަލިކަން އިޙްސާސް ކުރެވެމުންދިޔަލެއް ބޮޑުކަމުންނެވެ. މިއަދު ޖެހުނު ސަކަރާތުގެ އަސަރު ކުރަން ފެށީ އަދިކިރިޔާއެވެ.\nހެނދުނު ހޭލައިގެން މިންހާ ބައްޕަގެ ކޮޓަރީގައި ޓަކި ޖަހާލާފައި އެތެރެއިން ހަބަރެއް ނުވުމުން ދޮރު ހުޅުވައިލިއެވެ. އެއާއެކު ފެނުނު މަންޒަރުން އޭނާގެ ފައިދަށުން ބިންގަނޑު ހީވީ ދެމިގެން ދިޔަހެންނެވެ. ބައްޕަ އޮތީ ޓައިލްސްތަކު މަތީގައެވެ. މިންހާ އަވަސްއަވަހަށް ކޮޓަރިއަށް ވަނެވެ. އެއަށްފަހު، އޭނާ ހަނީފްއަށް ގޮވަން ފެށިއެވެ. ހަނީފް އޮތީ ހުންއައިސް ފިހިފައެވެ. އެއްވެސް ހަބަރެއް ނެތެވެ. އޭރު އަނގައިންވެސް ފޮނުތަކެއް ފާޑު އެއްޗެއް ފައިބާފައި ހުއްޓެވެ. ހާސްކަމާއެކު އޭނާ ފޯނު ނަގަމުން ޒުބައިދާއަށް ގުޅިއެވެ. ތިން ހަތަރު ފަހަރު ގުޅުމުންވެސް ޒުބައިދާ ފޯނެއް ނުނަގައެވެ. މިންހާއަށް ރޮވެން ފެށުނެވެ. ތުރުތުރު އަޅަމުންދިޔަ އަތަކުން ފޯނުގެ ނަންބަރުތަކަށް ފިތައިލާ އޭނާ އެންބިއުލެންސްއަށް ގުޅައިލިއެވެ. އަދި އަނެއްކާވެސް ޒުބައިދާއަށް ގުޅައިލިއެވެ. ފޯނު ނުނެގުމުން ހަދާނެގޮތް ހުސްވެފައި ހުރެ، އޭނާ ދެން ގުޅީ ޔޫލިންއަށެވެ. ރޮވޭވަރުން އޭނާއަށް ވާހަކަ ދެއްކުން ވީ އުނދަގޫކަމަކަށެވެ.\n"އޭތް... މިންނު... ކިހިނެއްވީ؟ ހުއްޓާލާފަ އަހަންނަށް ވީގޮތެއް ކިޔައިދީބަލަ!" މިންހާ ރޯވަރުން ޔޫލިންވެސް ހާސްވިއެވެ.\n"ބައްޕަ...." މިންހާއަށް ގިސްލެވެނީއެވެ.\n"ބައްޕައަށް ކިހިނެއްވީ؟ މިންނު. ކިހިނެއްވީތަ؟ ބުނެބަލަ!" ޔޫލިން ބުނެލިއެވެ. އޭނާވެސް ހާސްވިއެވެ. އުނދަގުލުން މިންހާ ވީގޮތް ކިޔައިދިޔުމާއެކު، ލަސްނުކޮށް ޔޫލިން އޭނާ މަންމަ ގޮވައިގެން ދަނީކަމުގައި ބުނެލިއެވެ. ސަކީނާއާއި ޔޫލިންއާ އައިސް އެގެއަށް ވަތްއިރުވެސް، މިންހާ ދިޔައީ ހުއްޓާ ނުލާ ބައްޕައަށް ގޮވަމުންނެވެ. ޔޫލިން ގޮސް މިންހާގެ ކޮނޑުގައި އަތް ޖައްސައިލިއެވެ. ލަސްތަކެއްނުވެ އެންބިއުލާންސް އައުމާއެކު، ހަނީފް ސިއްޚީ މަރުކަރަށް ގެންދެވުނެވެ. ވަގުތުން އެޑްމިޓްކޮށްގެން ހަނީފްއަށް ފަރުވާ ދެވެން ފެށުނެވެ. ޑޮކްޓަރުން ބުނީ ހުންއައިސްގެން ފިޓެއް ޖެހުނީކަމުގައެވެ. މިންހާ ގޮނޑީގައި އިށީނދެގެން އިންއިރުވެސް އޭނާއަށް ރޮވެމުންދިޔައެވެ ޔޫލިންއާ ސަކީނާއާ ދެމީހުން އޭނާއަށް ހިތްވަރުދެމުން ދިޔައެވެ. އިރުކޮޅެއް ނުވެ ރައިހާންއާއި އައިހަމްވެސް އެތަނަށް އަތުވެއްޖެއެވެ. ރައިހާންއަށް އެ ޚަބަރު އެނގުނީ ޔޫލިން ގުޅާފައި ބުނީމައެވެ. މިންހާއަށް ބަލަިއލި ރައިހާން ހުރީ އޭނާގެ އަތުގެ ހިމާޔަތް ކިތަންމެހާވެސް މިންހާއަށް ދޭން ބޭނުންވެފައެވެ. އެހެންނަމަވެސް އޭނާއަށް އެއިން އެއްވެސް ފުރުސަތެއް ނުލިބޭނެކަން އެނގުމުން އެހިތުގައި ރިއްސައިލިއެވެ.\nއެދުވަހު ހަތަރު ދަމު ކަހަލަ ގޮތަކަށް އެންމެން ވެސް ތިބީ އެތަނުގައެވެ. ހަނީފްވެސް މިހާރު އޮތީ ހަމައަކަށް އެޅިފައެވެ. އެހެންކަމުން ސަކީނާމެން އެންމެން ފޮނުވާލާފައި، މިންހާ އެރޭ ބައްޕަ ކައިރީގައި މަޑުކުރިއެވެ. ހަނީފްއަށް ނިދުމާއެކު، މިންހާ އާހިލްއަށް ގުޅައިލއިެވެ. އަދި ހުރިހާ ވާހަކައެއް އާހިލްއަށް ކިޔައިދިނެވެ.\n"މިންނު ކަންބޮޑުނުވޭ. އަހަރެން އަބަދުވެސް ވާނަން މިންނުއާ އެކީ. ނުރޮއްޗޭ އިނގޭ ދެން!" މިންހާ ހަމައަކަށް އަޅުވަން އާހިލް މަސައްކަތް ކުރިއެވެ. އިރުކޮޅަކު އާހިލްއާ ވާހަކަ ދައްކައިލެވުމުން ވެސް މިންހާގެ ހިތަށް ފިނިކަން ލިބުނެވެ.\n"އަހަރެން ނުރޮމޭ..." މިންހާ ބުނެލިއެވެ.\n"ބޭނުންވަނީ މާދަމާވެސް މިންނު ކައިރިއަށް ދާން!" އާހިލް ބުނެލިއެވެ.\n"އަސްލުވެސް އަންނާނަންތަ؟" މިންހާއަށް ބުނެވުނެވެ.\n"ކީއްވެ ނުދާންވީ... މާދަމާވެސް މިންނު ހޭލާއިރު އަހަރެން ހުރެދާނެއެއްނު!" އާހިލް ސަމާސާކޮށްލިއެވެ. މިންހާގެ ތުންފަތް މައްޗަށް ހިނިތުންވުމެއް ވެރިވިއެވެ.\n"ލަވް ޔޫ ބޭބީ... މިގަޑީގައި ދެން އަހަރެންވެސް ނިދާލަން މިއުޅެނީ... ނުވިސްނައްޗޭ! އިރާދުކުރެއްވިއްޔާ މިންނުގެ ބައްޕައަށް ދެރަގޮތެއް ނުވާނެ!" އާހިލް އެހެން ބުނެލާފައި ފޯނު ބޭއްވިއެވެ.\nދެ ދުވަސް ވީއިރުވެސް ހަނީފްގެ ހުންގަނޑު އެކީ ފިލައިގެނެއް ނުދެއެވެ. އެހެންކަމުން އޭނާ އަދިވެސް އޮތީ ހޮސްޕިޓަލުގައި ބާއްވާފައެވެ. ބައެއް ލެބޯޓްރީ ޓެސްޓުތަކުން ހަނީފްގެ ލޭގައި އިންފެކްޝަން ހުރިކަމަށް ދައްކާތީ އެމީހުން ބޭނުންވީ އެޑްމިޓްކޮށްގެން ފަރުވާދޭށެވެ. މިންހާ ބައްޕަ ކައިރީގައި އިނދެފައި ގެއަށް ދިޔައީ، ބައްޕައަށް ދޭން ކާއެއްޗެއް ތައްޔާރުކޮށްލުމުގެ ބޭނުމުގައެވެ. ގެއަށް ގޮސް ވަދެފައި އޭނާ ބަދިގެއަށް ވަދެ ދޮރުތައް ހުޅުވައިލިއެވެ.\n"ބައްޕަ ކިހިނެއް؟" އޭނާއަށް ސިހުން ލިބުނީ އައިހަމް އައިސް ކުޑަދޮރު ކައިރިއަށް ހުއްޓި އެ ސުވާލުކޮށްލުމާއެކުގައެވެ.\n"މިހާރު ރަނގަޅު..." މިންހާ ބުނެލިއެވެ. އޭނާ އައިހަމްއަށް ބަލައިލިއެވެ. މިންހާ ކައްކަން އުޅުނުއިރު، އައިހަމް އޭނާއާ އެކިއެކި ވާހަކަތައް ދައްކަމުން ދިޔައެވެ. މިންހާ ހުރިހާ ކަމެއްކޮށް ނިންމާލާފައި ދާހިއްލާފަ ހުރުމުން ގަސްތުކުރީ ފެންވަރާލައިގެން ބައްޕަ ކައިރިއަށް ދިޔުމަށެވެ.\nއޭނާ ރީތިވެގެން ނުކުމެ ކާއެއްޗެހި ތައްޓަށް އަޅައިގެން ރަށުގެ ސިއްޚީ މަރުކަޒާ ދިމާލަށް ދާން މިސްރާބުޖެހިއެވެ. އޭރު އިރުގެ ހޫނުން ދުނިޔެމަތި ވަނީ ދޮންކޮށްލާފައެވެ. ދުރުދުރުން އަވާމެންދުރުތައްވެސް ފެންނަމުންދިޔައެވެ. ވައިރޯޅިއެއްވެސް ޖެހިނުލާތީ ފަޒާގައި އުދާސްކަމެއް ހިފާލާފައިވެއެވެ. މިންހާ އާދައިގެ ފިޔަވަޅުތަކެއްގައި ހިނގާފައި ގޮސް ރަށުގެ ފުއްޓަރުމަގަށް އެޅިއެވެ. ސިއްޚީ މަރުކަޒު ހުންނަނީ އެމަގުގައެވެ. ދެފަރާތުގައި ހެދިފައިވާ ގަސްތައް ގިނަކަމުން އެމަގަށް އަޅައިލުމުން ހައްޓަށް ކޮންމެވެސް ވަރަކަށް ފިނިވެލީ، މަޑުމަޑު ވައިރޯޅިތައް އައިސް އޭނާގެ ގައިގައި ބީހިލުމުންނެވެ. ގަސްތަކުގެ ހިޔަލުގެ ތެރެއިންލާފައި ގޮސް އޭނާ ރަށުގެ ސިއްޚީ މަރުކަޒުގެ ގޭޓް ހުރަސްކޮށްފައި ގޮސް ވޯޑަށް ވަނެވެ. އޭރު އޭނާގެ ބައްޕަގެ އެނދު ކައިރީގައި ޒުވާނަކު އިށީދެލައިގެން އިނެވެ. އޭނާ އިނީ މިންހާއަށް ފުރަގަސްދީގެންކަމުން އެއީ ކާކުކަމެއް އޭނާއަކަށް ނޭނގުނެވެ. ހަނީފްގެ ނަޒަރު މިންހާއަށް އަމާޒުވުމާއެކު، އެ ޒުވާނާވެސް ފަސްއެނބުރި ބަލައިލައިފިއެވެ.


Kureege defence minister Nazim JP ah soi kuravvaifi | Mihaaru\nނާޒިމް ޖޭޕީއަށް ސޮއިކުރެއްވުމަށް ފަހު، އޭނާގެ ފޯމު ގާސިމާ ދެންމެ ހަވާލުކުރައްވަނީ.---ފޮޓޯ: ހުސައިން ވަހީދު/މިހާރު\n12 ނޮވެމްބަރ 2018 - 18:20 26 comments\nކުރީގެ ޑިފެންސް މިނިސްޓަރު މުހައްމަދު ނާޒިމް ޖުމްހޫރީ ޕާޓީ (ޖޭޕީ) އަށް ދެންމެ ސޮއިކުރައްވައިފި އެވެ.\nޖުމްހޫރީ ޕާޓީގެ އޮފީހުގައި މިހާރު ކުރިއަށް ގެންދާ ހަފްލާއެއްގައި، އެ ޕާޓީއަށް ސޮއިކުރެއްވުމަށް ފަހު، ނާޒިމް ވަނީ އޭނާގެ ފޯމު ޕާޓީގެ ލީޑަރު ގާސިމް އިބްރާހީމަށް އަރުވައިފަ އެެވެ.\nމި ހަފްލާގައި، ގާސިމް ވިދާޅުވި ގޮތުގައި މިއަދުން ފެށިގެން ނާޒިމަކީ އޭނާގެ ޕޮލިޓިކަލް އެޑްވައިޒަރު ކަމަށެވެ. ގާސިމްގެ ޕޮލިޓިކަލް އެޑްވައިޒަރުންގެ ގޮތުގައި މިހާރު ވެސް ތިން ބޭފުޅަކު ތިއްބަވަ އެވެ. އެއީ ނާޒިމްގެ ކޮއްކޮ އަދި އެސްޓީއޯގެ ކުރީގެ މެނޭޖިން ޑިރެކްޓަރު އާދަމް އާޒިމްގެ އިތުރުން ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދާއި ކުރީގެ ޕޮލިސް ކޮމިޝަނަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒެވެ.\nޖޭޕީއަށް ސޮއިކުރެއްވުމަށް ފަހު، ނާޒިމް ވިދާޅުވީ ރާއްޖޭގެ ސިޔާސީ ހަރަކާތުގައި މިހާރު ހުންނެވި އެންމެ ތަޖުރިބާކާރު އެއް ބޭފުޅަކީ ގާސިމް ކަމަށެވެ. އަދި ރާއްޖެ މިހާރު ދެކޭ ޑިމޮކްރަސީގެ ހަގީގީ ބާނީ އަކީ ގާސިމް ކަމަށް ނާޒިމް ވިދާޅުވި އެވެ. ނާޒިމް ވިދާޅުވީ، އޭނާއަށް ތާއީދުކުރާ ވަރަށް ގިނަ ބަޔަކާއި "އިސް ފަރާތްތަކެއް" ޖޭޕީއާ ގުޅިވަޑައިގަންނަވާނެ ކަމުގެ ޔަގީންކަން އެބައޮތް ކަމަށެވެ.\nނާޒިމް ވިދާޅުވީ، އޭނާގެ ޚިދުމަތް ބޭނުންވެއްޖެ ނަމަ އާ ސަރުކާރުގެ ކޮންމެ ދާއިރާ އަކަށް ވެސް ލިބޭނެ ކަމަށެވެ. އަދި ހުންނެވީ ރައްޔިތުންގެ ޚިދުމަތުގައި ކަމަށް ވެސް އޭނާ ވިދާޅުވި އެވެ.\n"ﷲ އިރާދަކުރެއްވިއްޔާ އަޅުގަނޑަށް ލިބިފައި ހުރި މައުލޫމާތަކާއި ލިބިފައި ހުރި ތަޖުރިބާގެ އަލީގައި އިރާދަކުރެއްވިއްޔާ މި ޕާޓީއަށް ތެދުވެރިކަމާއި ވަފާތެރިކަމާ އެކީގައި އަޅުގަނޑު މަސައްކަތް ކުރާނެ ވާހަކަ ޕާޓީގެ ލީޑަރަށް މި ފުރުސަތުގައި ދަންނަވާލަން،" ނާޒިމް ވިދާޅުވި އެވެ.\nއޭނާ ވިދާޅުވިގޮތުގައި، މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބުގައި ބޮޑު އަޣުލަބިއްޔަތެއްގެ ބަޔަކު އިދިކޮޅު ކޯލިޝަނަށް ވޯޓު ދިނީ ހުރިހާ ޕާޓީތައް ގުޅިގެން މަސައްކަތް ކުރުމަށެވެ. އެހެންވެ، އަންނަ ހޮނިހިރު ދުވަހު ހުވާ ކުރައްވާ އާ ރައީސް އިބްރާހިމް މުހައްމަދު ސޯލިހް (އިބޫ) ގެ ސަރުކާރު މި ފަސް އަހަރު ވަންދެން ދެމެހެއްޓުމަށްޓަކައި ކުރައްވަން ޖެހިވަޑައިގެންނެވި ކޮންމެ ކުރައްވާނެ ކަމުގެ ޔަގީންކަން އެމަނިކުފާނަށް ވެސް އަރުވާފައިވާ ކަމަށް ނާޒިމް ވިދާޅުވި އެވެ.\nޓެރަރިޒަމްގެ ކުށުގައި 11 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދެވި ނާޒިމް ބޭސްފަރުވާ އަށް މެލޭޝިއާގައި ހުންނަވަނިކޮށް، އޭނާގެ ހުކުމް ތަންފީޒުކުރުން ފަސްކުރަން ސުޕްރީމް ކޯޓުން މިދިޔަ ހަފުތާގައި ވަނީ އަމުރުކޮށްފަ އެވެ.\nނާޒިމް، ބޭސްފަރުވާއަށް ފަހު ރާއްޖެ ވަޑައިގަތީ ރޭގަ އެވެ.\nނާޒިމް ޖަލަށް ލީ، އޭނާ ދިރިއުޅުއްވި ކޮޓަރިން ފިސްތޯލައެއް ފެނުނު މައްސަލައިގައި ހަނގުރާމަވެރި ހަތިޔާރު ގެންގުޅުމުގެ ކުށުގަ އެވެ. އެ ފިސްތޯލައިން ކުރީގެ ނައިބު ރައީސް އަހްމަދު އަދީބުގެ ޑީއެންއޭ ފެނިފައިވާ ކަމަށް ފުލުހުން ފަހުން ވަނީ ބުނެފަ އެވެ. އެކަމަކު، އެ ފިސްތޯލަ އިން ނާޒިމްގެ އިނގިލީގެ ނިޝާނެއް ވެސް އަދި އޭނާގެ ޑީއެންއޭ ވެސް ފެނިފައެއް ނުވެ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) މުހައްމަދު ނާޒިމް ކުރީގެ މިނިސްޓަރު ނާޒިމް ޖުމްހޫރީ ޕާޓީ


EURO 2020: Portugal kulhuntherin baikolhah jehi landuthakai eku German molhuvejje\nޔޫރޯ 2020: ޕޯޗުގަލް ކުޅުންތެރިން ބައިކޮޅަށް ޖެހި ލަނޑުތަކާއި އެކު ޖަރުމަން މޮޅުވެއްޖެ\nޝާއިޢުކުރީ: ޙަންނާން ޖޫން 19, 2021, 23:21\nޔޫރޯ 2020 ފުޓްބޯޅަ މުބާރާތުގެ ގުރޫޕް އެފްގައި މިރޭ ޕޯޗުގަލްއާއި ދެކޮޅަށް ކުޅުނު މެޗުން ޖަރުމަން މޮޅުވެއްޖެއެވެ\nޖަރުމަންގެ މިޔުނިކް ގައި ކުޅުނު މި މެޗު އެޓީމުން ކާމިޔާބުކުރީ 2-4 ގެ ނަތީޖާއިންނެވެ.\nމެޗު ފަށައިގެން ވެސް މޮޅަށް ކުޅެފައިވަނީ ޖަރުމަނުންނެވެ. އެގޮތުން އެޓީމުން ދިޔައީ ޕޯޗުގަލްގެ ފަހަތަށް ބާރުބޮޑުކޮށް ގިނަ ހަމަލާތަކެއް އުފައްދަން މަސައްކަތް ކުރަމުންނެވެ. ނަމަވެސް ލިބުނު ކައުންޓަރ އެޓޭކެއްގައި ލަނޑުޖަހާ ފުރަތަމަ ލީޑުނެގީ ޕޯޗުގަލްއިންނެވެ. މެޗުގެ 15 ވަނަ މިނެޓުގައި މި ލަނޑު އެޓީމަށް ކާމިޔާބު ކޮށްދިނީ ކެޕްޓަން ކްރިސްޓިއާނޯ ރޮނާލްޑޯއެވެ.\nޖަރުމަނުން މެޗުގެ ނަތީޖާ ހަމަހަމަ ކުރީ މެޗުގެ 30 ވަނަ މިނެޓުގައި ރުބެން ޑިއާސް ބައިކޮޅަށް ޖަހައިދިން ލަނޑުންނެވެ. ޖަރުމަނުން މި މެޗުގައި ލީޑު ނެގީވެސް ޕޯޗުގަލްގެ ކުޅުންތެރިއަކު ބައިކޮޅަށް ޖަހައިދިން ލަނޑަކުންނެވެ. މިއީ ރަފޭލް ގެރޭރޯއަތުން ބައިކޮޅަށް ވަތް ލަނޑެކެވެ.\nމި ލަނޑުތަކާއި އެކު މެޗުގެ ފުރަތަމަ ހާފު ޖަރުމަނުން ލީޑުގައި އޮވެ ނިންމާލިއިރު، ފަހުހާފަށް ކުޅެން ނިކުމެވެސް ރަނގަޅަށް ކުޅެފައިވަނީ ޖަރުމަނުންނެވެ. އެގޮތުން މެޗުގެ 51 ވަނަ މިނެޓުގައި ޖަރުމަންގެ ތިންވަނަ ލަނޑު ޖަހައިދިނީ ކައި ހަވަޓްސްއެވެ. ޖަރުމަންގެ ހަތަރު ވަނަ ލަނޑު ކާމިޔާބު ކޮށްދިނީ މެޗުގެ 60 ވަނަ މިނެޓުގައި ރޮބިން ގޮސެންއެވެ. ޕޯޗުގަލްއިން އެޓީމުގެ ދެވަނަ ލަނޑު ޖަހާ މެޗުގެ ނަތީޖާގެ ފަރަގު ކުޑަކުރީ 67 ވަނަ މިނެޓުގައި ޑިއޭގޯ ޖޮޓާ ޖަހައިދިން ލަނޑުންނެވެ. މި ނަތީޖާއާއި އެކު މެޗު ނިމިގެން ދިޔައިރު، ޕޯޗުގަލްއަށް ޖެހުނީ ގުރޫޕް ސްޓޭޖުގެ ފަހު މެޗުގައި ފްރާންސްއާއި ދެކޮޅަށް ކުޅޭ މެޗަށް އިންތިޒާރުކުރާށެވެ. އެ މެޗަކީ ދެވަނަ ބުރުން ޖާގައެއް ހޯދުމަށް ޕޯޗުގަލްއަށް މޮޅުވުން މަޖުބޫރު މެޗެކެވެ.\nމިރޭގެ ނަތީޖާއާއި އެކު މިހާރު ތާވަލްގެ އެއްވަނާގައި ހަތަރު ޕޮއިންޓާއި އެކު ފްރާންސް އޮތްއިރު، ދެވަނާގައި ޕޯޗުގަލްއާއި އެއްވަރަކަށް ޕޮއިންޓު ލިބިގެން ގޯލުގެ ތަފާތުން ކުރި ލިބިގެން ދެވަނާގައި އޮތީ ޖަރުމަންއެވެ. ތިންވަނަ ލިބެނީ ޕޯޗުގަލްއަށެވެ. ގުރޫޕުގެ ފުލުގައި އެއް ޕޮއިންޓާއި އެކު އޮތީ ހަންގޭރީއެވެ.\nގުރޫޕް ސްޓޭޖުގެ ފަހު މެޗުގައި ޕޯޗުގަލް ނިކުންނާނީ ފްރާންސްއާއި ދެކޮޅަށެވެ. އަދި ޖަރުމަން ނިކުންނާނީ ހަންގޭރީއާއި ދެކޮޅަށެވެ.


ފެބުރުއަރީ 27 ގައި ނުކުތް މީހުންގެ ދެ ގުނަ މެއިޑޭ ގައި ނިކުންނާނެ ކަމަށް އެމްޑީޕީގެ ޗެއަރޕާސަން ނައިބު އަލީ ނިޔާޒު ވިދާޅުވެއްޖެ – Maldivian Democratic Party\n22 އޭޕްރީލް 2015\nފެބުރުއަރީ 27 ގައި ނުކުތް މީހުންގެ ދެ ގުނަ މެއިޑޭ ގައި ނިކުންނާނެ ކަމަށް އެމްޑީޕީގެ ޗެއަރޕާސަން ނައިބު އަލީ ނިޔާޒު ވިދާޅުވެއްޖެ\nއަނިޔާވެރިކަމާ ދެކޮޅަށް ފެބްރުއަރީ 27 ވަނަ ދުވަހުގެ އެއްވުމުގައި ބައިވެރިވި މީހުންގެ ދެ ގުނަ މެއިޑޭ ގައި މަގުތަކަށް ނިކުންނާނޭ ކަމަށް އެމްޑީޕީގެ ޗެއަރޕާސަން ނައިބު (މާލީ) އަލީ ނިޔާޒު (ނިޔާ) ވިދާޅުވެއްޖެއެވެ.\nގައުމީ ހަރަކާތުން މިރޭ ކ. ދިއްފުށީގައި ބޭއްވި ޖަލްސާގައި ވާހަކަފުޅުދައްކަވަމުން ނިޔާ ވިދާޅުވީ ކިތަންމެ ވަރަކަށް ބިރުދައްކަން މަސައްކަތް ކުރިޔަސް މި ސަރުކާރަށް ދެން ދެއްކޭނޭ ބިރެއް ނޯންނާނޭ ކަމަށާއި، ފެބްރުއަރީ 27 ގައި ބައިވެރިވި ފަރާތްތަކަށް ވެސް ބިރުދެއްކި ކަމަށެވެ. އެހެން ނަމަވެސް އެ އެއްވުމުގައި ވެސް އެތައް ހާސް ބަޔަކު ބައިވެރިވި ކަމަށެވެ.\n“ފެބްރުއަރީ 27 އަށް ރަށްރަށުން މާލެ އަންނަ ޚަބަރު ލިބުމުން (ސަރުކާރުން) ރާއްޖެތެރޭ މީހުން މާލެ އަރައި މާލޭގެ މީހުންނަށް އުނދަގޫ ކުރާނަމަ ފިޔަވަޅުއަޅާނެ ކަމަށް ބުނެ މިދަރަޖައަށް ބިރުދެއްކި. އެހެން ނަމަވެސް ރަށްރަށުން މީހުން އައި. މިފަހަރު ވެސް އަންނާނެ”. ނިޔާ ވިދާޅުވިއެވެ.\nނިޔާ ވިދާޅުވީ އިރާދަކުރެއްވިއްޔާ މެއި މަހުގެ އެއް ވަނަ ދުވަހަކީ ނަތީޖާ ނެރެވޭނޭ ދުވަހެއް ކަމުގައެވެ.\nމިރޭގެ ޖަލްސާ ގައި އެމްޑީޕީގެ ޕާލަމެންޓްރީ ގްރޫޕްގެ މެންބަރު މުޙައްމަދު ފަލާހު (ފަލާ) ވެސް ވާހަކަފުޅުދެއްކެވިއެވެ. ފަލާ ވިދާޅުވީ ސަރުކާރުގެ އަނިޔާވެރިކަން އިންތިހާއަށް ގޮސް މާލެސިޓީ ކައުންސިލްގެ އިމާރާތާއި ބިން ނެގި ގޮތަށް، ދިއްފުށީ ކައުންސިލަކީ ވެސް އެމްޑީޕީގެ ކައުންސިލަކަށް ވާތީ އާއި، އަދި އެރަށުގައި މިރޭ ގައުމީ ހަރަކާތުގެ ޖަލްސާ ބޭއްވީތީ އެ ކައުންސިލާ މެދު ފިޔަވަޅުއެޅުން ގާތްކަމަށެވެ. މީގެ އިތުރުން އެމްޑީޕީގެ ރައީސް އަދި ރާއްޖޭގެ ކުރީގެ ރައީސުލްޖުމްހޫރިއްޔާ މުޙަންމަދު ނަޝީދު މިނިވަންވެ، އަދި އެމްޑީޕީން މި ރާއްޖޭގެ ވެރިކަންކުރާނޭ ކަމަށެވެ.